በአሸባሪው አመራሮችና በእኛ አመራሮች መሃከል ያለው ልዩነት…?!? (አሳዬ ደርቤ) | EthioReference >\nበአሸባሪው አመራሮችና በእኛ አመራሮች መሃከል ያለው ልዩነት...?!? (አሳዬ ደርቤ)\nበአሸባሪው አመራሮችና በእኛ አመራሮች መሃከል ያለው ልዩነት…?!?\n*…. መንግሥት ዘመቻውን በአጭር ጊዜ የማጠናቀቅ ፍላጎት ካለው…\n➔እነዚያኞቹ ድል ሲያገኙ በፌስቡክም ሆነ በትዊተር ለውስጣዊና ውጫዊ ደጋፊያቸው ዜናውን ያበስራሉ፡፡ የእራሳቸውን ወጣት ሚሊታሪ አልብሰው ማረክን የሚል ፕሮፖጋንዳ ይነዛሉ፡፡ በጦር ጀት ቸብ ቸብ የተደረጉ ቀን ደግሞ ‹‹ገበያ ላይ በተጣለ ቦንብ አንድ ሰው ተጨፈጨፈብን›› የሚል ክሳቸውን ለዓለም አቀፉ ማሕበረሰብ ያደርሳሉ፡፡\nየእኛዎቹ ግን በታወከች አገር ላይ የፌስቡክ አካውንታቸውን ዲአክቲቬትና ሎግ አውት አድርገው ጤናቸውን ይጠብቃሉ፡፡ በውጫሌ ከተማ ብቻ 30 ንጹሐን ሲጨፈጭፉ ዜናው በውጭ ሚዲያዎች ቀርቶ በመንግሥት ሚዲያዎች እንዳይዘገብ ያድበሰብሳሉ፡፡ የተማረከውን የሽብር ጦር ይሸሽጋሉ።\n➔እነዚያኞቹ በክልላቸው ውስጥ ያለውን ወጣት እየለቀሙ ያሰለጥናሉ፡፡ የዘመተውን ደግሞ በግንባር ተገኝተው ያዋጋሉ ወይም ያበረታታሉ፡፡\nእኒህኞቹ ግን ቅስቀሳውንም ሆነ መረጃ የመስጠት ተግባሩን ለአክቲቪስቶች አስረክበው በV-8 መኪና ሲንፈሊፈላሰሱና እንቅልፋቸውን ሲቸለፍሱ ያድራሉ፡፡\n➔እነዚያኞቹ ያላቸውን ትጥቅና ታጣቂ አሟጥጠው በማዝመት ከተሞችን በከባድ መሳሪያ እየደበደቡ ሕዝቡን ካፈናቀሉና ንጹሐንን ከገደሉ በኋላ ሐብቱን ዘርፈው ያጓጉዛሉ፡፡\nየእኛዎቹ ግን በራሪ ወፋቸውን እና አብዛኛው ታጣቂያቸውን በአገር ፈንታ የአመራር ጠባቂ አድርገው በአክቲቪስቶቻቸው በኩል ‹‹የመንግሥትን ሥራ ለመንግሥት ትተህ እንደ ሕዝብ ትከት እንደሁ ክተት›› የሚል ትዕዛዝ ሲያስተላልፉ ይውላሉ፡፡\n➔እነዚያኞቹ የተለያየ ማንነትና አመለካከት የያዘ ሕዝባቸውን ወደ አንድነት አምጥተው ብሎም ለድርጅቱ ሕልውና የሚሰዋ ሕዝብ ፈጥረው ዘመቻቸውን ይመራሉ፡፡\nእኒህኞቹ ግን አንድ መሆን የሚፈልገውን ሕዝብ በታትነው፣ አገራዊ ስሜትን አክስመው፣ በወረፋ ጥቃት ተፈጽሞበት በፈረቃ የሚሞት ሕዝብ ይደለድላሉ፡፡ በአገር ላይ የታወጀውን ጦርነት ለሁለት ብሔሮች አስረክበው ከወረራ በጸዳ ምድር ላይ ይንሸራሸራሉ፡፡\n➔እነዚያኞቹ ለሕዝባቸው የተላከውን እርዳታ ለሠራዊታቸው ካከፋፈሉ በኋላ በጭነት መኪናው ሠራዊታቸውን እያጓጓዙ ‹‹እርዳታው አልደረሰንም›› እያሉ ይከሳሉ፡፡\nእኒህኞቹ ግን በአሸባሪው ሃይል የተፈናቀሉና እህል እህል የሚሉ ዜጎቻቸውን በየመንገዱ ጥለው ‹‹ሬሽን ማድረስ ያልቻለው መኪኖቹ ስላልተመለሱ ነው›› እያሉ ያስተባብላሉ፡፡\nአሸባሪው ቡድን ድል አድርጎ ቢመጣ ሕዝብን ሲቀሰቅሱና ዘመቻውን ሲያስተባብሩ የነበሩ አክቲቪስቶችንና ጥቂት ጋዜጠኞችን እንጂ የብልጽግና አመራሮችን ‹‹ምን በደሉኝ›› ብሎ እርምጃ ይወስድባቸዋል?\nበጦርነት መሃከል የሚቃትት ሕዝባቸውን ሥራህ ያውጣህ ብለው፣ መረጃ የማግኘት መብቱን ነፍገው፣ የመረጣቸውን የወሎ ሕዝብ እሱ ያስተዳድርላቸው ዘንድ ፈቅደው፣ ከጥቅማቸው ውጭ ያለውን ሃላፊነት ለአክቲቪስቶች አስረክበው፣ ከደሙ ንጹህ ነኝ በሚል አቋም ድምጻቸውን አጥፍተው የተቀመጡ የፌደራልና የክልል ባለሥልጣናትን በየትኛው ጥፋታቸው ይቀጣቸዋል?\nበመጀመሪያው ዙር ዘመቻ ሳይወዱ በግዳቸው በቴሌቪዥን ቀርበው ‹‹ጁንታ›› ብለው ከሰደቡት በኋላ በሁለተኛውና በሦስተኛው ዙር ዘመቻ ‹‹ይቅርታ›› ጠይቀው፣ ጠብህ ከአፋርና ከአማራ ጋር እንጂ ከእኛ ጋር አይደለም ብለው፣ ሕዝባቸውን ከዘመቻ፣ እራሳቸውን ከዛቻ አርቀው የተቀመጡ የክልል አመራሮችን ባይሸልማቸው እንኳን እንዴት ሊወነጅላቸው ይችላል?\nእንደ ሙስጠፌና ታዬ ደንዲኣ ካሉ አንዳንድ አመራሮችና የጦር መሪዎች ውጭ አብዛኞቹ የክልልና የፌደራል አመራሮች በግል አካውንታቸው ይቅርና በመንግሥት ሚዲያ ሥሙን የሚያጎድፍ ንግግር አድርገው በማያውቁበት ሁኔታ በቪ-8 መኪናቸው ካልሆነ ‹‹በአክቲቪስት መራሹ ሥርዓት›› ውስጥ አመራር እንደነበሩ እንዴት ሊያውቅ ይችላል?\nመንግሥት ዘመቻውን በአጭር ጊዜ የማጠናቀቅ ፍላጎት ካለው…\n➔በአሸባሪው ሃይል የተለኮሰው ይህ ጦርነት በኢትዮጵያ ላይ የተቃጣ እንደመሆኑ መጠን ዘመቻውንም አገራዊ በማድረግ የኢትዮጵያን ሕልውና ማረጋገጥ የሚሹ ወጣቶች ሁሉ የሚሳተፉበትን መንገድ ማመቻቸት፤\n➔ሁሉም ክልሎች ተጨማሪ ልዩ ሃይሎችን፣ ታጣቂዎችንና ተመላሽ ወታደሮችን መልምለው ዘመቻውን እንዲደግፉ ማድረግ፤\n➔በተረጋጋ ምቹጌ ውስጥ ሆኖ አገር አፍራሽ ወጣት እየለቀመ የሚልከው አሸባሪ የሰውነቱ ላብ እንዲጨምር የሚያደርጉ ጥቃቶችን በማጠናከር፣ ቀኑን ሙሉ ሰማይ ሰማዩን እያዬ ኦዞን አለመሳሳቱን እና ድሮን አለመምጣቱን ሲያረጋግጥ እንዲውል ማድረግ፤\n➔የመንግሥትን ሥልጣን ይዘው በአሸባሪው መሪዎችና በምዕራቡ ዓለም መሪዎች ዓይን ውስጥ ላለመግባት የሚጥሩ አመራሮችን የዛቻውና የዘመቻው አካል በማድረግ ለአገራቸው ብቻ ሳይሆን ለሕልውናቸው የሚታገሉበትን እድል መፍጠር፤\n➔በማሰልጠኛ ጣቢያ ያሉ ወታደሮችን በፍጥነት ሥልጠናቸውን ጨርሰው የሚወጡበትን ስልት መቀየስ፤\n➔በወራሪው ሃይል ጥቃት ቀያቸውን ጥለው የተፈናቀሉ ወጣቶችና ፋኖዎች በአንድ ለአምሥት ተደራጅተው ‹‹ለአንድ ቡድን አንድ ክላሽ›› የሚያገኙበትን እድል መፍጠር\n➔የመንግሥት ሚዲያዎች ከተለምዶ ፕሮግራማቸው ወጥተው በግንባር በመገኘት መረጃ እንዲያደርሱና ብሔራዊ ስሜትን እንዲለኩሱ ማድረግ፤\n➔የእራስን የዘመቻ ካሌንደር በማዘጋጀት ከመከላከል ወደ ማጥቃት መሸጋገርና ይህ ዘመቻ አሸባሪውን ደምስሰን የአገራችንን ሕልውና የምናረጋግጥበት ይሆን ዘንድ የማይታጠፍ ውሳኔ ማሳለፍ፤\n➔ከሱዳንና ግብጽ ባለፈ በምዕራቡ አገራት የሚደገፈውን አሸባሪ ለመደምሰስ የማንም እገዛ ባያስፈልገንም አንዳንድ የጎረቤት አገራት የጀመሩትን ወታደራዊ ትዕይንት እንዲያጠናክሩ በማድረግ የአሸባሪውን መንፈስ ማወክ፤\n➔የጠላትን ወሬ ከማስተባበል ወጥቶ የፕሮፖጋንዳ ብልጫ መውሰድ፤\n➔ከስር ባለው ፎቶ ላይ የአሸባሪው መሪዎች ወሎ ምድር ላይ ቆመው ጦራቸውን ሲያበረታቱ እንደሚታዩት ሁሉ፣ ከፍተኛ የመንግሥት አመራሩም ግንባር ላይ እየተገኘ ወታደሩንም ሆነ ወጣቱን እንዲያበረታታ ማድረግ


የግብፅ ድምፃ ድምፆች – ከካይሮ እስከ ኳታር፤ ከአሜሪካ እስከ ቻይና፤ ከአንካራ እስከ ቀይ ባህር…!!! (እስሌይማን አባይ) | EthioReference >\n1:17 am - Sunday December 5, 2021\nየግብፅ ድምፃ ድምፆች - ከካይሮ እስከ ኳታር፤ ከአሜሪካ እስከ ቻይና፤ ከአንካራ እስከ ቀይ ባህር...!!! (እስሌይማን አባይ)\nPosted by admin\t| 15/06/2021 | 0\nየግብፅ ድምፃ ድምፆች – ከካይሮ እስከ ኳታር፤ ከአሜሪካ እስከ ቻይና፤ ከአንካራ እስከ ቀይ ባህር…!!!\nየግብፅ ምሁራን፣ ጋዜጠኞች፣ አክቲቪስቱ፣ ወዘተ ከሳምንታት በፊት ሲነዙት የነበረው “የሀይል አማራጭ መጠቀም”፣ “ኢትዮጵያ የግድቡን 30 ሜ. የመሀሉ ኮሪደር ግንባታ ክረምት ይቀድማታልና 13.5 ቢሊዮን ዘንድሮ መሙላት አትችልም”፣ “ምዕራባዊያን ጫና ያድርጉልን” የሚሉና የመሳሰሉት ነበሩ።\nየጠ.ሚ አብይን “ከ 100 በላይ ግድቦች እንገነባለን” የምትል ንግግር ተከትሎ ነገሮች በካይሮና ጭፍሮቿ ምን መልክ እንደሚይዙ መከታተል በርግጥም አስፈላጊ ነበር።\nማርሳድ እንዳስነበበው ጠ.ሚ አብይ ከመቶ በላይ እንገድባለን ማለታቸውን ተከትሎ አልሲሲ የባህር ውሃ ማጣሪያ ፕሮጀክቶች በአስቸኳይ እንዲገነቡ ትዕዛዝ ሰጥተዋል። በአሜሪካና አውሮፓ በተለይም በእንግሊዝ የጣሉት ተስፋ ፍሬ ካለማምጣቱ በተጨማሪ ቻይናም አልተስማማችላትም። አሁን ወደ አረብ ሊግና አል ቡርሃን ጋር እየተያዩ ናቸው።\nበምሁራንና ልሂቃኑ በኩል የዛቻ እና የአይችሉም ወሬያቸውን ገታ አርገውታል። የካይሮ ዩኒቨርሲቲ መሁራን እንዲሁም አክቲቪስቱ እያወራ ያለው ስለ ግብፅ የጨው ማጣራት ሆነበል። በዚህም አልሲሲ ያቀደቀቸው የ desalination ፕሮጀክቶች የውሃ እጥረቱን ይተካሉ አይተኩም እየተነተኑ ናቸው።\nበሌላ በኩል የአልሲሲ መንግስት በማውገዝ በስደት ከሚኖርበት ስፔን መኖሪያው የአመፅ ጥሪ አቅርቦ ነውጥ የፈጠረው ግብፃዊ ለፀረ አልሲሲ አመፅ ቀን ቆርጧል። ሙሀመድ አሊ የግድቡን ቀውስ አስታኮ የአልሲሲን መንግስት ለመጣል በ july 10 የናይል አመፅ እንዲደረግ ሰፊ ዘመቻ ላይ ነው።\nግብፅና ሱዳን ዙረው የገቡበት የአረብ ሊግ አዳራሽ በራሱ ውሃ የጠማው ሌላኛ የበሽታቸው ምልክት ነው። ከኢትዮጵያ ጥቅም ያላቸው፣ ነገር ግን እስተወሰነ ርቀት አልሲሲን “እንስማህ እስቲ” እያሉ የሚገኙት ሳዑዲና ኳታር የናይል ሞኖፖሊ ከእጇ ሊወጣ ቀናት ብቻ ለቀራት ግብፅ የሚያደርጉት ድጋፍ ከነገዋ የውሃው ባለቤት ኢትዮጵያ ጋር የሚፈጥሩትን መቃቃር ለማስላት ብዙም አይከብዳቸውም። ለትራምፕ ያልተመለሰ አቋም ኢትዮጵያ ማሳየቷን ጤነኛ የሆነ ሁሉ አይዘነጋውም። ስለ ቻይና አስር ቦታ እየረገጡ የሚገኙት ፕሬዝደንት ባይደንም ስለ ጉዳዩ ድምፅ ከመስጠት ተአቅበው አየሩን በመቃኘት ላይ ናቸው። ታዲያ አረብ ሊግ የራሱን ውሃ ጥም ወይስ የግብፅን ውሸት ይከተላል። ከባድ ነው።\nቀይ ባህር መስመሮች ላይ ፀረ ኢትዮጵያ አድማ ቢያስቡስ? እኛም ስለ ጉዳዩ ማሰባችን አይጎዳንም። ይሁንና ጉዳዩ የኤርትራ፣ የሶማሊያ፣ ጂቡቲ ወዘተ… ጉዳይ ጭምር ነውና የቀንዱ ጥልፍልፍ ኳታርን እንደማገዱ ቀላል አይሆንም።\nከሁሉም በላይ ቻይና በጅቡቲ ያላት ወደብና ጦር ሰፈር ጉዳይ አለ። ቻይና ከኢትዮጵያ የተፈራረመችውን አስታውሱ። road and belt በጋራ የሚጠበቅበት መግባቢያ ነው። ይህ ስምምነት ሀዲድ ስለ መጠበቅ አይደለም ዋና አላማው። የቻይናን የአፍሪካ ዱካ ከባላንጣ አገራት የማስጠበቅ እንጂ። የኢትዮጵያን የባህር ንግድ መስተጓጎል ከስምምነቱ አንፃር ብቻ ነጥለን ብንመለከተው በቻይና ላይ የተደረገ ትልቅ መዳፈር ተደርጎ የሚወሰድ ይሆናል። ከዚህ ባለፈም ኢራን ቀዳዳውን ልጠቀም ብላ ከች ማለቷ አይቀርም። ስለ ባህር በሩ እንዶልታለን ካሉ ማለቴ ነው። (እዚጋ ከወር በፊት ሁቲዎች ስለ ግድቡ እናሸማግል ሲሉ እናስታውሳለን። ሁቲ በኢራን ማሊያ ነበር የተናገረው። አራት ነጥብ። ከሳምንት በፊትም የኢራኑ መሪ ከኢትዮጵያ ይበልጥ እንወዳጅ ብለው ነበር። መነሾው ይታወቃል። ሁሌም የሳኡዲን ተቃራኒ እያነፈነፉ ናቸዋ።\nየቱርክ በቀይ ባህር ያላት ወታደራዊ መስፋፋት እዚጋ በትልቁ እንደሚመዘንም ግልፅ ነው።\nኢትዮጵያን ከጎረቤት የመነጠል እና ዲፕሎማሲያችንን እናቋርጥ ቢሉስ? የመጀመሪያው ጎረቤት የመነጠል ሐሳብ ቢነሳ ጂቡቲን ሶማሊያን ኬንያንና ኤርትራን እንዴት አድርገው። ምን የተሻለ ነገር አቅርበው ሊያሳምኑ። አሁንም ችግር ነው። ሁለተኛ ዲፕሎማሲያዊ አጥር ቢያስቡም የሚያጡት ያመዝናልና ይሄም የቸገረ ነገር ነው።\nነገሮች የዓባይ አቢዮት መገለጫ ናቸው። ኢትዮጵያዊው የዓባይ አቢዮት ከሰሜን እስከ ምስራቅ አፍሪካ ከምዕራብ እስከ ምስራቅ እንዲሁም እስከ ባህረ ሰላጤው የሚጋረፍ ነበልባል ሆኗል። ኢትዮጵያ ለወላፈኑ ፊት ባትሰጠውም ስንቱ አገር አስንት አገር ተኳረፈ? ከስንቱ ተዋደደ? ይህ አዙሪት ስንቴ ተደጋገመ? አዙሪቱ እነሱን አዙሮ ከነበሩበት እየደጋገመ ሲያደርሳቸው ኢትዮጵያ እንደፀናች መዝለቋ በርግጥም ጩኸታቸው የዓባይ አብዮት በሙሊቱ እስኪደመደም ድረስ ተጠባቂ የበሽታቸው ምልክት ስለሆነ ነው ለማለት ያስችላል።\nየአፍሪካ ቀንድ በዓባይ አቢዮት ላይ የሃያላን ትንቅንቅ ተጨምሮበት ነገሮች ይበልጥ ተወሳስበዋል። ነገሮች ተለዋዋጭ ናቸው። በከፍተኛ ፍጥነት። በአቋም አለመፅናት በተለይም ለአረቦቹ ባህላቸው የነበረም ነው። እንኳን አረብ ሊግ ጆ ባይደን እንኳ በኢትዮጵያ አቋማቸው ስንቴ ወለም ዘለም እንዳሉ ልብ እንበል።\nእናም በዚህ ውስብስብና ተለዋዋጭ ጂኦ-ፖለቲካ ውስጥ ጨዋታውን በማጤን፣ ሊከሰት የሚችለውን ገምተን የመፍትሄ አማራጮችን አስቀድመን እየቀየስን በፅናት መራመድ ይሆናል መንገዳችን። ያኔ ለአፍሪካም የሚተርፍ የፅናት ብርሃናችን ወገግ ይላል።\n🇪🇹 ኢ ት ዮ ጵ ያ ታሸንፋለች


Friday, 03 February 2017 18:21\nየእረፍት ቀናችንን የእግር ኳስ ጨዋታዎችን በመመልከት እናሳልፍ\nየኢትዮጵያ ፕሪሚየር ሊግ ውድድር 15ተኛ ሳምንቱን ይዟል። እስከ አሁን ድረስ ጨዋታዎቹ በተያዘላቸው መርሀ ግብር እና ስፍራ መሰረት እየተካሄዱ ነው። ሆኖም ግን በአንዳንድ ጥቃቅን ምክንያቶች የሰአት እና የቦታ ለውጥ መኖሩ አልቀረም። ነገና ከነገ በስቲያ የሚደረጉት ጨዋታዎችም በተያዘላቸው የመርሀ ግብር መሰረት ይካሄዳሉ።\nየዝግጅት ክፍላችን ዛሬም እንደተለመደው ነገ እና ከነገ በስቲያ የሚደረጉ ጨዋታዎችን እና አንዳንድ መረጃዎችን ይዞላችሁ ቀርቧል። ውድድሩን ቅዱስ ጊዮርጊስ እየመራው ሲሆን አዳማ ከተማና ደደቢት እየተፈራረቁ የሁለተኛና ሶስተኛ ደረጃን እየያዙ ይገኛሉ። በአንፃሩ የዚህን አመት ውድድር ከወዲሁ «ይሄ ክለብ ይበላዋል» የሚል ግምት ለመስጠት አስቸጋሪ ነው። ምክንያቱም መሪውን ቅዱስ ጊዮርጊስ ተከታዮቹ በቅርብ እርቀት እየተከተሉት ይገኛሉ።\nበ15ተኛው ሳምንት የኢትዮጵያ ፕሪሚየር ሊግ አብዛኞቹ ጨዋታዎች በአዲስ አበባ ከተማ ይደረጋሉ። በዚህ አጋጣሚ አበበ ቢቂላ ስታዲየም አንድ ጨዋታን ያስተናግዳል።\nቅዳሜ ጥር 27\nበ9 ነጥብ የደረጃውን ግርጌ የያዘው አዲስ አበባ ከተማ፤ በእለተ ቅዳሜ ከወልድያ ጋር በ9 ሰአት በአዲስ አበባ ስታዲየም የሚገናኝ ይሆናል። ክለቡ ባሳለፍነው ሳምንት መሪው ቅዱስ ጊዮርጊስን አስተናግዶ አንድ አቻ መውጣቱ የሚታወስ ነው። ወልዲያም በተመሳሳይ ከኢትዮጵያ ኤሌክትሪክ ጋር ባሳለፍነው ሳምንት ነጥብ ተጋርቶ መውጣቱ ይታወሳል።\nበዚያው እለት ኢትዮጵያ ንግድ ባንክ ከመሪው ቅዱስ ጊዮርጊስ በ11 ሰአት 30 በአዲስ አበባ ስታዲየም ይገናኛል። ቅዱስ ጊዮርጊስ በዘንድሮው አመት ሊጉን ከተቀላቀለው አዲስ አበባ ከተማ ጋር ባሳለፍነው ሳምንት ተገናኝቶ ነጥብ ተጋርቶ መውጣቱ የሚታወስ ነው። በዚህም ነጥቡን ከተከታዮቹ የማስፋቱን እድል አምክኖታል። በአንፃሩ ኢትዮጵያ ንግድ ባንክ ባሳለፍነው ሳምንት ከኢትዮጵያ ቡና ጋር ባደረገው ጨዋታ የ 5ለ2 ሰፊ ሽንፈት ደርሶበታል።\nእሁድ ጥር 28\nአብዛኞቹ ጨዋታዎች በእለተ እሁድ ይከናወናሉ። የእረፍት ቀናቸውን እግር ኳስ በመመልከት ማሳለፍ ለሚፈልጉ ሰዎች ይህ ጥሩ አጋጣሚ ነው። በዚህም ጅማ አባ ቡና ከድሬዳዋ ከተማ በ9 ሰአት በጅማ ስታዲየም የሚያደርጉት ጨዋታ ተጠባቂ ነው። ጅማ አባ ቡና ባሳለፍነው ሳምንት በሀዋሳ የ2ለ1 ሽንፈት እንዳጋጠመው ይታወሳል።\nበሌላ ጨዋታ አርባምንጭ ከተማ ከኢትዮጵያ ቡና በ9 ሰአት በአርባ ምንጭ ስታዲየም፤ መከላከያ ከሲዳማ ቡና በ9 ሰአት በአዲስ አበባ ስታዲየም፤ ፋሲል ከተማ ከአዳማ ከተማ በ9 ሰአት በጎንደር ስታዲየም፤ ደደቢት ከወላይታ ድቻ በ9 ሰአት በአበበ ቢቂላ ስታዲየም፣ ኢትዮ ኤሌክትሪክ ከሀዋሳ ከተማ በ11 ሰአት ከ30 በአዲስ አበባ ስታዲየም ጨዋታቸውን የሚያደርጉ ይሆናል።\nየዝግጅት ክፍላችን የእረፍት ቀናችሁን በተሳካ ሁኔታ እንድታሳልፉ ይፈልጋል፤ የምትደግፉት ቡድን አስደሳች ውጤት እንዲያስመዘግብላችሁም ከወዲሁ ይመኛል። ሰላም!\n«ባርሴሎና» የካታሎን ማንነት መገለጫ\nበአለም እግር ኳስ መድረክ ላይ ተወዳጅነት ካተረፉ ጥቂት ክለቦች መካከል ባርሴሎና ቀዳሚውን ስፍራ ይይዛል ብንል ማጋነን አይሆንም። ክለቡ በአሁኑ ሰአት የተመዘገቡ 162 ሺ አባላቶች ሲኖሩት « ካምፕ ኑ» የሚል ስያሜ ያለው በአውሮፓ ትልቁ ስታዲዮም ባለቤት ነው። በተለይ ከክለቡ ጋር ወዳጅነታቸው የጠበቁ በርካታ አባላቶችን በማሰባሰብ አሁንም በአውሮፓ ውስጥ የመጀመሪያውን ስፍራ ይይዛል።\nበስፔን ስር ለሚተዳደሩት « የካታላን» ህዝቦች ባርሴሎና ከአንድ እግር ኳስ ክለብ በላይ ትርጉም አለው። የባርሴሎና ክለብ ለህዝቡ ብሄራዊ ኩራታቸው እና መገለጫቸው አድርገው ይቆጥሩታል። ከዚህ ቀደም እነዚህ የካታላን ማህበረሰቦች ይደርስባቸው የነበረውን የፖለቲካ ጫና እና ጭቆና፤ በተለይም « በጀነራል ፍራንሲስ ፍራንኮ» የአገዛዝ ዘመን ተቋቁመው ያለፉትን በደል ማስታወሻ ብሎም መዘከሪያ አድርገው ነው የሚወስዱት።\nካታላንያን ባርሴሎናን ከ« እግር ኳስ ክለብ» በላይ አድርገው የማንነታቸው መገለጫ እንዴት እንዳደረጉት፣ አመሰራረቱ፣ የድል ዘመኖቹ እና አስቸጋሪ ጊዜያቶቹን አልፎ በምን መልኩ አሁን ያለበት የዝና ማማ ላይ በክብር እንደተቀመጠ በዛሬው ዘገባችን ለመዳሰስ እንሞክራለን። በአገር ውስጥ ዘገባዎቻችን « የክለቦች መፍረስ ፈተና እና ወድቀት» ላይ ከዚህ ቀደም በርካታ ዳሰሳዎች ማድረጋችን ይታወቃል፤ የዚህን ክለብ ውጣ ውረድ እና ታሪክ መዳሰሱ፤ ለአገራችን ክለቦች ችግር መፍትሄ ይጠቁማል የሚል እምነትም አሳድሮብናል። መልካም ንባብ።\nእንደ ጎርጎሮሲያኑ አቆጣጠር በ1819 ባርሴሎና የእግር ኳስ ክለብ ተመሰረተ። የዛሬው ታላቅ ክለብ ምስረታን የጠነሰሰው ሲውዘርላንዳዊው ሀንስ ማክስ ጋምበር ነው። ብስክሌት መጋለብ፣ጎልፍ፣እግር ኳስ እና ራግቢን መጫወት ከልቡ የሚወደው ብላቴና ከእናቱ ሞት በኋላ ወደ ዙሪክ በመሄድ ኑሮውን እዚያው መሰረተ። ከጥቂት አመታት ቆይታ በኋላ ግን በአፍሪካ የሚገኝ የስኳር ካምፓኒ ላይ ለመስራት ወደዚያው አቀና ። እዚያ ለአንድ አመት እንደቆየም አያቱን ለመጠየቅ በሚል ሰበብ ወደ ስፔን ባርሴሎና ከተማ ተጓዘ። ባርሴሎና እንደደረሰ ግን በከተማዋ ውበት ተማርኮ እዚያው ለመቅረት ወሰነ። ስፓኒሽ እና የካታላን ቋንቋን ተምሮ ስሙን በአገሬው ባህል ቀየረ «ዮሀን ጋምበር» በሚል።\nይህ ብላቴና ስፖርት በተለይ የእግር ኳስ ወዳጅ በመሆኑ፤ በስፔን ባርሴሎና «ላስ ዲፖርቴ» በሚባል መፅሄት ላይ የስፖርት ኤዲተር ሆኖ መስራት ጀመረ። ለስራው መሰረት የሆነው ደግሞ በሲውዘርላንድ ብራስልስ ከተማ ላይ በሚገኝ የባዜል እግር ኳስ ክለብ የቡድን አንበል ሆኖ መጫወቱ ነበር። ጥቂት በስራው ላይ እንደቆየ ግን አንድ ሀሳብ ይመጣለታል። ከተማዋን እና እርሱ የሚኖርበትን ማህበረሰብ የሚወክል አንድ ክለብ ሟቋቋም።\nበ1899 ዮሀን ጋምበር በሚሰራበት መፅሄት ላይ ክለብ የማቋቋም ህልም እንዳለው ገልፆ ይህንን ሀሳቡን ማህበረሰቡ እንዲደግፍለት ጥሪ አስተላለፈ።ሀሳቡ በጓደኞቹ እና በበርካታ የስፖርት ወዳጅ ቤተሰቦች ተቀባይነት አገኘ። በህዳር 29 እርሱ እና ሌሎች አስር ጓደኞቹ «ባርሴሎና የእግር ኳስ ክለብ»ን ወደ ስፖርት አለሙ አቀላቀሉት። በምስረታው ላይ የሀሳቡ ጠንሳሽ ዮሀን ጋምበር የክለቡ አንበል በመሆን መጫወት ጀመረ። የመጀመሪያ ጨዋታቸውንም ከእንግሊዝ ስደተኞች ጋር በማድረግ 1ለ0 በሆነ ውጤት ተሸነፉ። የክለቡ ፕሬዚዳንት በመሆን ለመጀመሪያ ጊዜ እንግሊዛዊው ጉዋልተሪ ዋይልድ ተመረጠ።\nበ1908 ጋምበር የክለቡ ፕሬዚዳንት ሆኖ ማገልገል ጀመረ። እስከ 1925 ድረስም ለአምስት ጊዜ ተመርጦ ቆየ። የመጀመሪያ ስኬቱንም 6 ሺ ተመልካቾች የመያዝ አቅም ያለውን «ላ እስኮፒዶራ» ስታዲዮምን በማስገንባት ጀመረ። በከተማዋ በተለይም በካታላንያን ዘንድ ክለቡ ተወዳጅነትን እያተረፈ መጣ። በርካታ ጨዋታዎችን እና የሊግ ተሳትፎዎችን ማድረግ ጀመረ።\nሰኔ 1925 ለባርሴሎና ክለብ መስራች ዮሀን ጋምበር አስደሳች ጊዜ አልነበረም። በወቅቱ የስፔን ብሄራዊ ቡድን ከእንግሊዝ አቻው ጋር ጨዋታ ያደርግ ነበር። በዚህ ወቅት ካታላናዊያን የስፔን ብሄራዊ መዝሙርን በመተው የእንግሊዝን መዘመር ይጀምራሉ። በዚህ የተበሳጨው የንጉሳውያን ዘር ያለው እና የሪያል ማድሪድ ደጋፊ ፕሪማ ዲ ሪቪዬራ በጋምበር ላይ ክስ በመመስረት ከአገር እንዲወጣ አደረገው። የባርሴሎና ስታዲየምንም ለ6 ወራት እንዲዘጋ አዘዘ። ዋንኛው ምክንያትም ካታላንያን የራሳቸውን ማንነት እንዲያቀነቅኑ መንገዱን አመቻችቷል በሚል ነበር። ከዚያን ወቅት ጀምሮ ነገሩ ከመቀዝቀዝ ይልቅ የባርሴሎና ክለብ የካታላን የነፃነት እና የብሄራዊ ማንነት ማቀንቀኛ ተደርጎ ይወሰድ ጀመር። አሁንም ድረስ በስፔን ውስጥ ይህ አይነት ስሜት ይንፀባረቃል። ከስፔን እንዲባረር የተደረገው ጋምበር ግን በድብርት እና በጭንቀት ምክንያት በአገሩ ሲውዘርላንድ በ52 አመቱ እራሱን አጥፍቶ ሊሞት ችሏል። ለዚህ ታላቅ ሰው ግን ካታላንያን ቦታ አላጡለትም። በባርሴሎና አንድ መንገድ በስሙ ሰይመውለታል።\nወርቃማው የባርሴሎና ዘመን\nከ1919 እስከ1929 ድረስ የባርሴሎና ወርቃማው ዘመን እንደነበር ይታመናል።በ1922 ባርሴሎና 30 ሺ ተመልካች የመያዘ አቅም ያለው «ኤል ካምፕስ ዴልስ ኮርትስ» የሚል ስያሜ የተሰጠው ስታዲየም ማስገንባት ቻለ። በዚሁ አስር አመት ውስጥ ደግሞ ጣፋጭ የእግር ኳስ ድሎችን ማጣጣም ጀመረ። የመጀመሪያውን የላሊጋ ዋንጫ አሳካ። ይህም ብቻ አይደለም ለ8ተከታታይ አመታት የካታላን ሊግ አሸናፊ እና ለ5 ጊዜያት «የስፓኒሽ ካፕ» ድል ባለቤት ሆነ። በዚሁ ጊዜ ስታዲየሙ ተመልካቾች የመያዝ አቅሙን ወደ 60ሺ አደረሰ የክብር ስሙንም « ካቴድራል ኦፍ ፉትቦል» በሚል ሰየመ።\nከ1930 በኋላ ግን ለክለቡ አስጨናቂ እና የመከራ ዘመን ነበር። ክለቡ በገንዘብ ቀውስ ውስጥ በዚህ አመት የገባ ሲሆን ከዚህም ሌላ በርካታ የመከራ አመታትን አሳልፏል። ከዚህም ውስጥ የስፔን የርስ በርስ ጦርነት የማይለቅ አሻራውን በክለቡ ላይ አሳርፏል። ወትሮውንም በባለስልጣናት እና በስፔን ገዝዎች ተወዳጅ ያልሆነው ክለብ፤ በርስ በርስ ጦርነቱ በጀነራል ፍራንኮ ፍራንሲስ ስር በሚተዳደር ወታደር ፕሬዚዳንቱ ጆሴፍ ሲንዮል በ1936 ተገደሉ። በዚያን ወቅት የክለቡ ተጫዋቾች በአሜሪካ እና በሜክሲኮ የጨዋታ ጉዞ ላይ የነበሩ ሲሆን፤ ግማሽ ያህሉ ግድያውን እና የፖለቲካ ቀውሱን ተከትሎ ሳይመለሱ ቀሩ።\nበእንቅርት ላይ ጆሮ ደግፍ እንዲሉ በ1938 በስታዲየሙ ላይ የቦምብ ጥቃት ደረሰበት። በዚህም መቀመጫዎቹ እና በርካታ ቁሶች ወደሙ። በዛኑ ወቅት የክለቡ አመራር በጀነራል ፍራንኮ አፍቃሪ ባለስልጣን ተቀየረ። በዚህ አጋጣሚም የካታላንን ማንነት የሚያቀነቅነው የክለቡ ስያሜ «ክለብ ደ ፉትቦል ባርሴሎና» በሚል እንዲቀየር ተደረገ። በዚህ ጊዜ 25 ሺ ደርሶ የነበረው የደጋፊ አባል ወደ 3ሺ500 አሽቆለቆለ። የክለቡን ክብር በሚገልፅ ሁኔታ በአራት ቀይ መስመር የተመሰረተ ማሊያው በሁለት ቀይ መስመር እንዲለወጥ ተደረገ። (እስከ 1973 ድረስም ይህ ማሊያው ሳይቀየር ቆይቷል)።\nየተመለሰው ጣፋጭ ድል\nበፖለቲካ እና በተለያዩ ውስጣዊ ጫናዎች ስር ወድቆ የነበረው ባርሴሎና በ1940 ዳግም ማንሰራራት ጀመረ። በ9አመታት ውስጥም ራሱን አጠናክሮ የበርካታ ዋንጫዎች ባለቤት ሆነ። 21 የካታሎን ሻምፒዮን ሺፕ ድሎችን በማጣጣም፣9ዋንጫዎችን እና አራት ጊዜ የስፓኒሽ ፕሪሜራ ዲቪዚዮን አሸናፊ መሆን ቻለ። የደጋፊ አባላቶቹም ቀድሞ ወደነበረበት እየተመለሰ መጣ። በተለይ በ1951/52 የውድድር ዘመን ወርቃማ ጊዜያትን ክለቡ ማሳለፍ ችሏል። በዚህ አመት የላሊጋ፣ላ ኮፓ ዴላሬ፣ ዘላቲን ካፕ፣ዘኢቫ ዱዋርት ካፕ፣ ዘማርቲኒ ሮዚ ትሮፊን በአጠቃላይ በአንድ አመት 5 ዋንጫዎችን የግሉ አደረገ። በዚህም የቡድኑ ስብስብ «ባለ አምስት ዋንጫው» የሚል ስያሜን አግኝቷል። ደጋፊ አባላቶቹም 30 ሺ ሊደርሱ ችለዋል።\nክለቡ ተወዳጅነቱ በጨመረ ቁጥር የአባላቱም ቁጥር ይበልጥ አሻቀበ። በዚህ የተነሳ አዲስ የስታዲየም ግንባታ አስፈለገ። እስካሁን ድረስ የሚጠቀሙበትን እና ተወዳጁን «ካምፕ ኑ» ስታዲየም ገነቡ። ይህ ግዙፍ ስታዲየም 90ሺ ተመልካች እንዲይዝ ተደርጎ በሶስት አመት ጊዜ ውስጥ እንዲጠናቀቅ ተደረገ። ስታዲየሙ በተገነባ ሶስት ተከታታይ አመታት ክለቡ ውጤት ርቆት ቆየ። ይህ ግን አባላቱን እና ደጋፊዎቹን ከመጨመር አላገደውም ነበር። ምክንያቱም ባርሴሎና ለካታላን ህዝብ ከእግር ኳስም በላይ ፖለቲካዊ እና ማህበራዊ ትርጉም ነበረው።\nየካታሎንን ልብ ያሸነፈው ዮሀን ክሩፍ\nበ1973 የባርሴሎና አመራሮች አንድ ውሳኔ አሳለፉ። ይህ ውሳኔያቸው በርካታ ክርክሮችን እና ውይይቶችን አልፎ የተወሰደ ነበር። አወዛጋቢው ጉዳይ የተከሰተው የእግር ኳስ ጠበብቱን ዮሀን ክሩፍ በመቅጠር እና ባለመቅጠር ላይ ነበር። ነገሩ ግን ክሩፍን በመቅጠር ተቋጨ። ጉዳዩ አከራካሪ የነበረው የውጪ ዜግነት ባላቸው ተጫዋቾች ላይ የክለቡ ህግ ጠበቅ ያለ ስለነበር ነው። ሆኖም ግን ክሩፍ የደጋፊዎችን እና የክለቡን አመራሮች ቀልብ ብዙም ሳይቆይ መሳብ ቻለ። በ1973 ባርሴሎናን የተቀላቀለው ብላቴና በርካታ ድሎችን እና ጣፋጭ ጊዜያትን ለማግኘት ቁልፉ ሰው ሆነ። በተለይ ይህ ተጫዋች በ1974 ክለቡ የስፓኒሽ ሻምፒዮንሺፕ ባለድል ሲሆን የአንበሳውን ድርሻ ይወስድ ነበር። ድሉን ሲያስመዘግቡ ደግሞ የምንጊዜም ተቀናቃኛቸውን የሪያል ማድሪድ ክለብ 5ለ0 መርታት ችለው ነበር።\nአመታት ወደፊት ይነጉዷሉ። እግርኳስም አለም አቀፍ ተወዳጅነቱ ይበልጥ እየናረ መጥቷል። በስፔን የማይገረሰስ የሚመስለው እና በአምባገነን አገዛዙ የሚታወቀው ፍራንኮ ህይወት አለፈ። በአገሪቷ ዴሞክራሲ ታወጀ። ይህ አጋጣሚ ደግሞ ለባርሴሎና የእግር ኳስ ብሎም ለካታሎናውያን የደስታ ዘመን ፈጠረ። የክለቡ አባላት በነፃ ምርጫ ጆሴፍ ሊውስ ኑንዝን አዲስ ፕሬዚዳንታቸው አድርገው መረጡ (እኚህ ሰው እስከ 2000 ድረስ በፕሬዚዳንትነት ለረጅም ዘመን በማገልገል አቻ አልተገኘላቸውም)። በ1980 ግን ባርሴሎናን የእግር ኳስ ውጤት ራቀው ደጋፊዎች እና የክለቡ ወዳጆች እጃቸውን ፕሬዚዳንት ጆሴፍ ላይ ቀሰሩ። ቦርዱ ከስልጣን እንዲለቅ ተቃውሟቸውን አሰሙ። ጉዳዩ እየተጓተተ 1988 ድረስ ተጓዘ። በዚህ ጊዜ ግን አንድ አስደናቂ ነገር ተከሰተ። ዮሀን ክሩፍ የተጫዋችነት ዘመኑ ተጠናቆ በድጋሚ ወደ ባርሴሎና ቤት በአሰልጣኝነት ተመለሰ። በጨዋታ ዘመኑ የባርሴሎና ደጋፊዎችን እና ቤተሰቦችን ቀልብ ስቦ ነበር።\nአሰልጣኝ ዮሀን ክሩፍ በውጤት ማጣት ይሰቃይ የነበረውን ባርሴሎና በአዲስ ፍልስፍና ወደ ድል ዙፋኑ በድጋሚ መለሰው። «ቲኪ ታካ» ወይም ቶታል ፉትቦል የሚል ፍልስፍናን ይዞ የመጣው ክሩፍ፤ ለአራት ተከታታይ አመታት ባርሴሎና የላሊጋው ባለድል እንዲሆን አስቻለው። ከዚህም ሌላ በክለቡ ታሪክ የመጀመሪያ የሆነውን «የኢሮፒያን ካፕ» ሻምፒዮና ድል ባለቤት አደረገው።\nበዚህ ክለብ ውስጥ በርካታ የአለማችን ኮከቦች ተጫውተው ያለፉ ሲሆን አሁንም ድረስ በክለቡ እየተጫወተ የሚገኘው ምትሀተኛው አርጀንቲናዊው ሊዮኔል ሜሲን አንዱ ነው። ሮናልዲንሆ ጎቾ፣አፍሪካዊው ኮኮብ ሳሙኤል ኢቶ፣ጋርዲዮላ፣ኢኒዬስታ፣ዣቪ፣ዳንኤል አልቬስ እናም ሌሎች ተደናቂ ኮከቦች በካታላን ማንነት ላይ አሻራቸውን አሳርፈዋል።\nባርሴሎና ከላይ ካወሳናቸው የመውደቅ እና የመነሳት ታሪክ ውስጥ በተለየ መልኩ የማይዘነጋው እና በታሪክ መዝገቡ ሚዛን የሚደፋ ክስተትም አስተናግዷል። ይህ ሁነት ከ2008 እስከ 20012 የተስተናገደ እና የአለምን ቀልብ በእጅጉ የሳበ ነበር። በዮሀን ክሩፍ የአሰልጣኝነት ዘመን በተጫዋችነት ያሳለፈው ጆሴፕ ጋርዲዮላ የባርሴሎናን ቤት በዋንጫ ያጥለቀለቀበት የፍሰሀ ዘመን። በዚህ አመት 14 ዋንጫዎችን ክለቡ ማሳካት ችሏል። በአራት አመት ጊዜ ውስጥ የስፓኒሽ ሻምፒዮንሺፕን በ2009/10/11 ለሶስት ተከተታይ አመታት ሲያነሳ፤ የአውሮፓ ሻምፒዮንስ ሊግን በ2009 እና 2011 ማሳካት ችሏል። በተመሳሳይ በ2009/10/11 የስፔን የንጉሱ ዋንጫን ጠራርጎ ወስዷል።\nባርሴሎና ከአንድ የእግር ኳስ ክለብ በላይ የመጨቆን ድምጽ ተምሳሌት ነው። የኮከቦች መፍለቂያ፤ የካታሎን ማንነት መገለጫ። የፖለቲካ ጫና እና ጭቆና መገርሰሻ፤ የብሶት መግለጫም ተደርጎ ይቆጠራል። ለዚህም ነው የስፔን ካታሎናውያን በድል ያምበሸበሻቸውን ክለብ በድጋፍ ድምፃቸው «"Més que un club"More than a club» ከክለብም በላይ የማንነታችን መገለጫ በማለት ሲጠሩት የሚደመጠው።\nFriday, 03 February 2017 18:17\nበ93 አመታቸው 107 ሚስቶች\nልጅ ፀጋ ነው፤ ልጅ በዕድሉ ያድጋል ወይም ልጅ በረከትን ይዞ ይመጣል…ወዘተ የሚሉ አባባሎች በሀገራችን ልጅ መውለድን የሚያበረታቱ ሥነ ቃሎች ናቸው፡፡ የናጄሪያው አዛውንት ግን ከአባባሉም በላይ ልጅ በልጅ ሆነዋል፡፡ አዛውንቱ ይህችን ዓለም እስኪሰናበቱ ድረስ ዕድሜ ሳይገድባቸው ሚስት ሲያገቡና ልጅ ሲወልዱ ነው የኖሩት፡፡ እስከ93 ዓመት ዕድሜያቸው ድረስ ያፈሯቸው ልጆችና ያገቧቸው ሴቶች ብዛት አግራሞትን ፈጥሯል፡፡ አዛውንቱ በ57 ሚስቶቻቸው የብረት መዝጊያም ተብለው ተመስክሮላቸዋል፡፡ ከቀናት በፊት ይህችን ምድር ስለተሰናበቱት የብዙሃን አባት ልንገራችሁ፡፡\nበሙሉ ስማቸው አል ሃጂ መሃመድ አቡበከር ቤሎ ማሳባ ተብለው የሚጠሩት አዛውንት በናይጄሪያ ኒጀር ግዛት በምትገኘው ቢዳ የተባለች አካባቢ ዘራቸውን እንደ ሰማይ ከዋክብት ሲያበዙ የኖሩ ሰው ናቸው ማለት ይቻላል፡፡ ማሳባ በህይወት ዘመናቸው 107 ሴቶች አግብተዋል፡፡ ከመካከላቸው ግን አስሩን ፈተዋቸዋል፡፡ይህችን ምድር እስከተሰናበቱበት ዕለት ድረስም ከቀሪዎቹ ከ97ቱ ጋር ነው በትዳር የኖሩት፡፡ ከ187 በላይ ልጆች እንደነበሯቸውም ተጠቅሷል፡፡ ገና ነፍሰጡር የሆኑት ሚስቶቻቸው ሲወልዱ ደግሞ ቁጥሩ ከዚህም በላይ ከፍ ይላል፡፡\nየሸሪአን ህግ የተላለፉት ማሳባ በቢዳ ኤሚሬትስ ምክር ቤትና በእስላማዊ መሪዎች ከዚህ ድርጊታቸው እንዲታቀቡ በተደጋጋሚ ተጠይቀው አሻፈረኝ ብለው እስላማዊው ፍርድ ቤት እስር በይኖባቸው ነበር፡፡ ጉዳዩ አቡጃ ጠቅላይ ፍርድ ቤት ዘልቆ ነበር፡፡ በወቅቱም 57ቱ ሚስቶቻቸው ፍርድቤት ቀርበው «ማሳባን ያገባነው ወደንና ፈቅደን ነው፤ ደግሞም መልካም ባልና አባት ነው» የሚል ምስክርነታቸውን በመስጠታቸው ከእስር መለቀቃቸውን ዘገባው አመልክቷል፡፡\n«ማናችሁም ምንም ብትሉ በሕይወት እስካለሁ ድረስ ማግባቴን እቀጥላለሁ» በሚል ንግግራቸው ይታወቁ የነበሩት ማሳባ ድርጊታቸውን ለሚቃወሟቸውም «እናንተ በፈጣሪያችሁ ላይ ጦርነት ያወጃችሁ ናችሁና ከእኔ ወግዱ» በማለት ነበር የሚመልሱላቸው፡፡ ሞት ቀደማቸው እንጂ በቅርቡም ሁለት ሴቶች ለማግባት እቅድ እንደነበራቸው የናይጄሪያ ዜና አገልግሎት ዘገባ አመልክቷል፡፡\nFriday, 03 February 2017 18:15\nተሳፋሪን ያገተው የከተማችን ቢጫ አውቶቡስ\nአሁን አሁን በመዲናችን አዲስ አበባ ከተማ ወጣ ብሎ ትራንስፖርት ማግኘትም ሆነ ከትራፊክ መጨናነቅ ነፃ የሆነ መንገድ ዘበት እየሆነ ነው፡፡ እንዲውም በተገላቢጦሽ እየሆነ ያለው ካለሰልፍ ትራንስፖርት ካገኙ መንገዱም ነፃ ሆኖ ካሰቡበት በፍጥነት ከደረሱ «ዛሬ ምንድነው» ብለው ምክንያት ይፈልጋሉ፡፡ ይህን ማንሳቴ ከትራንስፖርት ጋር በተያያዘ እኔም የገጠመኝን ላካፍላችሁ፡፡ ባለፈው ዓርብ ነው፡፡ ከቤቴ በግምት ስምንት ሰዓት ተኩል አካባቢ ነው የወጣሁት፡፡ ትራንስፖርት የምይዝበት ቦታ ስደርስ አንድ ቢጫ የከተማ አውቶቡስ ቆሞ አገኘሁ፡፡ አሊያንስ የተባለ አዲስ ባለቢጫ ቀለም አውቶቡስ ነው፡፡ በወጣሁበት ሰዓት ትራንስፖርት ማግኘቴ አስደሰተኝ፡፡ የነበረው ተሳፋሪም ጥቂት ነው፡፡ መቀመጫ ወንበርም አገኘሁ፡፡ ባሱ በተሳፋሪ ሳይጨናነቅ ነፃ በሆነ መንገድ ልንጓዝ በመሆኑ ደስ አለኝ፡፡ አውቶብሱም አዲስ ነው፡፡ አውቶቡሱን ያየሁትም የተጠቀምኩበትም ለመጀመሪያ ጊዜ ነው፡፡ ለከተማችን አዲስ የትራንስፖርት አገልግሎት ነው፡፡\nጉዟችን ከጀሞ ፒያሳ ነበር፡፡ ለጉዞውም አራት ብር ከፍለናል፡፡ አውቶቡሱም ለተወሰነ ጊዜ ተሳፋሪዎችን ጠብቆ ተንቀሳቀሰ፡፡ ከዚህ በኋላ የተፈጠረው አጋጣሚ የሚገርም ነበር፡፡ እርሱን ላካፍላችሁ፡፡ የተሳፈርንበት አውቶቡስ የተወሰነ ኪሎ ሜትር ይዞን እንደሄደ ቆመ፡፡ ምንድነው ሲባል የተሳፋሪ መግቢያና መውጫ በሮች በደንብ ባለመግጠማቸው እንደሆነ በዕድሜ ጠና ያሉት የአውቶቡሱ ሾፌር ነገሩን፡፡ በሩን እየዘጉና እየከፈቱ ሞተር ለማስነሳት ቢሞክሩ አልሆነም፡፡ ተሳፋሪው ቢቸግረው የራሱን ግምት መስጠት ጀመረ፡፡ በአጋጣሚ በዕለቱ ታቦት ይገባ ስለነበር መንገድ በመዘጋቱ በሌላ አቅጣጫ ለመሄድ ወደኋላ ተመልሶ ስለነበር፡፡ መመለሱ ይሆን? የሚልና ከአውቶቡሱ የውስጥ አናት ላይ ለአየር ማስገቢያ የተገጠመው በመከፈቱ ይሆን? በሚልም ለመዝጋት ሙከራ አደረጉ፡፡ በበሩ አካባቢ ያሉ ነገሮችንም በመነካካት ለማገዝ ጥረት አደረጉ፡፡ አልሆነም፡፡ተሳፋሪ «ወይ በሌላ ሸኙን ወይ ብራችንን መልሱልን» ብሎ ጠየቀ፡፡ መልስ የለም፡፡ ሾፌርና ትኬት ቆራጭ መፍትሔ ሊሰጡ አልቻሉም፡፡\nበአጋጣሚ ሌላ ባስ የያዘ የሥራ ባለደረባቸው መጥቶ አንዳንድ ነገሮች ነካክቶ ባሱ ተንቀሳቀሰ፡፡ከተሳፋሪው መካከል አንዳንዱ የሾፌሩ ችግር ይሆናል ብሎ አስተያየት ይሰጣል፡፡ ሌላው ደግሞ መጀመሪያ ስልጠና ማግኘት እንደነበረባቸውና ለሀገራችን ተስማሚ ያልሆነ የትራንስፖርት አገልግሎት እንደማያስፈልግ አስተያየት ይሰጣል፡፡ ይሰጥ የነበረው ሃሳብ ሳይቋጭ አውቶቡሱ እንደገና ቆመ፡፡ እንዳጋጣሚ መጀመሪያ ነካከቶ ሞተሩን ያስነሳው የሥራ ባልደረባቸው ተከትሎን ስለነበር ነገሩ ግራ ገባን፡፡ አውቶብሱ ችግር እንዳለበት የሚያውቁና በተሳፋሪው እንደሚቀልዱ አስመሰለባቸው፡፡ አውቶቡሱን በድጋሚ ማስነሳት አልተቻለም፡፡ተሳፋሪው ዕርዳታ ያደረገውን ውሰደን ብሎ ቢጠይቅም «አይመለከተኝም፡፡ እቀጣለሁ» አለ፡፡ ከተሳፋሪው መካከል ወደሚመለከተው ስልክ ደውሎ እንዲያሳውቅላቸው የስልክ ቁጥር ጠይቆ ደወለ፡፡ መፍትሔ የሚሰጥ አካል አልተገኘም፡፡ ተሳፋሪው በድጋሚ «ገንዘባችንን መልሱልን» የሚል ጥያቄ አነሳ፡፡ ትኬት ቆራጯ እንደማይመለስ እቅጩን ተናገረች፡፡ ተሳፋሪ ጮኸ፡፡ ወደኋላም ወደፊትም መመለስ አልተቻለም፡፡ በአንድ ቦታ ከሁለት ሰዓት በላይ ታገትን፡፡ «አጋች ታጋች» የሚለው ድራማ ትዝ አለኝ፡፡\nሾፌሩ እንደገና ወደአውቶቡሱ ተመልሰው አንዳንድ ነገሮችን ነካኩ፡፡ ከጥቂት ሙከራ በኋላ አውቶቡሱን አስነስተው ይዘውን ተጓዙ፡፡ እዚህ ላይም የሚገርመው ተሳፋሪው ይቅርታ አልተጠየቀም፡፡ ላጠፉት ጊዜም ማካካሻ በፍጥነት ለማድረስ ፈቃደኛ አልነበሩም፡፡ ይልቁንም በየፌርማታው እየጫኑ ሥራቸውን ሠሩ፡፡ ከሁለት ሰዓት ተኩል ጉዞ በኋላ ፒያሳ አደረሱን፡፡ «ደበኛ ንጉሥ ነው» የሚለው በእነርሱ አገልግሎት እንዴት እንደሚታይ ትኬት ቆራጯንና ሾፌሩን ጠየቅኳቸው «ምን እናድርግ ሥራችንን ካልሠራን እንቀጣለን» በማለት ነበር ምላሽ የሰጡኝ፡፡ አፌን ከመያዝ በስተቀር ሌላ አማራጭ አልነበረኝም፡፡ ተገልጋይ መቼ ይሆን የሚከበረው?\nበልዩ ልዩ ቦታ ተቀጥረው የሚያገለግሉ ሁሉ የሥራቸው ዋጋ እንዲከፈላቸው መደረጉ ተገቢ እንደመሆኑ የሠራ የድካሙን ዋጋ ያገኛል የድካሜ ዋጋ ይከፈለኝ ብሎ በወር መጨረሻ የሚጠይቅና አንድ ሳንቲም ሳትቀር በጥንቃቄ ቆጥሮ እንደሚቀበለው ሁሉ የሥራ ሰዓቱን አክብሮ መግባቱንም ሌላው ባይቆጣጠረው እንኳን ራሱ ራሱን ሊቆጣጠር ይገባል:: የመግቢያውን ሰዓት አክብሮ ሥራ የገባ ሁሉ በሥራ ገበታው ላይ ሆኖ ብዙ ውጤት ያስገኛል ብለን ሙሉ በሙሉ ባናረጋግጥም (ከገባ በኋላ ሊለግም ይችላልና )ጥሩ ተቆጣጣሪ ገምጋሚ ካገኘ ብዙ ሊያመርት እንደሚችል ይታመናል:: በወር ውስጥ በአማካይ ብሔራዊ በዓላት ሳይደመሩ 6 ቀን ሙሉ ሥራ አይሠራም (ይህም ማለት በ 28 ቀን ውስጥ 4 ዕሁድና 4 ግማሽ ቅዳሜ የሥራ ቦታዎች ዝግ ስለሚሆኑ ነው።)\nበየቀኑ 30 ደቂቃ ዘግይቶ ሚገባ ሰው በ 24 የሥራ ቀኖች ስናሰላው በወር 12ሰዓት ሙሉ ሊያበረክት የሚገባውን አለማበርከቱን እንገነዘባለን በዓመት ሲሆን 244 ሰዓት አገልግሎት አለመስጠቱን ያስረዳል። ይህም ማለት በዓመት ውስጥ ለ16 ቀናት ከሥራ ገበታው ተለይቶል ማለት ሲሆን፤ በሙላው የአገልግሎት ዘመኑ ሲሰላም የትየለሌ ነው:: በዚህ ላይ የዓመት ፍቃድ፤ የሠርግ ፤የወሊድ፤ የማህበር ፤የህመም ፤የኀዘን ፤የድንገተኛ ጥሪ ፈቃዶች ሲጨመሩ ሰዓት ተደምሮና ቀን ተቆጥሮ ለሚከፈል የደመወዝ ቀን ተቆጥሮ የማበረክተው አገልግሎት በትክክል ነው ወይ? ብለን ራሳችንን መጠየቅ ያስፈልጋል።\nበብዙ መስሪያ ቤቶችና ድርጅቶች የመግቢያ ሰዓት ላይ ቆም ብሎ ለሚመለከት ታዛቢ አገባቡ እጅግ የተንጠባጠበ ከመሆኑም በቀር ብዙ የዘገየ በመሆኑ ማንም ለመግባት ሲጣደፍ አይታይም ይህ የሚመለከተው የመስሪያ ቤቱን ወይም የድርጅቱን የቁጥጥር ልልነት ነው፡፡ በአንፃሩ በመውጪያ ሰዓት ላይ ያለውን ግፊያና ትርምስ የተመለከተ ሲወጣ እንዲህ ከተቻኮለ ሲገባም እንዲያ ቢሆን ብሎ ምኞቱን ይገልጣል፤ ስለሆነም የሥራ ሰዓትን በማክበር ረገድ ሁሉም ሊያስብበት የሚገባው ከመሆኑም በቀር እንዳወጣጡ ለአገባቡም ብንጣደፍ መልካም ይሆናል፤ አለዚያም ከብሩም በወሩ መጨረሻ ማስቀነስ ይመጣል።\n(የዛሬዪቱ ኢትዮጵያ መስከረም 13ቀን 1976 ዓ.ም ከፋንታሁን ኃይሌ)\nFriday, 03 February 2017 18:05\nየወርቅ ሜዳሊያ ተሸላሚው የአቶ ታለጌታ የምርምር ውጤት በሠርቶ ማሣ ላይ፤\nእንግዳችን አቶ ታለጌታ ልዑል በምርምር ሥራ የአንድ ጎልማሳ ዕድሜ አሳልፈዋል፡፡ «አይሆንም፣ አይቻልም» የሚለው ሃሳብ በእርሳቸው ዘንድ ቦታ የለውም፡፡ ወደኋላ መለስ ብለው እንዳጫወቱኝ ተወልደው ባደጉበት በአማራ ክልል ሰሜን ሸዋ መንዝና ጊሼ ወረዳ በመሃልሜዳ ሁለተኛ ደረጃ ትምህርትቤት ተማሪ ሆነው ሥነህይወት «ባዮሎጂ» እና ኬሚስትሪ ሲማሩ በአዕምሯቸው ውስጥ የተለያዩ ጥያቄዎች ይመላለሱ ነበር፡፡ከጥያቄዎቹም መካከል «ጥርስ ከተነቀለ በኋላ ለምን መልሶ አይተከልም?» የሚለው አንዱ ነበር፡፡\nበአጋጣሚም በኬኒያ ሀገር «ዴንታል ቴራፒ» በሚባለው የትምህርት ዘርፍ ለመማር ዕድሉን አገኙ፡፡ መልካም አጋጣሚው ቢፈጠርም ለጥያቄያቸው መልስ አላገኙለትም፡፡ ከዘርፉ ባለሙያዎች ጋርም አላስማማቸውም፡፡ ሃሳባቸውን እንዳልተረዷቸውም ይገነዘባሉ፡፡ በተለያየ ምክንያት ሰው ጥርሱ ሲወልቅ ሰው ሠራሽ ጥርስ ከሚያስተክል የወለቀውን መልሶ መትከል ለምን አይቻልም? የሚል ጥያቄ ነበራቸው፡፡ ይቻላል የሚለውን ለማሳየትም ሁለት ጥርሶቻቸውን አውልቀው እንደገና በመትከል በራሳቸው ላይ ተግባራዊ ሙከራ አድርገው እወነታውን እስከማረጋገጥ ደርሰዋል፡፡ ነቅለው የተከሏቸው ሁለት የፊት ጥርሶቻቸው 24ዓመት እንደሆ ናቸውና ችግር እንዳልገጠማቸውም ያስረዳሉ፡፡\n«በጤናው ዘርፍ ሳይንሱ አዲስ ነገር ስላላስገኘልኝ በተማርኩት የጥርስ ህክምና ሙያ አልገፋሁበትም» የሚሉት አቶ ታለጌታ ፊታቸውን ወደ «የጀነቲክ ምህንድስና ሳይንስ»አዞሩ፡፡ ከልጅነታቸው ጀምረው የሚያወቁት የግብርና ሥራ እስከዛሬ አለማደጉ ቁጭት እንዳሳደ ረባቸውም ያስታውሳሉ፡፡ የሥራውን አድካሚነት ስለሚያውቁት የገበሬውን ድካም የሚቀንስ ነገር መፈጠር ከልጅነት ጀምሮ የሚያስቡት ነበር፡፡ በአዕምሯቸው ሲብላላ የነበረው ፍላጎት ጊዜው ደርሶ «እጅህ ከምን» ለመባል በቅተው በሠርቶ ማሳያ ማሣ ላይ የሚታይ የምርምር ሥራ ውጤት አበርክተዋል፡፡\nስለምርምር ግኝታቸውም እንዳስረዱት በየዓመቱ በሬ ጠምዶ የሚከናወን የእርሻ ሥራን የሚያስቀር ነው፡፡ገበሬው አንዴ ባረሰው መሬት ላይ የዘራው ሰብል ሁለት ዓመትና ከዚያ በላይም ለሆነ ጊዜ ምርት ለመሰብሰብ የሚያስችል ሲሆን፤ የምርምር ዘዴው ሰብሉ እንዳያረጅ ወይም እንዳይሞት የሚያደርግ ነው፡፡ ገበሬው አንዴ ባዘጋጀው መሬት ላይ የዘራው ሰብል እንደዛፍ ቅርጫፍ እያበጀ ምርት ይሰጠዋል፡፡ የምርምር ግኝቱ ሰብሎችም እንደእፅዋት ለረጅም ጊዜ ምርት እንዲሰጡ ማስቻል ነው፡፡ አንዴ ከተተከለ ዛፍ ላይ በየዓመቱ ምርት መሰብሰብ እንደማለት ነው፡፡\nየዚህ የአስተራረስ ዘዴ ዘርፈብዙ ጥቅሞችን ያስገኛል፡፡ አርሶአደሩ በየዓመቱ በሬ ጠምዶ መሬት ከማረስ በማስቀረት ብቻ አይወሰንም፡፡ ለእርሻ የሚሆን በሬም ሆነ በእርሻ ሥራ የሚያግዘው ለሌለው ገበሬ ጥሩ አማራጭ እንደሆነ ያስረዳሉ፡፡ አርሶአደሩ የተለያዩ የገቢ ማስገኛ ሥራዎችን ለመሥራትም ጊዜ ለማገኘት እንደሚረዳውም ይገልጻሉ፡፡ የምርምር ዘዴው በማሽላና በዘንጋዳ ዝርያዎች ነው የተሞከረው፡፡\nበኦሮሚያ ክልል በአምቦ ፤ በአማራ ክልል ደግሞ በሰሜን ሸዋ በቆላማ አካባቢዎች በአምስት መቶ ካሬ ሜትር ላይ ነው ሠርቶ ማሳያው የተከናወነው፡፡ በሠርቶ ማሳያው ላይ አንዴ የተዘራው ዘርም ቅርንጫፍ እያበጀ ምርት በመስጠት ስምንት ዓመታት ተቆጥሯል፡፡ ጤፍና ባቄላ ላይም ሙከራ እየተደረገ ነው፡፡ ሁለቱ ሰብሎች የበጋ ፀሐይን መቋቋም ስለማይችሉ ምርምሩ ሠፊ ጊዜ ይፈልጋል፡፡\nበዚህ መንገድ ያልተቋረጠ ምርት ለመሰ ብሰብ ግን በቂ የሆነ ውሃ መገኘት አለበት፡፡ ውሃ ሳይቋረጥ ለማግኘትም ዘዴው ቀላል እንደሆነ ያስረዳሉ፡፡ የክረምቱን ውሃ ሰብስቦ ለተከታታይ ጊዜ ለመጠቀም የሚያስችል መሣሪያም በእጃቸው መኖሩን አረጋግጠዋል፡፡ የውሃ ማጠራቀሚ ያውንም ለመሥራት ቀላል መላ ዘይደዋል፡፡\nአቶ ታለጌታ የምርምር ሥራቸው በሠርቶ ማሳያ ደረጃ እስኪደርስ ላደረጉት ጥረት ሳይንስና ቴክኖሎጂ ሚኒስቴር የሁለት መቶ ሺህ ብር ድጋፍ አድርጎላቸዋል፡፡ በኋላም ሚኒስቴሩ በቅርቡ ባካሄደው የሳይንስ፣ ቴክኖሎጂና ኢኖቬሽን ሽልማት በምርምር ዘርፍ የወርቅ ሜዳሊያ በመሸለም እውቅና ሰጥቷቸዋል፡፡\nከልጅነት እስከ እውቀት በብዙ ውጣ ውረዶች ውስጥ ያለፈው የምርምር ሥራ እውቅና በማግኘቱ ለሽልማቱ ልዩ ግምት ይሰጣሉ፡፡ እርሳቸው እንዳሉት ምርምራቸው በሌሎች ተቀባይነት እንዲያገኝ ብዙ ደክመዋል፡፡ በምርምር ዘርፍ በሚገኙትንም ሆነ በተለያዩ አካላት ድጋፍ ለማግኘት ባለማቻላቸው እስከዛሬ እንደቆየ ይናገራሉ፡፡ የምርምር ሥራቸው ለውድድር ቀርቦ ከአስራአምስት ጊዜ በላይ የወደቀበትንም ጊዜ ያስታውሳሉ፡፡ ተስፋ ሳይቆርጡ ላለፉት አርባ ዓመታት በምርምር ውስጥ እንደቆዩና ዛሬ ተስፋ ማየታቸውን ደስታ በተሞላ ስሜት ይናገራሉ፡፡\nበሠርቶ ማሳያ ላይ ያሳዩት የምርምር ውጤት ወደገበሬው ሰፍቶ ወደተግባር ያልተሸጋገረበትን ምክንያት እንዳስረዱት፤ እውቅና ለማግኘት የወሰደው ሂደት ረጅም መሆኑ፣የገንዘብ ድጋፍ ማጣት፣በአጠቃላይ በሃሳብም ሆነ የተለያዩ ድጋፎችን ባለማግኘታቸው ምርምራቸው ከሠርቶ ማሳያው እንዳያልፍ አድርጎታል፡፡\nአቶ ታለጌታ በምርምሩ ተተኪዎችን ለማፍራትም ወደኋላ አላሉም፡፡ በአሁኑ ጊዜ አራት ባለሙያዎች ከእርሳቸው ጋር እየሠሩ ይገኛሉ፡፡ አራቱም በፍላጎት እያገዟቸው እንደሆነ ይገልጻሉ፡፡ አበረዋቸው ከሚሠሩት መካከልም አቶ ደረጀ አውግቸው በተለያየ የትምህርት ዘርፍ ውስጥ ያለፉ ባለሙያ እንደሆኑ ይናገራሉ፡፡ በመጀመሪያ ዲግሪ በደን፤ ሁለተኛ ዲግሪያቸውን ደግሞ የማህበረሰብ ሳይንስ ነው የተማሩት፡፡ በተማሩት ሙያም በተለያዩ ተቋማት ውስጥ አገልግለዋል፡፡\nላለፉት አምስት ዓመታት ግን ከአቶ ታለጌታ ጋር በምርምር ሥራውን አብረው እየሠሩ ይገኛሉ፡፡ «እኔ በሙያዬ ገበሬው ጋር ብዙ ሠርቻለሁ፡፡ የገበሬው ችግር በቀላሉ የሚገለጽ አይደለም፡፡ 85 በመቶ የሚሆን ገበሬ ይዘን ውጤታማ አልሆንም፡፡ ለምን ብለን እራሳቸንን መጠየቅ አለብን፡፡ አሜሪካን ሀገር ከአምስት በመቶ በታች የሆነ ገበሬ ይዘው ውጤታማ እየሆኑ ነው ለምን? ብለን መፈተሽ ይኖርብናል፡፡ እንዲህ ያለው ችግር ፈች የሆነ ምርምር በሥራ ላይ አለመዋሉ ያስቆጫ ል» ይላሉ፡፡\nየአቶ ታለጌታን የምርምር ግኝት ለመረዳት አብሮ መሥራት ይገባል ያሉት አቶ ደረጀ እርሳቸው አብረዋቸው በመሥራታቸው እውቀት እንዳገኙበት ይገልጻሉ፡፡ የምርምር ውጤቱንም በሦስት መንገድ በመግለጽ ያብራራሉ፡፡ አንዱ የገበሬውን ምርትና ምርታማነት እንዲጨምር ያደርጋል፡፡ ሁለተኛው ደግሞ መሬቱ ዓመቱን ሙሉ በአረንጓዴ ሲሸፈን ለአየርንብረት ለውጥ መጠበቅ አስተዋጽኦ ይኖረዋል፡፡ የአፈር መሸርሸርንና የውሃ ትነትን ማስቀረትም ሌላው ጥቅሙ እንደሆነ ይገለጻሉ፡፡\nFriday, 03 February 2017 18:01\nውልና የሕግ ተፈፃሚነቱ አግባብ\nአመልካች፡- አቶ እንደልቡ ሣህሉ (ስማቸው የተቀየረ)\nተጠሪ፡- አቶ አላምረው ክብነህ (ስማቸው የተቀየረ)\nአመልካች ፅፈው ባቀረቡት የክስ ማመልከቻ ተጠሪ በስማቸው ተመዝግቦ የሚታወቀውን የግል ቤታቸውን በመያዣነት አስይዘው ብር 12,000.00 (አሥራ ሁለት ሺ) ተበድረው ቤቱን እንዳስረከቧቸው፤ በስምምነቱ ወቅት የማይንቀሳቀስ ንብረት መሸጥና መለወጥ ችግር ስለነበር ገንዘቡ የ10 ዓመት መክፈያ ጊዜ ተወስኖለት ቀነ ገደቡ ማብቃቱን፤ ነገር ግን በብድርና የዋስትና ውል ቤትን መሸጥና መለወጥ በመንግሥት ሲፈቀድ፤ አመልካች ብር 5,000.00 (አምስት ሺህ ብር) ለተጠሪ በመጨመር ከወሰዱት ብር 12,000.00 ጋር ተደምሮ ብር 17,000.00 (አሥራ ሰባት ሺህ ብር) ቤቱን በሽያጭ ለማስተላለፍ ተጠሪ ውል መፈረማቸውን፤ የቤቱን የዕድሳት ወጪዎችም አመልካች እንዲሸፍኑ፤ ተጠሪ ፈቃዳቸውን በውሉ የገለጹላቸው ሆኖ ተጠሪ ከወሰዱት የቤቱ መያዣ ብድር ጋር የእድሳት ወጪ ሲደመር ብር 18,787 (አሥራ ስምንት ሺህ ሰባት መቶ ሰማንያ ሰባት ብር) መሆኑን፤ የቤት ሽያጩም በመንግሥት መፈቀዱን ዘርዝረው ተጠሪ በስምምነቱ መሠረት የብድሩን ገንዘብ በወቅቱ ካለመመለሳቸውም በላይ የቤቱን ስመንብረት በሽያጭ ለማስተላለፍ በአማራጭ የገቡትን ግዴታ በወቅቱ ስላልፈፀሙላቸው አመልካች ብር 5,000.00 (አምስት ሺህ) ለተጠሪ ጨምረውላቸው የቤቱ ስም ለአመልካች እንዲዛወር ይወሰንላቸው ዘንድ ዳኝነት ጠይቀዋል፡፡ ለማስረጃነትም የጽሑፍና የሰው ምስክሮችን ዘርዝረው አቅርበዋል፡፡\nየአሁኑ አመልካች የክስ ማመልከቻና ማስረጃ ለተጠሪ እንዲደርስ ተደርጎ በጥሪው መሠረት ባለመቅረባቸው ጉዳዩ በሌሉበት እንዲታይ ተደርጓል፡፡ ፍርድ ቤቱም የአመልካችን ክስና ማስረጃ መርምሮ በአመልካችና በተጠሪ መካከል የተደረገ ውል የመያዣ ውል ሳይሆን የወለድ አገድ ውል ነው፣ ውሉ በተደረገበት ወቅት የወለድ አገድ ግንኙነት የሚገዛው በአዋጅ ቁጥር 47/67 ስለነበር ይኸው አዋጅ የወለድ አገድ ውሉን የሚከለክል በመሆኑ ውሉ ሕገወጥ ስለሆነ ፈራሽ ነው፤ ተዋዋዮች ወደ ነበሩበት ይመለሱ፤ ለክርክሩ መነሻ የሆነውን ቤት አመልካች ያስረክቡ፤ ተጠሪ ከአመልካች የወሰዱትን ገንዘብና የቤት ማደሻ ብር በገቡት ውል መሠረት ለከሳሽ ይክፈሉ በማለት ወስኗል፡፡ ጉዳዩ በይግባኝ የቀረበለት የፌዴራል ከፍተኛ ፍ/ቤትም የስር ፍ/ቤትን ውሳኔ አጽንቶታል፡፡ ይሁን እንጂ በጉዳዩ ያልተደሰቱት አመልካች ቅሬታቸውን ለሰበር ሰሚ ችሎት አቅርበዋል፡፡\nአመልካች የበታች ፍ/ቤቶች የሰጡት ውሳኔ መሠረታዊ የሕግ ስህተት አለበት የሚሉባቸውን ምክንያቶች ዘርዝረው አቅርበዋል፡፡\nየበታች ፍ/ቤቶቹ ተጠሪ ቀርበው ባልተከራ ከሩበት እና የተጠያቂ ዳኝነት በሌለበት ሁኔታ ቤት እንዲረከቡ መወሰናቸው ያላግባብ በመሆኑ ውሳኔው ተሽሮ በውል ያገኙት መብት ተጠብቆ እንዲወሰ ንላቸው በመጠየቃቸው የአመልካች የሰበር አቤቱታ ተመርምሮ በጉዳዩ ከተጠየቀው ዳኝነት በተለየ ሁኔታ የተሰጠውን ውሳኔ የህግ አግባብነት ለማጣራት ተጠሪ እንዲቀርብ ተደርጎ ተጠሪው መልሳቸውን በፅሑፍ አቅርበዋል፡፡\nይዘቱም ፍ/ቤቶች የሰጡት ውሳኔ መሠረታዊ የሕግ ስህተት የሌለበት፣ የፍ/ሕ/ቁ 1815 ድንጋጌን ያገናዘበ፣ የአመልካች ጥያቄ ግን በፍ/ሕ/ቁ 2851 ድንጋጌ ተቀባይነት የሌለው መሆኑን ዘርዝረው የበታች ፍ/ቤቶች ውስጥ ሊፀና ይገባል በማለት መከራከራቸውን የሚያሳይ ነው፡፡\nየሰበር ችሎቱ ይህንኑ ክርክር አግባብነት ካላቸው የሕግ ድንጋጌዎች ጋር በማገናዘብ፡-\n1ኛ/ የበታች ፍ/ቤቶች አመልካች ከጠየቁት ዳኝነት በተለየ ሁኔታ የሰጡት ውሳኔ ተገቢ መሆኑንና ያለመሆኑን፤\n2ኛ/ የአመልካች የዳኝነት ጥያቄ የክስ ምክንያት አለው ወይስ የለውም? የሚሉትን ጭብጦች በመመርመር፡-\nአመልካች ከተጠሪ ጋር ተደርጓል በሚሉት ስምምነት አከራካሪውን ቤት ተረክበው በይዞታቸው ስር አድርገው እየተጠቀሙበት የሚገኙ መሆኑን ገልጸው የሚከራከሩ ሲሆን፣ የጠየቁት ዳኝነትም ቀሪውን ብር ለተጠሪ ጨምረው የቤቱ ስመ ንብረት እንዲዛወርላቸው ይወስንላቸው ዘንድ ነው፡፡ ይህንኑ የአመልካች የዳኝነት ጥያቄ የአሁኑ ተጠሪ ፍ/ቤት ቀርበው ከስር ያልተከራከሩበት ሆኖ የስር ፍ/ቤት ግን የውሉን ህጋዊነት በራሱ ጊዜ በማንሳት ሕገወጥ ነው ወደሚለው ድምዳሜ ደርሶ ውሉ ፈራሽ ነው በማለት ለክርክሩ መነሻ የሆነውን ቤት አመልካች ለተጠሪ ሊያስረክቡ ይገባል ሲል ወስኗል፡፡ ከዚህ መገንዘብ የሚቻለው የስር ፍ/ቤት ውሳኔ የሰጠው የአሁኑ አመልካች በግልጽ ባላመለከቱት እና ባልጠየቁት ዳኝነት ላይ መሆኑን ነው፡፡ ይህ ደግሞ በፍ/ሥ/ሥ/ሕ/ቁ 182/2/ ድንጋጌ ሥር የተመለከተውን የመጀመሪያ ደረጃ ፍ/ቤት የዳኝነት አሰጣጥ የስልጣን አድማስ በግልጽ የሚፃረር ነው፡፡ የፌዴራሉ ከፍተኛ ፍ/ቤትም በይግባኝ ሰሚነቱ ስልጣን የስር ፍ/ቤትን የውሳኔ አሰጣጥ ማረም ሲገባው በተመሳሳይ ምክንያት ተቀብሎ መፅናቱ የዳኝነት አሰጣጥ ሥርዓቱን ያላገናዘበ ነው፡፡ የስር ፍ/ቤት ስለውሉ ሕጋዊነት ክርክር ባልተነሳበት ሁኔታ በራሱ ጊዜ ማንሳቱም የክርክር አመራር ስርዓቱ በሚፈቅድለት ሁኔታ አይደለም፡፡ ተጠሪ በስር ፍ/ቤት ሳይቀርቡ ጉዳዩ በሌሉበት ታይቶ ከተወሰነ በኋላ አሁን በሰበር ችሎት ያቀረቡት ክርክር ሥነ-ሥርዓታዊ የይደለም፡፡ ተጠሪ በስር ፍ/ቤት ሳይቀርቡ ታይቶ በተሰጠው ውሳኔ ለበላይ ፍ/ቤት ሊያቀርቡ የሚችሉት ክርክር ከስር ክስ ተያይዘው የቀረቡትን የከሳሽን ማስረጃዎች አግባብነት፣ ተቀባይነት እና ጥንካሬ ያገናዘበ መሆን ያለመሆኑን መሠረት በማድረግ ብቻ የተወሰነ ነው፡፡ ስለሆነም ተጠሪ በዚሁ የክርክር ደረጃ ያነሱት ክርክር ተቀባይነት የሌለው በመሆኑ ከላይ የተጠቀሰውን የሥነ-ሥርዓት ሕግ ድንጋጌ ያላገናዘበ በመሆኑ መሠረታዊ የሕግ ስህተት የተፈፀመ ሆኖ ተገኝቷል፡፡\nበሁለተኛው ጭብጥም በመጀመሪያው ጭብጥ ላይ እንደተገለጸው የአመልካች የዳኝነት ጥያቄ አግባብነት በመመርመር ውሳኔ መስጠት እየተገባው ከተጠየቀው ዳኝነት በተለየ ሁኔታ ውሳኔ ሰጥቷል፡፡ የአመልካች ጥያቄ ተገቢነት ያለው መሆን ያለመሆኑን፤ የስር ፍ/ቤት በጭብጥነት ይዞ በሕጉ አግባብ የሰጠው ውሳኔ ባይኖርም ከተጠየቀው ዳኝነት ይዘት በሰበር ችሎቱ ከዚህ በፊት በተመሳሳይ ጉዳይ ከተሰጠው ሕግ ትርጓሜና ከፍትሐብሔር ሥነ ሥርዓት ሕግ ዓላማ አኳያ ሲታይ በዚህ ችሎት ለጉዳዩ እልባት መስጠት አስፈላጊ ሆኖ ተገኝቷል፡፡ በዚህ መሠረት የአመልካች የዳኝነት ጥያቄ የሚያስከስስ ሊሆን ይችላል አይችልም? የሚለው ነጥብ ምላሽ የሚያስፈልገው ሆኖ ተገኝቷል፡፡\nከአመልካች ክስና ክርክር ማረጋገጥ የተቻለው ከተጠሪ ጋር በተደረገው ስምምነት ለክርክሩ መነሻ የሆነውን ቤት አመልካች ተረክበው ለረጅም ጊዜያት በይዞታቸው ሥር አድርገው የሚገኙ መሆኑን፤ ቤቱን የሚመለከቱ አስፈላጊ ሰነዶችም በተጠሪ እጅ ይገኛሉ ተብሎ በክሱ አለመገለጹንና የዳኝነት ጥያቄ ያልቀረበበት መሆኑን በተጠሪ በኩል መፈፀም አለበት የተባለው የቤቱ ስመንብረት መዞር ብቻ መሆኑን ነው፡፡ የስም ዝውውር ተግባር የሚፈፀመው በመንግሥት አስተዳደር ክፍል ፊት እንጂ ሻጭ ነው የተባለው ወገን ሊፈፅም ይገባል ተብሎ ከሕግ ወይም ከውል ያመነጫል ሊባል የማይችል ግዴታ ነው፡፡ የስም ዝውውር ጥያቄ የሚስተናገደው የባለሀብትነት የምስክር ወረቀት በሚሰጥ የመንግሥት አስተዳደር አካል ገዢው ውልና አስፈላጊ ሠነዶች ይዞ ሲቀርብ እንጂ በፍ/ቤት ክስ ቀርቦ ዳኝነት የሚሰጥበት አይደለም፡፡ አንድ ክስ ሊቀርብ የሚገባው የክስ ምክንያት ሲኖረው ሲሆን፤ የክስ ምክንያትም ተከሳሽ ለከሳሽ ሊፈፅመው የሚባው ግዴታ መኖሩ ጋር ተያይዞ ሊነሳ የሚችለውን ጥያቄ አዎንታዊ ምላሽ መስጠት የሚችልበት ሁኔታ ስለመኖር ሲረጋገጥ የሚታወቅ ነው፡፡ በዚህ መሠረት አመልካች ተጠሪ የስም ዝውውሩን እንዲፈፅሙ ይወሰንልኝ ብለው ዳኝነት መጠየቃቸው በተጠሪ በኩል ሊፈፀም የሚገባ የሕግ ወይም የውል ግዴታ የሌለ መሆኑን ስለሚያሳይ በፍ/ብ/ሥ/ሥ/ሕ/ቁ. 231/1/ሀ ፍሬ ነገሩ የማያስከስስ ነው ተብሎ መወሰን ያለበት ሆኖ ተገኝቷል፡፡\n1. በፌዴራል መጀመሪያ ደረጃ ፍ/ቤት ተሰጥቶ በፌዴራል ከፍተኛ ፍ/ቤት የፀናው ውሳኔ በፍ/ብ/ሥ/ሥ/ሕ/ቁ. 248/1/ መሠረት ተሽሯል፡፡\n2. አመልካች የስም ዝውውር ጥያቄ ታይቶ ይወሰንላቸው ዘንድ ዳኝነት ጠይቀው እያለ ከተጠየቀው ዳኝነት በተለየ ሁኔታ ውሉ ሕገወጥ ነው ተብሎ ቤቱን እንዳያስረክቡ መሆኑ የዳኝነት አሰጣጥ ሥርዓትን የተከተለ አይደለም ብለናል፡፡\n3. የአመልካች የስም ይዛወርልኝ ጥያቄ የሚያስከስስ ምክንያት የለውም ብለናል፡፡\n4. ግራ ቀኙ ወጪና ኪሣራ የየራሳቸውን ይቻሉ፡፡\n5. መዝገቡ ተዘግቷል፡፡ ወደ መዝገብ ቤት ይመለስ፡፡\nFriday, 03 February 2017 17:58\nየኅብረቱን አጀንዳ የሚያሳካ የኢኮኖሚ ትስስር ይፈጠር ይሆን?\nከአውሮፓውያን ቅኝ ገዢዎች ነፃነታቸውን የተቀዳጁ 32 የአፍሪካ አገራት እ.አ.አ ግንቦት 25 ቀን 1963 የአህጉሪቱን ዜጎች ከቅኝ ግዛት ለማላቀቅና አንድነታቸውን ለማጠናከር በማሰብ የአፍሪካ አንድነት ድርጅት (Organization for African Unity - OAU)ን መሰረቱ፡፡ ቀሪዎቹ 21 አገራት ቀስ በቀስ ኅብረቱን እየተቀላቀሉ በመምጣታቸው የአባል አገራት ቁጥር 53 ደርሷል፤ እ.አ.አ ሐምሌ 9 ቀን 2011 ደግሞ ደቡብ ሱዳን 54ኛዋ የኅብረቱ አባል አገር በመሆን ተመዘገበች፡፡ በ28ኛው የአፍሪካ ኅብረት የመሪዎች ጉባዔ ውሳኔ መሠረት ከ33 ዓመታት በኋላ ኅብረቱን በድጋሚ የተቀላቀለችው ሞሮኮ የኅብረቱን አባል አገራት ቁጥር 55 አድርሳዋለች፡፡\nድርጅቱም ዋና መቀመጫውን የአፍሪካውያን ብቻ ሳይሆን የመላ ጥቁር ህዝቦች የፅናትና የጀግንነት ምሳሌ በሆነችው ኢትዮጵያ ዋና ከተማ አዲስ አበባ ላይ አድርጓል። ኢትዮጵያ ከቅኝ ግዛት ያልተላቀቁ የአፍሪካ አገራት ነፃ እንዲወጡ ከማድረግ ጀምሮ መላ የአህጉሪቱ አገራት ለጋራ ሰላም፣ ልማትና ብልጽግና በጋራ እንዲሠሩ ግንባር ቀደም ጥረቶችን ስታደርግ ቆይታለች፡፡\nየድርጅቱን የአፍሪካዊነት ስሜትና አንድነት የማሳካት ዓላማዎችን በተሻለ ማዕቀፍ ለመፈፀም ድርጅቱ መዋቅራዊ አደረጃጀቱን በማሻሻል እኤአ በ2002 ስያሜውን ከአፍሪካ አንድነት ድርጅት ወደ አፍሪካ ኅብረት (African Union - AU) ቀይሯል። ህብረቱ በቅኝ ግዛት የተያዘ አገር ትኩረቱን በውስጥ ሰላም እና በእርስ በርስ ማኅበረ-ኢኮኖሚያዊና ፖለቲካዊ ትስስሮች ላይ በማድረግ አህጉሪቱን የማልማትና አፍሪካዊነትን የማለምለም ጥረቱን ከጀመረ ውሎ አድሯል፡፡\nበእኤአ 2013 ይፋ የሆነውና በ50 ዓመታት ጊዜ ውስጥ የበለጸገች አፍሪካን ዕውን ለማድረግ የተዘጋጀው አጀንዳ 2063 በመባል የሚታወቀው ስትራቴጂካዊ ዕቅድ፣ ኅብረቱ እየተገበራቸው ከሚገኙ መርሐ ግብሮች መካከል በቀዳሚነት ይጠቀሳል፡፡ ይህ የድርጊት መርሐ ግብር «አንድነት ያላት፣ የበለጸገች፣ ሰላማዊ የሆነች፣ በራሷ ዜጎች የምትመራና በዓለም አቀፍ መድረክ ተፅዕኖ ፈጣሪ የሆነች» አፍሪካን ዕውን የማድረግ ርዕይ ያለው ሲሆን፤ እነዚህን ዓላማዎች ለማሳካት የሚያግዙ መነሻ መሠረቶችንም ይዟል፡፡\nየቀድሞው የአፍሪካ አንድነት ድርጅትም ይሁን የአሁኑ የአፍሪካ ኅብረት በፓን አፍሪካኒዝም አስተሳሰብ በመታገዝ አፍሪካንና አፍሪካውያንን የማዋሀድ ዓላማን ሊያሳኩ በሚችሉ ትስስሮች ላይ ትኩረት ይሰጣሉ፡፡ በአጀንዳ 2063 ከተጠቀሱት መርሐ ግብሮች መካከል «ሁለንተናዊ አንድነት ያላትና ጠንካራ አፍሪካን መመስረት» የሚለው የመርሐ ግብሩ አንኳር ክፍል ኅብረቱ የአህጉሪቱንና የህዝቦቿን አንድነትና ውህደት ዕውን የሚያደርግና ወሳኝ ለውጥ የሚያመጣ ግብዓት እንዲተገብር ይበልጥ አስገድዶታል፡፡\nበዚህም «የአፍሪካና ህዝቦቿ ውህደት እንዴት እውን ለሆን ይችላል?» የሚል የመነሻ ሃሳብ በመያዝ ዕቅዱን ሊያሳኩ የሚችሉ አማራጮችን ቀርበዋል። በተለይም በአፍሪካ አገራትና ዜጎች መካከል የንግድና የባህል ግንኙነት በመመስረት ሁለንተናዊ ትስስር ለመፍጠር የሚያስችሉ መሆናቸውን ተጠቅሰዋል። ለመተግበርም ጅምር ጥረቶች ተደርገዋል፡፡\nአህጉራዊ ውህደትንና አንድነትን በሚሰብከው በፓን አፍሪካኒዝም (Pan-Africanism) አስተሳሰብ የተቃኘው የአፍሪካ ኅብረት የአህጉሪቱን ህዝቦች አንድነት የማረጋገጥ አደራውን ከቀድሞው የአፍሪካ አንድነት ድርጅት ከተረከበ ጊዜ ጀምሮ ዓላማውን ያሳካሉ ያላቸውን መርሐ-ግብሮች ነድፎ ሲንቀሳቀስ ቆይቷል፤ እየተንቀሳቀሰም ይገኛል፡፡ ምንም እንኳ የሚፈለገውን ያህል ለውጥ ባያመጡም ኅብረቱ አፍሪካውያን በባህል፣ በንግድና በፖለቲካ ቁርኝት እንዲኖራቸው በርካታ የድርጊት መርሐ ግብሮችን ነድፎ ለተግባራዊነቱ መጣሩ ይነገርለታል፡፡\nይሁን እንጂ የአፍሪካ ኅብረት በአህጉሪቱ አገራት መካከል ኢኮኖሚያዊ ትስስርና ፖለቲካዊ ውህደት በመፍጠር ረገድ የተጓዘው ርቀት አዝጋሚ እንደሆነ የሚገልጹ አካላትም አልጠፉም፡፡\nየአፍሪካ ሂውማኒተሪያን አክሽን ምክትል ፕሬዚዳንትና በአዲስ አበባ ዩኒቨርሲቲ መምህር የሆኑት ዶክተር ቆስጠንጢኖስ በርኸ፣ የአፍሪካ ኅብረት የአፍሪካ አንድነት ድርጅት ይባል በነበረበት ወቅት ይዞት የነበረውን አፍሪካውያንን ከቅኝ ግዛት የማላቀቅ ዓላማን ማሳካት ቢችልም አሁን ባለው ቁመና ጉልህ የኢኮኖሚ ትስስርና የፖለቲካ ውህደት ሚናውን እየተወጣ እንዳልሆነ ያስረዳሉ፡፡ ማስረጃቸውም ኅብረቱ የአህጉሪቱን ኢኮኖሚያዊ ትስስርና ፖለቲካዊ ውህደት ለማሳካት የሚያግዙ ትልልቅ ዕርምጃዎችን ከመውሰድ ይልቅ በየወቅቱ ስብሰባዎችን በማካሄድና የውሳኔ ሃሳቦችን በማመንጨት ብቻ የተጠመደ ነው ይላሉ፡፡\nዶክተር ቆስጠንጢኖስ እንደሚገልጹት፣ የአህጉሪቱ ክልላዊ የኢኮኖሚና የፖለቲካ ማኅበራት እንቅስቃሴያቸው ደካማ ነው፡፡ ለምሳሌ ኢትዮጵያና ጅቡቲ በመንገድ፣ በባቡር፣ በኤሌክትሪክ ኃይል አቅርቦት፣ በመጠጥ ውሃና በወደብ አገልግሎት ሥራዎች በርካታ ተግባራትን ሲያከናውኑ የምሥራቅ አፍሪካ የልማት በይነ መንግሥታት (ኢጋድ) ሚናውን አልተዋጣም፡፡ እናም በቅድሚያ ክፍለ አህጉራዊ የኢኮኖሚና የፖለቲካ ማኅበራት ሊጠናከሩ እንደሚገባም ይመክራሉ፡፡\n«የአገራቱ ኢኮኖሚያዊ ትስስር በአገራቱ ጥቅም ላይ የሚወሰን ነው» የሚሉት ዶክተር ቆስጠንጢኖስ የኢትዮጵያን ከጎረቤት አገራት ጋር ያላትን ኢኮኖሚያዊ ትስስር በምሳሌነት ይጠቅሳሉ፡፡ «ኢትዮጵያ በኢኮኖሚ ትስስር ረገድ ጥሩ ሥራዎችን እየሠራች ትገኛለች፡፡ በትራንስፖርት፣ በኤሌክትሪክ ኃይል አቅርቦትና በሌሎች የመሠረተ ልማት ዘርፍ ግንባታዎች ከጎረቤት አገራት ጋር ለመተሳሰር የምታደርገው ጥረት ምሳሌ ተደርጎ ሊወሰድ የሚችል ነው» ይላሉ፡፡\nእንደርሳቸው ማብራሪያ፣ በአፍሪካ አገራት መካከል ጠንካራ የኢኮኖሚ ትስስር ለመፍጠር አገራቱ ሰላምና ፀጥታቸው የተጠበቀ ሊሆን ይገባል፡፡ ሰላም በሌለበት አካባቢ የመሠረተ ልማት ግንባታ ሥራ የማይታሰብ ነው፡፡ ለአብነት ያህል ኢትዮጵያ ባለችበት የምሥራቅ አፍሪካ ቀጣና አገሪቱን ከሌሎች አገራት ጋር የሚያገናኙ የመሠረተ ልማት ግንባታዎች ይስፋፉ ቢባል አስቸጋሪ እንደሆነ ይጠቅሳሉ፡፡ በመሆኑም አፍሪካውያን መለያቸው ከሆነው የእርስ በርስ ግጭትና ጦርነት ሊላቀቁ ይገባቸዋል ባይ ናቸው፡፡\nበሌላ በኩል የአፍሪካ አገራት እርስ በእርሳቸው የሚደያርጉት ኢኮኖሚያዊ ግንኙነት የአውሮፓ አገራት ከሚያደርጉት የኢኮኖሚ ትስስር ጋር ሲነፃፀር እጅግ ያነሰ ስለመሆኑ ጠቅሰው ይህ ሁኔታ ካልተስተካከለ በኅብረቱ የፖለቲካ ውህደት ዓላማ ላይ ቀጥተኛ ተፅዕኖ እንደሚያደርግም ይገልጻሉ፡፡ ምክንያቱም ፖለቲካዊ ውህደት ለመፍጠር በቅድሚያ ኢኮኖሚያዊ ትስስርን እውን ማድረግ አስፈላጊ በመሆኑ፡፡\nኅብረቱን እንዲመሩ የሚመረጡት ግለሰቦች ጠንካራ ድርጅት ለመፍጠርና ለመምራት የሚያስችል ብቃት ጉዳይ ደግሞ ዶክተር ቆስጠንጢኖስ የሚያነሱት ሌላው ጥያቄ ነው፡፡ ኅብረቱን የሚመሩት አካላት ያላቸው የአመራር ብቃትና ቁርጠኝነት አጠያያቂ እንደሆነ ይናገራሉ፡፡ ከዚህ በተጨማሪም የአፍሪካ መንግሥታት ራሳቸው ኅብረቱ ጠንካራ እንዲሆን ፍላጎት አላቸው ወይ? የሚለውን ጥያቄም በጥንቃቄ መመርመር እንደሚያስፈልግም ይናገራሉ፡፡ «መንግሥታቱ ራሳቸው ያለባቸውን የልማት፣ የመልካም አስተዳደርና የዴሞክራሲ ሥራዎች በአግባቡ ሳይፈፅሙ ኅብረቱ ወደ ፊት ይራመዳል ለማለት አስቸጋሪ ነው» በማለት የአህጉሪቱ መንግሥታት ለኅብረቱ መጠናከር ቁርጠኛ ሊሆኑ እንደሚገባ ያሳስባሉ፡፡\nበተጨማሪም፣ የገንዘብ ችግር ኅብረቱ ዓላማውን እንዳያሳካ መሰናክል እንደሆነበትም ዶክተር ቆስጠንጢኖስ ያብራራሉ፡፡ የሚጠበቅባቸውን መዋጮ ለኅብረቱ የማይከፍሉ አባል አገራት ብዙ ናቸው። በዚህ ምክንያት በአንድ ወቅት ኅብረቱ ለሠራተኞቹ ደመወዝ መክፈል የማይችልበት ደረጃ ላይ ደርሶ እንደነበር ያስታውሳሉ፡፡\nከአፍሪካ ኅብረት ይልቅ የምዕራብ አፍሪካ አገራት የኢኮኖሚ ማኅበረሰብ (ኢኮዋስ) በቅርቡ በጋምቢያ የፖለቲካ ውጥረት የወሰደውን ዕርምጃ ግን አድቀዋል። አሁንም ቢሆን በኮንጎ ዴሞክራሲያዊት ሪፐብሊክ እና በደቡብ ሱዳን እየተፈፀሙ ያሉ የፖለቲካ ቀውሶችን መፍትሔ ሳያገኙ እስከአሁን መቆየታቸውን እንዲሁም የሰሜን አትላንቲክ የጦር ቃልኪዳን ድርጅት (ኔቶ) ሊቢያን ሲያፈራርስ ኅብረቱ ዓይቶ እንዳላየ ዝም ማለቱን የአፍሪካ ኅብረት ለፓን-አፍሪካኒዝምና ለአፍሪካ ውህደት እያበረከተው ያለው አስተዋፅኦ እጅግ ደካማ ስለመሆኑ ዶክተር ቆስጠንጢኖስ በርኸ ይገልጻሉ፡፡\nበመቐለ ዩኒቨርሲቲ የፖለቲካ ሳይንስና ስትራቴጂካዊ ጥናት ትምህርት ክፍል ኃላፊና መምህር ረዳት ፕሮፌሰር መረሳ ፀሐዬም የአፍሪካ ኅብረት የአህጉሪቱን ኢኮኖሚያዊና ፖለቲካዊ ትስስርና ውህደት በሚፈለገው መጠን አለማሳካቱን ይናገራሉ፡፡\nእንደርሳቸው ገለጻ፣ የአፍሪካ ኅብረት ከቀድሞው የአፍሪካ አንድነት ድርጅት የወረሰው የባህል፣ የኢኮኖሚና የፖለቲካ ነፃነትን እውን የማድረግ ሚናውን በአግባቡ አልተወጣም። የአባል አገራቱን ትስስርና የአህጉሪቱን ውህደት ከማሳካት አንፃር ዘርፈ ብዙ ውስንነቶች ተስተውለውበታል፡፡ በዚህም አፍሪካ በዓለም አቀፍ መድረኮች የመደራደር አቅሟ እንዲጨምርና የአህጉሪቱ ዓለም አቀፍ ግንኙነቶች እንዲጠናከሩ ለማድረግም አቅም እንዳነሰው አስረድተዋል፡፡\nአብዛኞቹ የአፍሪካ አገራት ከቅኝ ገዥዎች ነፃነታቸውን ከማግኘታቸው በፊት የነበሩት የፓን-አፍሪካኒዝምና የአፍሪካ ብሔርተኝነት ጽንሰ ሃሳቦች በጠንካራ መሠረት ላይ የተገነቡ አለመሆናቸው ለኅብረቱ ድክመት ሌላው መነሻ ምክንያት እንደሆነም ያብራራሉ፡፡ ከዚህ በተጨማሪም ከቅኝ ግዛት ዘመናት በፊት በአፍሪካውያን መካከል ጠንካራ ትስስር አለመኖሩንም በምክንያትነት ጠቅሰዋል፡፡\nረዳት ፕሮፌሰር መረሳ እንደሚሉት፣ ኅብረቱ ከምዕራቡ ዓለም የፖለቲካና የኢኮኖሚ ተፅዕኖ ነፃ አለመውጣቱ የአህጉሪቱን ትስስር እንዳያሳካ ያደረገው ሌላው ምክንያት ነው፡፡ በተለይ የኅብረቱ የሥራ ማስኬጃ በጀት ከበለጸጉ አገራት በደጋፍ የሚገኝ በመሆኑ የአህጉሪቱ ተፅዕኖ የጎላ እንዳይሆን አድርጎታል፡፡\nከዚህ በተጨማሪም፣ «ዋነኛው የአህጉሪቱ ችግር የሆነው የሰላም እጦት ኅብረቱ የኢኮኖሚ ትስስርና የፖለቲካ ውህደት ሚናውን በአግባቡ እንዳያሳካ አድርጎታል» ይላሉ፡፡ ሉላዊነት የአህጉሪቱ ባህሎች በምዕራቡ ባህል እንዲሸፈኑ በማድረግ በኅብረቱ ሚና ላይ አሉታዊ ተፅዕኖ ማሳደሩም ሌላው ችግር ነው ብለዋል፡፡\nክፍለ አህጉራዊ የባህል፣ የኢኮኖሚና የፖለቲካ ትስስሮችን ማጠናከርና ጠንካራ የአፍሪካዊነት ስሜትን መገንባት ኅብረቱ አባል አገራቱን በኢኮኖሚ የማስተሳሰር ዓላማውን ለማሳካት በቀጣይ ሊያከናውናቸው የሚገቡ ዓበይት ተግባራት እንደሆኑም ረዳት ፕሮፌሰር መረሳ ፀሐዬ ያስገነዝባሉ፡፡\nሰሞኑን በተካሄደው 28ኛው የኅብረቱ የመሪዎች ጉባዔ የኅብረቱ ሊቀ መንበር ሆነው የተመረጡት የጊኒ ፕሬዚዳንት አልፋ ኮንዴ፣ ለጉባዔው ባደረጉት ንግግር «የአፍሪካውያንን መብቶችና ጥቅሞች የማያስከብር ኅብረት ፋይዳ የለውም» በማለት ተናግረዋል፡፡\nየአፍሪካ ህዝብ አሁንም በሰላም እጦትና በድህነት እየተፈተነ እንደሚገኝ የጠቆሙት ሊቀመንበሩ፣ የአፍሪካ አገራት ያላቸው የእርስ በእርስ ትስስር ደካማ በመሆኑ የአህጉሪቱ ድምፅ በተባበሩት መንግሥታት ድርጅት ሳይቀር ችላ እተባለ እንደሆነም አመልክተዋል፡፡\n«አፍሪካውያን ሲተባበሩ ድምፃቸው ይበልጥ ተሰሚነት ይኖረዋል» ያሉት ፕሬዚዳንት አልፋ ኮንዴ፣ አህጉሪቱን በኢኮኖሚ ለማስተሳሰር የአገራቱ መንግሥታት በፓን አፍሪካኒዝም ስሜት በቁርጠኝነት ሊንቀሳቀሱ እንሚገባም አሳስበዋል፡፡\nአፍሪካዊያን የሚፈልጉት በኢኮኖሚ የመተሳሰርና የመበልጸግ ፍላጎት ተሳክቶ ለማየት አሁንም የአፍሪካ አገራት መሪዎች ብዙ እልህ አስጨራሽ ትግል ማድረግ ይጠበቅባቸዋል።\nFriday, 03 February 2017 17:54\nየተቃዋሚ ፓርቲ መሪው ሞት ስጋት ፈጥሯል\nየኮንጎ ዴሞክራሲያዊ ሪፐብሊክ ዋነኛ ተቃዋሚ ፓርቲ መሪ የነበሩት ኢቲኔ ሺሴክዲ ከዚህ ዓለም በሞት መለየታቸውን ተከትሎ በአገሪቱ ፖለቲካ ላይ ተጨማሪ ክፍተት እንዳይፈጠር ተሰግቷል፡፡\nበቀድሞዋ ዛየር በአሁኗ ኮንጎ ዴሞክራሲያዊ ሪፐብሊክ ለዴሞክራሲ ስርዓት መስፈን በግንባር ቀደምትነት ከሚታገሉ ሰዎች መካከል አንዱ የነበሩት ሺሴክዲ፣ በብራሰልስ በህክምና ላይ እያሉ መሞታቸውን ፓርቲያቸው አስተውቋል፡፡ አገሪቱን በመምራት ላይ የሚገኙት ፕሬዚዳንት ጆሴፍ ካቢላ ለሦስተኛ ዙር የምርጫ ዘመን እንዳይወዳደሩና ከስልጣን እንዲወርዱ በአገሪቱ ተቃዋሚ የፖለቲካ ፓርቲዎች መካከል በተደረሰው ስምምነት መሠረት የሽግግር ምክር ቤቱን እንዲመሩ ተመርጠው ነበር፡፡\nየሺሴክዲ ሞት ዩኒየን ፎር ዴሞክራሲ ኤንድ ሶሻል ፕሮግረስ - UDPS የተባለውን ፓርቲያቸውን ሁነኛ ሰው ስለሚያሳጣው ባለፈው ታኅሣሥ ወር በአገሪቱ ተቃዋሚ የፖለቲካ ፓርቲዎች መካከል በተደረሰው ስምምነት አፈፃፀም ላይ መሰናክል ሊፈጥር እንደሚችል ግምታቸውን እያስቀመጡ ያሉ ወገኖች በርክተዋል፡፡ ፌሊክስ የተባለው የሟቹ ሺክሴድ ልጅ በአገሪቱ ይመሠረታል ተብሎ በሚጠበቀው የጋራ መንግሥት ለጠቅላይ ሚኒስትርነት ታጭቷል፡፡\nዓለም አቀፉ ማኅበረሰብ በአምባገነንነታቸው የሚያውቃቸውን ሞቡቱ ሴሴ ሴኮን ጨምሮ በየወቅቱ ኮንጎን ያስተዳድሩ የነበሩ የአገሪቱን መሪዎችና ስርዓቶች በመቃወም የሚታወቁት ኢቲኔ ሺሴክዲ፣ ኅብረት ለዴሞክራሲና ማኅበራዊ ዕድገት የፖለቲካ ማኅበር ከመመስረቱ በፊት ሺሴክዲ በሞቡቱ ሴሴ ሴኮ የአስተዳደር ዘመን ሚኒስትር ሆነው አገልግለዋል፡፡\nኅብረት ለዴሞክራሲና ማኅበራዊ ዕድገት (UDPS) የተባለውን የፖለቲካ ማኅበር እ.አ.አ በ1982 በመመሥረት ሂደት የአንበሳውን ድርሻ እንደሚይዙ ይነገርላቸዋል፡፡ ይኸው የፖለቲካ ማኅበርም በቀድሞዋ ዛየር የመጀመሪያው የተደራጀ ተቃዋሚ የፖለቲካ ፓርቲ እንደሆነም በታሪክ ሰፍሯል፡፡\nበ1990ዎቹ ለአራት ጊዜያት ያህል ጠቅላይ ሚኒስትር ተብለው የተሰየሙ ቢሆንም ከሞቡቱ ሴሴ ሴኮ ጋር በነበራቸው ፖለቲካዊ ልዩነት የተነሳ በስልጣን ላይ ሊቆዩ አልቻሉም፡፡ በ2011 የኮንጎ ዴሞክራሲያዊ ሪፐብሊክ ፕሬዚዳንታዊ ምርጫ በጆሴፍ ካቢላ ተሸነፉ ቢባልም ዓለም አቀፍ ታዛቢዎች ምርጫው የተጭበረበረ እንደነበር መግለጻቸው ይታወሳል፡፡\nከቅርብ ዓመታት ወዲህ ተደጋጋሚ የጤና መታወክ ገጥሟቸው እንደነበርና ባለፈው ሳምንት ለህክምና ወደ ቤልጅየም መጓዛቸውን ፓርቲያቸው አስታውቆ ነበር፡፡\nየጠቅላይ ሚኒስትሯ ግብዣ ውዝግብ አስነስቷል\nጠቅላይ ሚኒስትር ትሬዛ ሜይ ከፕሬዚዳንት ዶናልድ ትራምፕ ጋር፤\nየብሪታኒያዋ ጠቅላይ ሚኒስትር ወይዘሮ ትሬዛ ሜይ እ.አ.አ ጥር 27 ቀን 2017 ወደ አሜሪካ ተጉዘው ከፕሬዚዳንት ዶናልድ ትራምፕ ጋር ውይይት ካደረጉ በኋላ ፕሬዚዳንቱ ብሪታኒያን እንዲጎበኙ ያቀረቡላቸው ግብዣ ውዝግብ ማስነሳቱን ዓለም አቀፍ መገናኛ ብዙኃን በስፋት እየዘገቡት ይገኛሉ፡፡\nፕሬዚዳንት ዶናልድ ትራምፕ ስደተኞች እንዲሁም የሰባት አገራት ዜጎች ወደ አሜሪካ እንዳይገቡ የሚከለክለውን መመሪያ ካስተላለፉ በኋላ ለወትሮውም ቢሆን በዓለም አቀፉ ማኅበረሰብ ዘንድ በመጥፎ ዓይን የሚታዩት ትራምፕ የበረታ ተቃውሞና ውግዘት ገጥሟቸዋል፡፡\nይህን ተከትሎም የብሪታኒያ ዜጎችም ፕሬዚዳንቱ ብሪታኒያን እንዳይጎበኙ ሠፊ ቅስቀሳና ተቃውሞ እያደረጉ ይገኛሉ፡፡ የኪነ-ጥበቡን ዓለም ሰዎችን ጨምሮ በርካታ ታዋቂ ግለሰቦች በተቃውሞው ላይ እየተሳተፉ እንደሚገኙም ተዘግቧል፡፡ በ ዘጋርዲያን ላይ የሰፈረው ዘገባ እንደሚያመለክተው እነዚህ ታዋቂ ግለሰቦች በአገሪቱ ታሪክ ግዙፍ የተባለውን የተቃውሞ ሰልፍ ሊያካሂዱ እየተዘጋጁ ይገኛሉ፡፡ ከተለያዩ የሙያ ዘርፎች የተውጣጡ 90 የሚሆኑ ግለሰቦች ለዘጋርዲያን በላኩት ደብዳቤ የፕሬዚዳንቱ መመሪያዎችና ተግባራት አሜሪካውያንን ብሎም ዓለምን ለመከፋፈል ያለሙ አደገኛ ፖሊሲዎች እንደሆኑ አመልክተው፣ በጋራ ትብብር አንድ ሚሊዮን የሚሆኑ ዜጎችን በተቃውሞ ሰልፉ ላይ ለማሳተፍ ማቀዳቸውንም ገልጸዋል፡፡\nግለሰቦቹ በላኩት ደብዳቤ ዶናልድ ትራምፕን ከመቃወም በተጨማሪ ጠቅላይ ሚኒስትር ትሬዛ ሜይ«የፕሬዚዳንቱን አጀንዳዎች ይደግፋሉ» በማለት የኮነኗቸው ሲሆን «እንዲህ ዓይነቱ ፍፁም ተገቢ ያልሆነ ጉብኝት በብሪታኒያውያን ስም እንዲካሄድ ስለማንፈቅድ በብሪታኒያ ታሪክ ግዙፍ የተባለውን የተቃውሞ ሰልፍ በማድረግ የዜግነት ግዴታችንን እንወጣለን» ብለዋል፡፡\nይሁን እንጂ ቴሌግራፍ ባሰፈረው ጽሑፍ፣ ዩጎቭ በተሰኘ ድረ-ገፅ የተሰበሰበ የህዝብ አስተያየት የዶናልድ ትራምፕን ጉብኝት የሚደግፉ ዜጎች ቁጥር ከሚቃወሙት የበለጠ እንደሆነ ያሳያል፡፡ ከተሰበሰበው የህዝብ ድምፅ መካከል 49 በመቶ የሚሆኑት የፕሬዚዳንቱን ጉብኝት የሚደግፉ ሲሆን፤ 36 በመቶ የሚሆኑት ደግሞ ጉብኝቱን እንደማይቀበሉት ገልጸዋል፡፡ የፕሬዚዳንቱን ጉብኝት ከተቃወሙት ዜጎች መካከል የሴቶች ቁጥር ከወንዶች የላቀ ስለመሆኑም አስተያየቱ አመልክቷል፡፡\nነገር ግን 50 በመቶ የሚሆኑ ወጣት ብሪታኒያውያን ፕሬዚዳንት ዶናልድ ትራምፕ ስደተኞችን በተመለከተ ያሳለፉት ውሳኔ ተገቢ አይደለም ብለው እንደሚያምኑና 29 በመቶ የሚሆኑት ግን የፕሬዚዳንቱ መመሪያ ትክክለኛ ውሳኔ መሆኑን እንደሚያምኑ አስተያየታቸውን ሰብስቧል፡፡ ካለፈው ዕሁድ ጀምሮ እስከ ረቡዕ ድረስ ከ1 ነጥብ 8 ሚሊዮን በላይ ሰዎች ፕሬዚዳንት ዶናልድ ትራምፕ ብሪታኒያን እንዳይጎበኙ ፊርማ አሰባስበዋል፡፡ ጠቅላይ ሚኒስትር ትሬዛ ሜይ ፕሬዚዳንት ዶናልድ ትራምፕ በብሪታኒያ ሊያደርጉት ባቀዱት ጉብኝት ደስተኛ መሆናቸውን ገልጸው የድጋፍ ፊርማ የሚያሰባስቡ ወገኖችን ኮንነዋል፡፡\nየአገሪቱ ፓርላማ በጉዳዩ ላይ ለመወያየት እ.አ.አ ለየካቲት 20 ቀን 2017 ቀጠሮ የያዘ ሲሆን፤ በዚያኑ ዕለት ታዋቂ ሰዎች የሚሳተፉበትና የሰልፉ አስተባባሪዎች «በብሪታኒያ ታሪክ ግዙፍ የተባለውን የተቃውሞ ሰልፍ እናካሂዳለን» ብለው ቀጠሮ የያዙለት ሰልፍም ይካሄዳል፡፡


ጋዳፊ ነዳጅና ደም – AFRO ADDIS\nጋዳፊ ነዳጅና ደም\nለወንድም ሙአመር ጋዳፊ ዘንድሮ ቀናቸው አይደለም፡፡ ከውጭም ከውስጥም የስንግ ተይዘዋል፡፡ አመፅ፣ ማዕቀብ፣ ተቃውሞ አልተለያቸውም፡፡\nአሜሪካ በቃዎት ብላለች፡፡ የፀጥታው ጥበቃ ምክር ቤት የጉዞና የሀብት ማዕቀብ ጥሎባቸዋል፡፡ በርካታ የአውሮፓ አገሮችም ፊት ነስተዋቸዋል፡፡ የጣልያኑ ጠቅላይ ሚኒስትር ሲልቪዮ ቤርሊስኮኒ ለምን ደውለው አንድ ነገር አይሏቸውም ሲባሉ “ልረብሻቸው አልፈልግም” ሲሉ ተሳልቀዋል፡፡ የጣልያኑ የውጭ ጉዳይ ሚኒስትር ሮቤርቶ ማሮኒም ቢሆን ጋዳፊ የማይረሱ መሪ ናቸው ያሉዋቸው፡፡ ለ42 ዓመት ሊቢያን የመሩት ጋዳፊ በሕዝባዊ ቁጣ ተዳክመዋል፡፡ መጪውን ጊዜ እሳቸውም ልጆቻቸውም አያውቁትም፡፡ የቀድሞው የእንግሊዝ ጠቅላይ ሚኒስትር ቶኒ ብሌር ባለፈው ዓርብ ሁለቴ ደውለው ሥልጣን ልቀቁ ቢሏቸውም ጋዳፊ አሻፊረኝ ነው ያሉት፡፡ ለነገሩ ሥልጣን ለቀው የት ይሄዳሉ? ጋዳፊን ተቀብሎ ማን አሳር ያያል?\nአንድ ጥይት አንድ ሰው\nአሁን ባለው ሁኔታ ጋዳፊ ዋና ከተማዋ ትሪፖሊ አልዚዝያ ይሁኑ እንጂ በየምሽቱ ቤት እየቀየሩ እንደሚያድሩ ይነገራል፡፡ ከጎናቸው የማትለየው ነርሳቸውና ነፍሳቸው ናት የምትባለው ዩክሬናዊት ወደ አገሯ ተመልሳለች፡፡ ሊቢያውያን ብቻ ሳይሆኑ የሥርዓቱ የቅርብ ሰው የሆኑ ሚኒስትሮችና ጄኔራሎች የከዷቸው ጋዳፊ ህልውናቸው የተንጠለጠለው በአገሪቱ ጦር ኃይል ላይ አይደለም፡፡ ከግብፅና ከቱኒዚያ በተቃራኒ የኃይል ሚዛኑ (Balance of Power) ያለው በጦር ኃይሉ ላይ አይደለም፡፡ ጋዳፊ የመፈንቅለ መንግሥት እንዳይካሄድባቸው በመስጋት የመከላከያ ኃይሉን ደካማ እንዲሆን አድርገውታል፡፡ ተቋማዊ ቅርፁም የተልፈሰፈሰ ነው፡፡ ቁጥሩም 40 ሺሕ ያህል እንደሆነ ሰነዶች ያሳያሉ፡፡ ፍራንክ ጋርድነር የተባለ የቢቢሲ የፀጥታ ጉዳይ ጋዜጠኛ የጋዳፊ ሕይወት ታማኞቻቸውን ባቀፈው አብዮታዊ ብርጌድ፣ በራሳቸው ጋዳፊ ጎሳ አፍሪካውያን መሪዎችና ቅጥረኞች መዳፍ እንደሆነ ይናገራል፡፡ በዙሪያቸው ያሉት አንድም በጋዳፊ የቅርብ ሰዎች እንዳያመልጡ ጥበቃ የሚደረግባቸው አልያም እንደመሪያቸው ዙሪያው የጨለመባቸው ናቸው፡፡\nየሊቢያ የደኅንነት መዋቅር ከቀድሞው ምሥራቅ ጀርመን የስለላ ድርጅት ስታሲና የሮማኒያው ሴኩሩታቴ ጋር ይመሳሰላል፡፡ ከፍተኛ በጀት የሚመደብለት የደኅንነት መዋቅር ከመከላከያ ሠራዊቱ ጠንካራ ነው፡፡ በደኅንነት መዋቅሩ ውስጥ የጋዳፊ ልጆች ሰፊ ሚና ቢኖራቸውም የውስጥና የውጭ ደኅንነት ቁልፍ ቦታዎችን የያዙት አማቻቸው አብዱላ ሳኑሲ ናቸው፡፡ አክራሪና ጨካኝ ናቸው የሚባሉት ሳኑሲ አሁን በአማፅያን እጅ በወደቀችው ቤንጋዚ ጭፍጨፋ እጃቸው አለበት፡፡ ሕዝባዊው ተቃውሞ ምንም ቢያይል ጋዳፊን በርቱ እንጂ እንደ ቱኒዚያና ግብፅ ጄኔራሎች ጋዳፊን በቃዎት ይሏቸዋል ተብለው አይጠበቁም፡፡\nየግብፅ ፕሬዚዳንት 22 ሺሕ ፕሬዚዳንታዊ ልዩ ጦር እንደነበራቸው ይነገር እንጂ ሆስኒ ሙባረክን ከሥልጣን ከማባረር (ዱባይ ውስጥ ሕክምና ላይ እንደሆኑ ይታማል) አላዳናቸውም፡፡ የጋዳፊ ልዩ ቅልብ ጦር ግን በቀላሉ አሳልፎ ይሰጣል ተብሎ አይጠበቅም፡፡ ልዩ ጦር ተጠሪነቱ ለአገሪቱ የመከላከያ ሚኒስቴር ሳይሆን ለአብዮታዊ ኮሚቴ ነው፡፡ የእዚህ ኮሚቴ አዛዦች ደግሞ የጋዳፊ ልጆች ሃኒባልና ከሚስ ናቸው፡፡ እንደ ሳዳም ሁሴን ልጆች ኡዴና ቁሰይ እንደማለት ነው፡፡ ጋዳፊን በቅርብ ርቀት የሚጠብቋቸውም በአብዛኛው አህል አል-ከህምን (የድንኳን ሰዎች ማለት ነው) የሚባሉት ቆንጆዎቹ ናቸው፡፡ ስለሆነም የጋዳፊ ደኅንነት አደጋ ላይ የሚወድቀው ከእነዚህ ውስጥ አንዱ የቆረጠ አጥፍቶ ጠፊ አልያም ካለቀለት መንግሥት ጋር አንሞትም በሚል ጎራቸውን ለውጠው አሰላለፋቸውን ከአማፂያኑ ጋር ካደረጉ ብቻ ነው፡፡ ከሚሰጥም መርከብ ጋር ማን ይሰጥማል?\nየኦክስፎርድ ዩኒቨርሲቲ የታሪክ ተመራማሪ ፕሮፌሰር ቲም ኒብሎክ እንደሚሉት ጋዳፊ ገንዘባቸውን በተለያየ መልክ ስለሚያስቀምጡ ምን ያህል አላቸው የሚለውን በእርግጠኛነት መናገር አይቻልም፡፡ ይሁን እንጂ ሁሉም ነገር የእሳቸውና የቤተሰባቸው ነው፡፡ ጋዳፊ በሥልጣን ዘመናቸው በርካታ አማፅያንን መልምለዋል፣ አሠልጥነዋል፤ አሁን ደግሞ ቅጥረኞች ለመንበራቸው መድኅን እንዲሆኑ እየተጠቀሙባቸው ናቸው፡፡ ከማሊ፣ ከቻድ፣ ከዚምባብዌ፣ ከጊኒና ከሌሎች አገሮች ያሰባሰቧቸው ቅጥረኞች ከጎናቸው ናቸው፡፡ የኤርትራ መንግሥትም ታጣቂዎችን እንዳሰማራ የኤርትራ ድረ ገጾች እየጠቀሱ ናቸው፡፡ ፕሬዚዳንት ኢሳያስ አፈወርቂ ዶላር ከተላከልኝ ምን ገዶኝ ቢሉ አይገርምም፡፡ አሳዛኙ ነገር ጋዳፊ የሌላ አገር ዜጎችን እየተጠቀሙ በመሆኑ ፀጉረ ልውጦች የተቃዋሚዎች ዒላማ እየሆኑ ናቸው፡፡ ይህም አሳሳቢ ጉዳይ ነው፡፡\nእንደ በርካታ የመካከለኛው ምሥራቅ አገሮች ሁሉ የአንድ ሊቢያዊ ማንነት ከሚወለድበት የዘር ግንድ ጋር የተቆራኘ ነው፡፡ የወንድም ሙአመር አል ጋዳፊም እንደዚሁ በከተሞችና በትምህርት መስፋፋት ሳቢያ በጎሳ ማሰብ የተዳከመ ቢመስልም የጋዳፊ የኃይል ሚዛን በጋዳፊ ጎሳ ላይ የተመሠረተ ነው፡፡ በሊቢያ 140 የሚሆኑ ጎሳዎችና ቤተሰቦች (Tribers and family clans) ቢኖሩም በአገሪቱ ፖለቲካ ተፅዕኖ ያላቸው ጥቂት ናቸው፡፡ የጋሪዮኒስ ዩኒቨርሲቲ ተመራማሪ ዶክተር አማል አል-አቤይዲ ይህን ቁጥር ወደ ሁለት ያወርዱታል፡፡ ከዓረቡ ዓለም የመጡት ትሪፖሊን ማዕከላቸው ያደረጉት ምዕራቦቹ ቤኒ ሂላልና ምሥራቆቹ ቤኒ ሳሊም ናቸው፡፡ እንደተመራማሪው መደምደሚያ የጋዳፊ ጎሳ 200 ዓመት በሚሆነው የሊቢያ ታሪክ እዚህ ግባ የሚባል ቦታ አልነበረውም፡፡ ሥልጣንም ገንዘብም ያገኙት በጋዳፊ ነው፡፡ ስለሆነም የጎሳው መሪዎች በዚህ ፈታኝ ወቅት ለጋዳፊ ብለው ሳይሆን ለደኅንነታቸው ዋስትና የላቸውምና ጋሻ ሊሆኗቸው ይችላሉ፡፡ በሰርጥ (ፕሬዚዳንቱ ናቸው ከተማ ያደረጓት)፣ ዜልቴን፣ ትሪፖሊ ከተሞች ዙሪያ ያሉ የሰዐድ፣ የዛውያና ዋርፋላ ንዑስ ጎሳዎች እንዲሁም ሙንታሲርና ሱኒ ቤተሰቦች ለጋዳፊ አለኝታ ሊሆኑ ይችላሉ፡፡ በሎከርቢ ፍንዳ ታስሮ በጋዳፊ ጥረት የተፈታው የአብዱልባሲጥ አሊ አልመርጋሃ ጎሳም ጥሎ ላይጥላቸው ይችላል፡፡ ሌሎች ወገኖች ይህን ክርክር አይቀበሉትም፡፡ ለዚህም በምሳሌነት የሚያቀርቡት ለጋዳፊ አስተዳደር ቅርብ የሆነው ዛውያ ጎሳ በሊቢያውያን ሠልፈኞች የተወሰደውን ዕርምጃ በፅኑ አውግዟል፡፡ ለነገሩ ሳዳምን አሳልፎ የሰጣቸው የራሳቸው ሰው አይደለ? ጋዳፊ የቅርብ ሰዎቻቸው መክዳት የጀመሩት ከስድስት ወራት በፊት ነው፡፡ ለ40 ዓመታት ፕሮቶኮላቸው የነበረው ኑሪ አልሚሰማሪ ተሰዶ በቱኒዚያ አድርጎ ፈረንሳይ ከገባ በኋላ ነው፡፡\nየዊኪሊክስ ሪፖርት እንደሚያመለክተው ጋዳፊ ተጠራጣሪ ናቸው፡፡ ወቅታዊ የዓለም ሁኔታዎችን በሚገባ ይከታተላሉ፡፡ በዓለም አቀፍ መድረኮች ላይ ተደማጭ መሆን ይፈልጋሉ፡፡ የፈረስ ውድድር ቀልባቸውን ይሳበው እንጂ በአውሮፕላን መብረር ብቻ ሳይሆን ፎቅ ላይ መውጣት እጅግ ይፈራሉ፡፡ ለጋዳፊ ሰኞና ሐሙስ የፆም ቀናቸው ናቸው፡፡ ጋዳፊ በጭካኔያቸው ይታሙ እንጂ ከሰው ጋር ዓይን ለዓይን እንኳን መተያየት አይወዱም ነው የሚባለው፡፡ የጋዳፊ የመጀመሪያ ባለቤታቸው ፈቲያ ካሊድ መምህርት የነበሩ ሲሆን፣ መሐመድ የተባለ ልጅ ቢወልዱላቸውም ትዳራቸው ከስድስት ወራት በላይ አልዘለቀም፡፡ ከአሁኗ ባለቤታቸው ፈቲያ ፈርካሽ አምስት ወንዶችና አንዲት ሴት ልጅ ያፈሩ ሲሆን ሁለት የቤተሰቦቻቸውን ልጆች (ሃና የተባለችው በአሜሪካ ድብደባ ሞታለች) በጉዲፈቻ አሳድገዋል፡፡\nሙታሲም የፀጥታ ጉዳይ አማካሪያቸው ነው፡፡ ፌሽታ ይወዳል፡፡ አሜሪካኖቹን ቢዮንሴ፣ አሸርና ማሪያ ኬሪን ለፈረንጆቹ አዲስ ዓመት ሚሊዮኖች ከፍሎ አስደንሷል፡፡ ሃኒባል ተደባዳቢ ነው፡፡ እ.ኤ.አ በ2009 ስዊዘርላንድ ውስጥ የቤት ሠራተኛውን ደብድቦ የሁለቱ አገሮችን ግንኙነት አሻክሮ ነበር፡፡ ጣሊያን ውስጥ ለፔሩጂያ ክለብ እግር ኳስ የተጫወተው አል-ሰዓዲ ጠብ የለሽ በዳቦ ነው ይላሉ፡፡ በሊቢያ የአሜሪካ አምባሳደር የነበሩት ጄኔራል ክሬትዝ የሕግ ባለሙያ የሆነችውና የጋዳፊን የአጎት ልጅ ያገባቸው አይሻ (ከሁሉም ለእሷ ፍቅር አላቸው) የተባለች ልጃቸው የሕግ ባለሙያ ስትሆን በአገሪቱ የመከላከያ ሚኒስቴር የሜጀር ጄኔራልነት ሥልጣን አላት፡፡ ከልጆቻቸው ውስጥ ከሚስ የ32ኛ ወታደራዊ ብርጌድ አዛዥ ነው፡፡ ከጋዳፊ ልጆች ውስጥ ፖለቲካ ውስጥ ቁልፍ ሚና አለው የሚባለው ዶ/ር ሳይፍ አል-ኢስላም ነው፡፡ ከለንደን ስኩል ኦፍ ኢኮኖሚክስ የተመረቀው አል-ኢስላም አባቱ ከምዕራቡ ዓለም ጋር የነበራቸውን እሰጣገባ እንዲያረግቡ ከእንግሊዝ የስለላ ድርጅት ኦፊሰሮች ጋር ጉልህ ሚና መጫወቱ ይነገራል፡፡ ለውጥ ፈላጊ ነው ይባል ስለነበር የምዕራቡ ዓለም ተስፋ ነበር፡፡\nጋዳፊ የሀብት መጠናቸው ስንት እንደሆነ ባይታወቅም ዛካሪ ሮት የተባለ ፀሐፊ ግን መላው አገሩ የቤተሰቡ ነው ይላል፡፡ አድራጊ ፈጣሪዎች እነሱ ናቸው፡፡ የበኩር ልጃቸው መሐመድን ብናይ የአገሪቱ ቴሌኮሙኒኬሽን ባለሥልጣን፣ የኦሊምፒክ ኮሚቴ፣ የለስላሳ መጠጦች ኩባንያ አዛዥ ናዣዥ ነው፡፡ የአገሪቱ ካዝና የራሳቸው ነው፡፡ ከራሳቸው አልፈው የበርካታ የአፍሪካ አገሮች መሪዎች የጋዳፊ ተመፅዋች እንደሆኑ ፀሐይ የሞቀው ሀቅ ነው፡፡ ጋዳፊ ከዓመታት በፊት እግራቸውን ተሰብረው ቤት በዋሉ ጊዜ ሊቢያን የውኃ መንገድ ያደረጉ መሪዎች አገራቸው ይቁጠራቸው፡፡\nአብዮቶች ደም አፋሳሽ አሊያም ሰላማዊ፣ ረዥም ጊዜ የሚወስዱ ካልሆነም አጭር ሊሆኑ ይችላሉ፡፡ ንጉሥ ሻህን የገለበጠው የኢራን አብዮት 450 ቀናት አካባቢ ነው የፈጀው፡፡ የአልጣህሪሩ የግብፅ አብዮት ደግሞ 18 ቀናት፤ የሊቢያስ? ማንም እርግጠኛ ሆኖ መናገር አይችልም፡፡ ማለት የሚቻለው የበፊቱ ጋዳፊ አይቀጥሉም፡፡ ጋዳፊ 75 ደቂቃ የፈጀ ንግግር ባደረጉበት ወቅት ይህ መንፀባረቁን ዓለም አይቶታል፡፡ ከኮሎኔል መንግሥቱ ኃይለ ማርያም የመጨረሻ ንግግር ጋር ይመሳሰላል፡፡ ጋዳፊን ከቆሰለ ነብር ጋር የሚያመሳስሉ ብዙ ናቸው፡፡ ጋዳፊን በውናቸው አይደለም በህልማቸው መቃወም የሚፈሩት ቤንጋዚዎች በትሪፖሊ ላይ ለሚደረግ ዘመቻ እየተዘጋጁ እደሆነ ቢናገሩም ጋዳፊ “ሊቢያን የፈጠርኳትም የማወድማትም” እኔው ነኝ እያሉ ነው፡፡ የሊቢያ እንቲፋዳ (አብዮት) ከሁለቱ የሚለየው ሰላማዊ ባለመሆኑ ነው፡፡ ጦር ኃይሉም ገለልተኛ አይደለም፡፡ ሕዝቡ ተቃውሞውን የገለጸበት መሪዎቹም ለመመከት የመረጡበት መንገድ ዘግናኝ ነው የሚመስለው፡፡ ስድስት ነጥብ አምስት ሚሊዮን የሚሆነው ሊቢያዊ ጋዳፊ እንደ ቱኒዝያው ቤን አሊና እንደ ሙባረክ እንደማይሄዱ እርግጠኞች ናቸው፡፡ ዓለም አቀፉ ማኅበረሰብም የሊቢያና የሕዝቧ ጉዳይ አሳስቦታል፡፡ ስለሆነም ጋዳፊን ከሌሎች የመነጠል ስትራቴጂ እየተከተለ ነው፡፡ አሳሳቢው ጉዳይ ጋዳፊ እየፈጸሙት ያለው ጥፋት ብቻ ሳይሆን ከእሳቸው በኋላ ማን ይመጣል የሚለው ነው፡፡ የጦር ኃይሉ አገር የመረከብ አቅም እንደ ተቋም የለውም፡፡ የተቃዋሚ ፓርቲ፣ የሲቪክ ማኅበራት፣ የሠራተኛ ማኅበራት የሉም፡፡ አገር ሊመሩ የሚችሉ ፖለቲከኞችም አገር ጥለው ተሰደዋል፡፡ ስለሆነም አገሪቱ ማን እጅ ትወድቅ ይሆን? የሚለው ፈታኝ ጥያቄ ነው፡፡ ለገዘው ተቃዋሚዎች የሽግግር ብሔራዊ ምክር ቤት እያሉ ናቸው፡፡\nከሊቢያ ሕዝብ ውስጥ አብዛኛው የሚገኘው በትሪፖሊና በቤንጋዚ ውስጥ ነው፡፡ ሌላው በረሃ ነው፡፡ ስለሆነም ለማንኛውም የፖለቲካ መሪ አንዷን ከተማ ማጣት አደጋ ነው፡፡ ሁኔታዎች በዚህ ከቀጠሉ ሊቢያ ወደከፋ ቀውስ ልትሸጋገር ትችላለች፡፡ አገሪቱ ወደ እርስ በእርስ ጦርነት የማትገባበት አሊያም ምዕራብና ምሥራቅ በሚል ለሁለት የማትከፋፈልበት የከፋ ሁኔታ እንደማይከሰት ምንም ዋስትና እንደሌለ ዘ-ኢኮኖሚስት ዘግቧል፡፡ አማፅያኑ ግን ይህ አይደረግም ባይ ናቸው፡፡ የሊቢያው መሪ ተቃዋሚዎቻቸውን በምልጃ፣ በማስፈራራት ብሎም በማጥቃት ለማንበርከክ ቢሞክሩም አልተሳካላቸውም፡፡ ተቃዋሚዎች የንጉሡን ዘመን ባለ ሦስት ቀለም ባንዲራ ማውለብለብ ብቻም ሳይሆን የመድበለ ፓርቲ ያለባት ሪፐብሊክ እንመሠርታለን እያሉ ነው፡፡\nዓለም ጠፍጣፋ ናት፡፡ በርህን ዘግተህ የምትቀመጥበት ጊዜ አልፏል፡፡ የአንዱ ጣጣ አለመረጋጋት ለሌላው ይተርፋል፡፡ ለዚህም ነው ዓረቡን ዓለም ባመሰው ትርምስ ጮቤ መርገጥ የማይገባው፡፡ የተከሰተው ሁኔታ ጉዳትም ጠቀሜታም አለው፡፡ እነዚህ አገሮች ውስጥ ሥልጣን ላይ የሚወጡት ኃይሎች ፅንፈኛ ከሆኑ አሳሳቢ ነው፡፡ ጋዳፊ በአፍሪካ ኅብረት ላይ ያላቸው ፍላጎት፣ ሙባረክም ከዓባይ ወንዝና ፀረ ኢትዮጵያ ኃይሎችን ይደግፋሉ በሚል ጥርስ ውስጥ የሚያስገባቸው ቅን ዜጋ ባይጠፋም የእነሱ ሰላም ለኢትዮጵያም አስፈላጊ ነው፡፡ የዓረቡ ዓለም ለኢትዮጵያ ምርቶች ትልቅ ገበያ ነው፡፡ እዚያ ከሚገኙት ዜጎቻችንም የውጭ ምንዛሪ እናገኛለን፡፡ የባህረ ሰላጤው አገሮች የኢትዮጵያን የልማት ጥረት በገንዘብ ሊደግፉ ይችላሉ፡፡ ስለሆነም ቀውሱ ቶሎ እልባት ካላገኘ ኢትዮጵያም ደሴት አይደለችምና መጎዳቷ አይቀርም፡፡ አዲስ የዓለም አሰላለፍ ያስከትል ይሆን ያሰኘው አብዮት ቱኒዚያ ውስጥ የተቀሰቀሰው በአንድ የጎዳና ላይ ነጋዴ ነው፡፡ አጠቃላይ የሰሞኑን ትኩሳት ትተን የሊቢያን ቀውስ ብንመለከት ለአፍሪካም፣ ለአውሮፓም የስጋት ምንጭ ሆኗል፡፡ ጎረቤቶቿ ቱኒዚያና ግብፅ ብሎም ሌላዋ አፍሪካዊት አገር አልጄሪያ ቀውሱ ሊቢያን ሊያዳክም የሚችል በመሆኑ የሚደሰቱ ይሁኑ እንጂ፣ ከአንድ ሚሊዮን በላይ የሚሆኑ ዜጎቻቸው የሥራ ዕድል አጥተው ስለሚፈናቀሉ ሐሳብ ገብቷቸዋል፡፡ በሊቢያ አለመረጋጋት የከፋ ነገር የሚገጥማት ሌላዋ አገር ሱዳን ስትሆን በተለይም ከደቡብ መገንጠል በኋላ ብቻዋን የምትቀረው ሰሜን ሱዳን ናት፡፡ ይህ ደግሞ ፀጥታዋ አሳሳቢ ለሆነው ሱዳን በእንቅርት ላይ ጆሮ ደግፍ ማለት ነው፡፡ ቻድም ብትሆን የጉዳቱ ሰለባ ከመሆን አትተርፍም፡፡ ሌሎች የአካባቢውና የመካከለኛው ምሥራቅ አገሮችም ተጠቂዎች ይሆናሉ፡፡ በእስያ በተለይም በቻይና የዋጋ ግሽበት ጫና (Inflationary pressure) ያስከትላል፡፡\nየነዳጅ ዋጋ ግርግር አይወድም፡፡ የሰሞኑ ትርምስ ዋጋውን ያናረው ሲሆን የሊቢያ ቀውስ ሌላ ጣጣ ያስከትላል/አስከትሏልም፡፡ ሁኔታው በዚህ ከቀጠለ በአካባቢው ያለው ውጥረት የሚባባስ ይሆናል፡፡ ጋዳፊ እንኳን ከሥልጣን ቢባረሩ የችግሩ መዘዝ ለወራት ይንከባለላል፡፡ ከዓለም ነዳጅ ምርት ሰሜን አፍሪካ 35 በመቶውን ይይዛል፡፡ በዓለም በየዕለቱ ከሚመረተው 88 ሚሊዮን በርሜል ሁለቱ ሚሊዮን የሚመረተው ሊቢያ ውስጥ ነው፡፡ የነዳጅ ዘይት ዋጋ በሁለት መሠረታዊ ሁኔታ ይለዋወጣል፡፡ አንደኛው በወቅታዊ ሁኔታና ወደፊት ሊከሰት ይችላል ተብሎ በሚኖር ስጋት (Current conditions and future expectations) ስለዚህ በዓለም የነዳጅ መናር ሳቢያ እያገገመ ያለው የዓለም ኢኮኖሚ ሌላ ችግር ይገጥመዋል፡፡ ለክፉ ጊዜ የተቀመጠ 1.6 ቢሊየን በርሜል የዓለም ስትራቴጅክ የነዳጅ ክምችትስ እስከ መቼ ሊዘልቅ ይችላል? ይህን ችግር ለመቅረፍ የዓለም የነዳጅ ድርጅት በሳዑዲ ዓረቢያ ላይ ተስፋውን ቢጥልም ይህም አስተማማኝ አይደለም፡፡ የሊቢያ ነዳጅ አነስተኛ የሰልፈር መጠን ስላለው ለትራንስፖርት ነዳጅ አገልግሎት የመለወጥ ጠቀሜታ አለው፡፡ በሳዑዲ ዓረቢያ ምን እንደሚከሰት ማወቅ አይቻልም፡፡ በተለይም ከሊቢያ ነዳጅ (10 በመቶ) እና ጋዝ የሚጠቀሙ የአውሮፓ አገሮች ክረምቱ አለፈ እንጂ ምን ይውጣቸው ነበር?\nጋዳፊ ከተለያዩ የአፍሪካ አገሮች ወደ ሊቢያ የተሰደዱ አፍሪካውያንን እንደ ጦር መሣሪያ መጠቀም ከጀመሩ ሰንብተዋል፡፡ “ሕገወጥ ስደተኞችን በገፍ እንዳለቁባችሁ!” እያሉ ብዙ ገንዘብ ተቀብለዋል፡፡ አሁን ለአውሮፓ አገሮች በተለይም ለጣሊያን ስጋት የሆነው ሊቢያ በገባችበት ቀውስ ምክንያት ከሊቢያ ስደተኞች እንዳይፈልሱ ነው፡፡ አውሮፓዊያን በሊቢያ ያላቸውን ኢንቨስትመንትም ለአደጋ ተጋልጧል፡፡ ሌላው ጭንቀት የሊቢያ መንግሥት ገንዘብ የፀጥታ ምክር ቤት ላይ እንደቀረበው ቢታገድ ብዙ የአውሮፓ ባንኮች ለኪሳራ ሲዳረጉ በጋዳፊ ቤተሰቦች የሚሠሩ ቢዝነሶችም ሊጎዱ ይችላሉ፡፡ ጋዳፊ አፍሪካ ውስጥ ያሏቸው ቢዝነሶችም ከዚህ አያመልጡም፡፡ ለምሳሌ ኡጋንዳ ውስጥ ያላቸው የቪክቶሪያ፣ የሩዋንዳው ኖቨቴል ኡምባኖ ባለ አምስት ኮከብ ሆቴሎች ሴራሊዮን፣ ላይቤሪያ፣ ዚምባብዌ ውስጥ ያሉ በሊቢያ ፈንድና ኦይል ሊቢያ የተቋቋሙ ሪል ስቴቶች ሊሽመደመዱ ይችላሉ፡፡\nፕሬዚዳንት ጋዳፊ ከውስጥም ከውጭም ጫና እየበዛባቸውና ሸምቀቆው እየጠበቀ ቢሆንም እንዲሁ በቀናት ውስጥ ላይፈቱ ይችላሉ፡፡ ትሪፖሊ የመጨረሻ ምሽጋቸው ናት፡፡ ፕሮፌሰር ኦማር ቢካዚ በሊቢያ የሚኖሩ ቀጣይ ሁኔታዎችን በተመለከተ ባስቀመጡዋቸው ግምቶች (possible scenarios) ጋዳፊ በመጨረሻዋ ደቂቃ ሳዳም ሁሴን ኩርዶች ላይ እንዳደረጉት ሁሉ የኬሚካል የጦር መሣሪያ ሊጠቀሙ ይችላሉ፡፡ ዓለም አቀፉ ማኅበረሰብ በጋዳፊና በቅርብ ሰዎቻቸው ላይ ከጣለው ማዕቀብ በዘለለ ጣልቃ ሊያስገባው የሚችለው ይህ ሁኔታ ብቻ ነው፡፡ ለዚህ ደግሞ ዝግጅቱ ውስጥ ውስጡን ተጀምሯል፡፡ ጣሊያን የኔቶ የጦር አውሮፕላኖች ማረፊያዎቿን መጠቀም እንዲችሉ ከሊቢያ ጋር የነበራትን የትብብር ስምምነት ቀዳለች፡፡\nሁለተኛው ሊከሰት የሚችለው ጉዳይ ወታደራዊ መፈንቅለ መንግሥት ሊካሄድባቸው ይችላል፡፡ የተወሰኑ ጄኔራሎች ይክዱ እንጂ የጦር ኃይሉ አንጃ አልታየበትም፡፡ በተለይም የወታደራዊ ደኅንነቱ አብዱላ አልሳኑሲ የውስጥ ደኅንነት ኃይሉ አዛዥ አል-ቱሃሚ ካሊድና 20 ሺሕ የሚሆነው የጆማህሪያ ፀጥታ ተቋም እንዳለ ነው፡፡ በጋዳፊ የሥልጣን ዘመን ቢደፈጠጥም ለዘመናት በነበረው የእርስ በርስ የውስጥ ጥላቻና ሴራ ሳቢያ የጎሳ ግጭት ስጋት ዝግ ሊሆን አይችልም፡\nPrevious በኢትዮጵያ የሊቢያ ኤምባሲ የጋዳፊን ዕርምጃ አወገዘ\nNext Ethiopia: Open letter to PM Meles Zenawi


የዲቪ ሎተሪ እድለኛ ነው። ባገኘው እድል መሰረት አሜሪካ ለመግባት ማሟላት የሚገባውን ሁሉ እያከናወነ ይገኛል። በአካል አዲስ አበባ፣ በሃሳብ አሜሪካ ያለው ወጣት ስራውን በገዛ ፈቃዱ ተሰናብቷል። እቃውን ለሚወዳቸው ማከፋፈል ጀምሯል። አውሮፕላን ውስጥ ተሳፍሮ የብስና ውቂያኖስ አልሰነጠቀም እንጂ በምኞት በየቀኑ በረራ ያደርጋል። አሜሪካ!!\n“ማርና ወተት የምታፈሰው አሜሪካ እንደገባሁ” እያለ ቃል የሚገባላቸው ዘመዶቹና ቤተሰቦቹ ስንቅ እያዘጋጁለት ነው። ስጦታ ያበረከቱለትና ድንገት ካልተገናኘን በማለት የተሰናበቱት አሉ። እንዳኮበኮበ ያለው ወጣት ላሊበላ ሬስቶራንት ጫማ እያስጠረገ የአጭር የስልክ መልዕክት ይደርሰዋል። መልዕክቱ “ዲቪ ቀረ” የሚል ነበር። ወዲያው “ማን ነው ቀረ ያለው” ሲል መልሶ ጠየቀ። ደነገጠ። ብርክ ያዘው። ህልሙ፣ ውጥኑ ሁሉ ሲተን፣ ከእጁ ሲያመልጠው ታየው፡፡ ለተወሰነ ጊዜ መረጋጋት አቅቶት ነበር። ሌላም ሌላም … ይህንን ገጠመኝ ያገኘነው ከአንድ ወዳጃችን ነው።\nአዎ!! ሰሞኑን ይፋ የሆነው የዲቪ ዜና አስደንጋጭ የሆነባቸው ጥቂት አይደሉም። ዲቪ አከተመለት፣ በሩ ተዘጋ ከሚሉት ጀምሮ በሂደት ጉዳያቸውን እያንቀሳቀሱ ያሉት እድለኞች ስጋት ገብቷቸዋል። ጉዳያቸው የተጨናገፈ ያህል ተስፋ የቆረጡም አሉ። በተለይም ዜናውን ተከትሎ በተለያዩ ድረገጾች ዜናውን ለመቀባበልና ላልሰማ ለማሰማት የነበረው ውክቢያ ፈጣን ነበር። የ“ዲቪ ቀረ” ወሬ ያዲስ ዓመት ርችት መስሎ ሞገዱን አጣቦ ከርሟል። ደግነቱ እንዲጸድቅ የተጠየቀው ህግ ዲቪ የደረሳቸውንና አሜሪካ የገቡትን ከነቤተሰቦቻቸው የሚመለከት አለመሆኑ እንጂ ከዚህም በላይ በሆነ ነበር። ይህን ሁሉ እንድናነሳ ያደረገን ሰሞኑን ከአሜሪካ የተወካዮች ምክርቤት ዲቪን አስመልክቶ የተላለፈውን የውሳኔ ሃሳብ ተከትሎ በበርካታ ኢትዮጵያውያን አዋጅ በአዋጅ ሳይሻር፣ ነባር ህግ በአዲስ ህግ መተካቱ ይፋ ሳይሆን “ዲቪ ቀርቷል” የሚያሰኝ ድምዳሜ ላይ የመደረሱ ጉዳይ ነው።\nሁለት ዓስርተ ዓመታትን ሊያስቆጥር ጥቂት የቀረው የዲቪ ሎተሪ ፕሮግራም በመጀመሪያ ሕግ ሆኖ ሲወጣ የነበረው ዓላማ በአሜሪካ ውስጥ የስደተኛ ቁጥራቸው ጥቂት ለሆኑ አገሮች የቪዛና የመኖሪያ ፈቃድ በመስጠት የተመጣጠነ የኢሚግሬሽን ሥርዓት ለመከተል ነበር፡፡ ገና ከጅምሩ እጅግ በርካታ መላምቶችና ነቀፋዎች የተሰጡበት ይኸው ፕሮግራም እስካሁን ቀጥሎ በየዓመቱ በሺዎች የሚቆጠሩ ወደ አሜሪካ በፈቃዳቸው አንዳንዶችም እጅግ ውድ ዋጋ ከፍለው እየተጋዙበት ይገኛሉ፡፡ ለተሻለ ኑሮ!!\nየዲቪ ሎተሪ እንደ አውሮጳውያኑ አቆጣጠር በ1995 ሲጀመር ለ55ሺህ ሰዎች ከዓለም ዙሪያ የመኖሪያ ፈቃድ በመስጠት ሲሆን ከ1999 ዓም ጀምሮ 5ሺህው ቪዛ ናካራ (NACARA) ተብሎ በሚጠራው ህግ መሠረት ኒካራጓውያን፣ ኩባውያን፣ ጓቴማላውያን እና ከቀድሞ የሶቪየት አገራት ለሚመጡ ጥገኝነት ጠያቂዎች እንዲውል በመደረጉ የዲቪ አጠቃላይ ቁጥር ወደ 50ሺህ ዝቅ ብሏል፡፡\nይህም ሆኖ በየዓመቱ በሚካሄደው በዚህ የዲቪ ፕሮግራም ኢትዮጵያው በብዛት እየተጠቀሙ ይገኛሉ፡፡ ከአፍሪካ ውስጥ ለኢትዮጵያ የሚሰጠው የቪዛ ቁጥር የሚበልጠው የናይጄሪያውያኑ ብቻ ነው፡፡ የአሜሪካ ውጭ ጉዳይ ሚኒስቴር መስሪያቤት መረጃ እንደሚጠቁመው ከ1995 እስከ 2012 ድረስ ከኢትዮጵያ ብቻ ወደ 61ሺህ ሰባት መቶ ለሚጠጉ እድለኞች የዲቪ ሎተሪው የወጣላቸው ሲሆን፣ 63ሺህ ስድስት መቶ ደግሞ ለናይጄሪያውያን ተሰጥቷል፡፡ ከናይጄሪያና ኢትዮጵያ ጋር ሲነጻጸር ዝቅተኛ የሕዝብ ቁጥር ያላት ጋና በእነዚሁ ዓመታት 41ሺህ ስድስት መቶ አካባቢ ቪዛ አግኝታለች፡፡ ዝቅተኛ ከሚባሉት መካከል የኢኳቶሪያል ጊኒ ሲሆ በእነዚህ 17ዓመታት ውስጥ 30ቪዛ አግኝታለች፡፡\nበአሜሪካ የኢሚግሬሽን ህግ ተሃድሶ እንደሚያሻው በየምርጫውና የምክርቤት ስብሰባ ላይ ከፍተኛ ክርክር የሚያስነሳ ጉዳይ ነው፡፡ ህጉ እድሳት እንዲደረግለት የሚፈልጉት ፖለቲከኞች ከበስተጀርባው የፓርቲያቸውን የፖለቲካ ዓላማ የማስፈጸም ተግባር ስለሚያስቀድሙ የጉዳዩ ባለቤት የሆነውን ተጠቃሚ ከመርዳት አኳያ እስካሁን ይህን ነው የሚባል ለውጥ አልመጣም፡፡\nባራክ ኦባማ የዛሬ አራት ዓመት ሥልጣን በያዙበት ወቅት በምርጫ ዘመቻቸው የኢሚግሬሽንን ህግ እንደሚያሻሽሉ ቃል ቢገቡም እስካሁን ግን ምንም የመጣ ለውጥ የለም፡፡ በዚሁ የኢሚግሬሽን ህግ ላይ ተሃድሶ በማምጣት የአብዛኛውን ላቲን አሜሪካ ተወላጅ ልብ ለመሳብ የሚፈልጉት ሪፓብሊካውያኑም በዚህ ጉዳይ ላይ አልተኙም፡፡\nባለፈው ዓመት የመስከረም ወር በቴክሳሱ የሪፓብሊካን ፓርቲ ተወካይ ላማር ስሚዝ ወደ መድረክ የመጣው ይህ ረቂቅ ህግ ብዙም ሳይገፋ ወዲያው ነበር ወደ መቃብር የወረደው፡፡ ተወካዩ ያቀረቡት ረቂቅ ሕግ H.R. 6429: STEM Jobs Act of 2012 የሚባል ሲሆን ዋንኛ ዓላማውም በየዓመቱ ከአሜሪካ ዩኒቨርሲቲዎች በማስተርስና ዶክትሬት ዲግሪ በሳይንስ፣ ቴክኖሎጂ፣ ምህንድስና እና ሒሳብ የትምህርት ዘርፎች ለሚመረቁ ስደተኞች በየዓመቱ 55ሺህ የመኖሪያ ፈቃድ (ግሪን ካርድ) በመስጠት አሜሪካ እንዲቀሩ ለማድረግ ነው፡፡ ይህ ሲሆን በየዓመቱ በዲቪ ፕሮግራም የሚሰጠው ቪዛ እንዲቀር በረቂቅ ሕጉ ላይ አብሮ ጥያቄው ቀርቧል፡፡ ረቂቅ ሕጉ በባችለር ዲግሪ ስለሚመረቁም ሌሎች መዘርዝሮችን አካትቷል፡፡\nበአሜሪካ የፕሬዚዳንታዊ፣ የተወካዮችና የሕግ መወሰኛ ምክርቤት ምርጫ በተጠናቀቀ ወቅት የፕሬዚዳንትነትንና የሕግ መወሰኛ ም/ቤትን መቆጣጠር ያቃታቸው ሪፓብሊካኑ የተወካዮች ም/ቤትን በአብላጫው የሚቆጣጠሩ በመሆኑ ባለፈው ሳምንት ረቂቅ ሕጉ እንደገና ተነስቶ በ245 ድጋፍ 139 ተቃውሞና 48 ድምጸተዓቅቦ በተወካዮች ም/ቤት እንዲያልፍ ተደርጓል፡፡\nለረቂቅ ሕጉ ድጋፍ ከሰጡት ከ245 መካከል 27ቱ ብቻ ናቸው የዴሞክራቲክ ፓርቲ ተወካዮች፤ ከተቃወሙት መካከል ደግሞ 5ቱ ብቻ የሪፓብሊካን ፓርቲ ተወካዮች ናቸው፡፡ በአሜሪካ የሕግ አወጣጥ ሥርዓት መሠረት ረቂቅ ሕጉ በሥራ ላይ ለመዋል ዴሞክራቶች በአብላጫው በሚቆጣጠሩት የሕግ መወሰኛ ምክርቤት (ሴኔት) ቀርቦ መጽደቅ አለበት፡፡ ከዚያም ፕሬዚዳንቱ ፊርማቸውን ሲያኖሩበት በተግባር መዋል ይጀምራል፡፡ እነዚህን ሁለት ከፍተኛ መስናክሎች የማለፍ ግዴታ የሚጠብቀው ይህ ረቂቅ ሕግ ዴሞክራቶች በሚቆጣጠሩት የህግ መወሰኛ ም/ቤት ከፍተኛ ተቃውሞ እንደሚገጥመው ይጠበቃል፡፡ ይህንንም ቢያልፍ እንኳን ፕሬዚዳንቱ ካልተስማሙበት ድምጽን በድምጽ የመሻር መብታቸውን ተጠቅመው ሕጉን “አልፈርምም” በማለት ውድቅ ሊያደርጉት ይችላሉ፡፡ ሆኖም ፕሬዚዳንቱና አብላጫው የህግ መወሰኛ አባላት ከተመሳሳይ ፓርቲ በመሆናቸው ህጉን ያለመፈረማቸው ዕድል ዝቅተኛ ነው፡፡\nበቅርቡ በተጠናቀቀው ምርጫ ከፍተኛ ሽንፈት የተጎነጩት ሪፓብሊካውያኑ በብዛት የስደተኞች ድጋፍ ያለውን የዴሞክራቲክ ፓርቲን በቀጣይ ምርጫዎች ለመርታት አስቀድመው ያቀዱት ነው የሚባልለት ይህ ሕግ በተለይ በሳይንስና ቴክኖሎጂ ከእስያ ለሚመጡት ስደተኞች እንደዚህ ያለውን ዕድል በመስጠት የምርጫ ድጋፍ ካሁኑ ለማግኘት የወጠኑት ነው እየተባለ በሰፊው ይነገርለታል፡፡ ስለሆነም ጉዳዩ የኢሚግሬሽንን ሕግ ለማደስ ሳይሆን የፖለቲካ ጥቅም ለማግኘት ነው በማለት የኢሚግሬሽን ተሟጋቾች ይነቅፋሉ፡፡ ዕድሉ ከአንዱ ጭብጦ ነጥቆ ለሌላው በመስጠት ዓይነት (የዜሮ ድምር ጨዋታ) ከሚካሄድ ይልቅ የዲቪን ፕሮግራም ሳያስቀር የሳይንስና ቴክኖሎጂ ምሩቃንንም ዕድል የሚያሰጥ መሆን አለበት በማለት ዴሞክራቶች ይከራከራሉ፡፡ በሕግ መወሰኛው ላይ ሲቀርብም ረቂቅ ሕጉ ውድቅ ካልተደረገ ምናልባት ይህንን ዓይነት ማሻሻያ ይደረግበታል የሚል ግምትም አለ፡፡\nየዚህ ረቂቅ ሕግ ደጋፊና አቀንቃኞች ግን በዲቪ ፕሮግራም እየተካሄደ ያለውን ማጭበርበርና ውስልትና በመጥቀስ የዲቪ ፕሮግራም ለአሜሪካ የሚሰጠው ጥቅም እምብዛም እንዳልሆነ ይተቻሉ፡፡ በተለይ ይህ ከጊዜ ወደ ጊዜ እየከፋ የመጣውን ማጭበርበር ለመከላከል የሚደረገው አሠራር በአጠቃላይ በኢሚግሬሽን ሕጉ ላይ እያስከተለ ያለውን ተጽዕኖ ይጠቅሳሉ፡፡ ከዚህ በተጨማሪም በዲቪ ፕሮግራም የሚመጡት ሁለተኛ ደረጃ ትምህርት ያጠናቀቁና የሁለት ዓመት የሙያ ሥራ ልምድ ያላቸው በመሆኑ 21ኛው ክፍለዘመን ለሚጠይቀው የሳይንስና ቴክኖሎጂ ፍላጎት ብቃት የሌላቸውና ለአሜሪካ ዕድገት የሚያበረክቱት ከቁጥር የማይገባ ነው በማለት የዲቪ ፕሮግራምን ያጥላላሉ፡፡\nየዲቪ ፕሮግራም መቅረት እንደ ኢትዮጵያ ላሉ አገራት ወደ ውጪ ከሚልኳቸው ስደተኞች የሚያገኙትን የውጪ ምንዛሪ የሚያስቀር ቢሆንም አዲሱ ህግ ሥራ ላይ ከዋለ የሚያደርሰው ጉዳት ከዲቪ የላቀ እንደሚሆን ግምት ይሰጣል፡፡ በተለይ በምዕራባውያን እየተደገፉ ሥልጣን ላይ ለዘመናት የቆዩ አምባገነን መንግሥታትን የተማረው የሰው ኃይላቸው በጭቆና ከመኖር ወደ ውጪ ለመውጣት በሚያደርገው ፍላጎት ቀጥተኛ ድጋፍ በመስጠት አምባገነንነትን በተዘዋዋሪ መንገድ ከመደገፍ አልፎ በአገራት ዕድገት ላይ የራሱ ተጽዕኖ ያስከትላል የሚሉ ጥቂቶች አይደሉም፡፡\nየሆነው ሆኖ የዲቪ ፕሮግራም እስካሁን አልቀረም፡፡ ይህ አዲስ የተወሰነው ውሳኔም በፕሮግራሙ ላይ የራሱ የሆነ ጥላ ቢጥልም ወደፊት የሚቀሩትን የሕግ አወጣጥ ሥርዓቶችን ተከትሎ በተግባር እስኪተረጎም ድረስ የዲቪ ፕሮግራም ይቀጥላል፡፡ በአዲስ አበባ የአሜሪካ ኤምባሲ ባለሥልጣን ለሪፖርተር እንደገለጹት አዲሱ ሕግ ገና ጸድቆ በተግባር ላይ ያልዋለ ብቻ ሳይሆን በአሁኑ ወቅት የቪዛ ተራቸውን በሚጠበወቁና የጉዞ ዝግጅት በጀመሩ ላይ ምንም ተጽዕኖ እንደሌላው አስታውቀዋል፡፡\nስለዚህ ጫማ አስጠራጊው ወጣት ከድንጋጤው በረድ ይበል፡፡ የ“አሜሪካ ስገባ” ምኞቱንና ሕልሙንም ይቀጥል – ይንሳፈፍበት፡፡ አሜሪካ ማርና ወተት የምታፈስ አገር ስለመሆኗ ቃል የሚገባለት ባይኖርም፤ ዲቪ ግን እንዳልቀረ እናረጋግጥለታለን፡፡ በአገሩ እየኖረ ስደተኛ ከመሆን ህጋዊ ስደተኛ ሆኖ መኖር ይሻል ይሆን? ወይስ ነገሩ ከዝንጀሮ ቆንጆ … ይሆን? መልሱን ባውቀው እኔስ ስደተኛ ሆኜ እቀር ነበር?\nDecember 7, 2012 12:34 pm at 12:34 pm\nWhen nations does not have anything to export, they export their people. Woyane ethnic fascists are preparing their people for export. Do you think that the home grown fascists care about providing job for all who graduate from 20-30 Universities?\nDecember 7, 2012 03:05 pm at 3:05 pm\n“ተጀመረ ፍቅር በሎተሪ”ብሎ ዳዊት መለሰ ያዜመው ታወሰኝ።የዘፈኑ ቁጥር ሁለት አዲሱ ህግ ሲጸድቅ አየር ላይ ቢውል ደግ ነው።ጎልጉሎች ለዳዊት መለሰ ሹክ ብትሉልኝ፤ የዲቪ ነገር ይገርማል።እንደተባለው ህጋዊ ስደተኛ የመሆን “ክብር”መሆኑ ኩራት ለሚሆንብን ዜናው አስደንጋጭ ነው።ቢሆንም ግን ሰው ነገር የሚሰጠውን ያህል ሊነፈግም እንደሚችል አስቦ በራስ ምድር ኮርቶ ለመኖር መንገድ ማበጀቱ አግባብ ነው።ያኢናችሁ ቀለም ደበረን ቢሉስ?ለመረጃው አመሰግናለሁ!!


Monday, 15 April 2013 08:17\nየመብራት፣ የውሃና የስልክ ችግር በመንግስት አይፈታም - መቼም ቢሆን!\nመንግስት ከላያችን ላይ እጁን እንዲያነሳ ማድረግ ነው መፍትሄው - ማርጋሬት ታቸር እንዳደረጉት። የችግሩ ስረመሰረት እንዲነቀልና ትክክለኛው መፍትሄ ተግባራዊ እንዲሆን ፈፅሞ የማንፈልግ ከሆነስ? በ“አንዳች ተአምር” መፍትሄ እንዲመጣ እንጠብቃለና - ለ30 አመት በከንቱ ስንጠብቅ እንደኖርነው።\nበኤሌክትሪክ፣ በውሃ እና በስልክ ችግር መማረር ሰልችቷቸው፣ “ኧረ ይሄስ፣ መላም የለው!” ብለው በተስፋ ቢስነት የተቀመጡ ሰዎች ይኖራሉ። ይፈረድባቸዋል? “ተስፋ መቁረጥማ ደካማነት ነው” ብለን እንዳንፈርድባቸው፤ “እናንተስ የትኛውን ተስፋ ይዛችሁ ነው?” በሚል ጥያቄ መልሰው ሊያፋጥጡን ይችላሉ። ይሄውና ስንት አመታችን! ከዛሬ ነገ፣ “ይሻሻላል” እያልን፣ እምነታችንን መንግስት ላይ ጥለን፣ ተዝቆ በማያልቅ ተስፋ ስንጠባበቅ ምን አተረፍን? ምንም! አንዳች ተጨባጭ መፍትሄና ማሻሻያ ሳይሆን፣ ቁጥር ስፍር የሌለው የማሳበቢያና የማመካኛ መዓት ነው ስንሰማ የኖርነው። አሁንም ጭምር። እንዲያም ሆኖ፣ ዛሬም ተስፋቸው ሳይሟጠጥ “አንዳች ተአምር” እንዲፈጠር የሚጠብቁም ሰዎች በጣም ብዙ ናቸው - መንግስትን እንደ አባት ወይም እንደ ሞግዚት እንዲሆንላቸው የሚጠብቁ ብዙ ሰዎች! የብዙ ፖለቲከኞችና የብዙ ምሁራን አስተሳሰብም ተመሳሳይ ነው።\nየመንግስት ባለስልጣናትም እንደ አብዛኛው ኢትዮጵያዊ፤ “በአንዳች ተአምር” መፍትሄ እንዲፈጠር ይጠብቃሉ። በተለይ የዘንድሮ ባለስልጣናት ለዜጎች የሚሰጡት መፅናኛና ተስፋ ምን አይነት እንደሆነ ተመልከቱ። ከአስር አመት በፊት፣ የባለስልጣናት ዋነኛ የማመካኛ ሰበብ የደርግ ስርዓት ነበር - “ካለፈው ስርዓት ሲንከባለልና ሲከማች የመጣ ችግር ነው” የሚል መፅናኛ ንግግር እያስቀደሙ፤ “ትንሽ ታገሱ እንጂ ሁሉም ችግር በአምስት አመቱ የልማት እቅድ መፍትሄ ያገኛል” ብለው የተስፋ ቃል ይመግቡን ነበር። “ግድብ የመገንባት እቅድ… ኔትዎርክ የማስፋፋት እቅድ… ጥልቅ የውሃ ጉድጓዶችን የመቆፈር እቅድ…” እያሉ ሲዘረዝሩት አጃኢብ ሊያሰኝ ይችላል። በእርግጥ፣ አንድም እቅድ ባለስልጣናት እንዳወሩለት በጊዜው አይጠናቀቅም።\nለአመታት ይጓተታል፣ ብዙ ገንዘብ ይባክናል። መንግስት የቢዝነስ ስራ ውስጥ ሲገባ፣ ስራ መጓተቱና ገንዘብ መባከኑ የተለመደ ቢሆንም አብዛኛው ሰው በትእግስት ይጠብቃል። ትእግስቱ እየሳሳ ሲሄድም፣ የመንግስት ባለስልጣናት ተጨማሪ ሰበብና የተስፋ ቃል አያጡም። በድህነት ላይ ያሳብባሉ። “የችግሩ ዋና ምንጭ ድህነታችን ነው። አሁን ግን አይዟችሁ። የተጀመሩት ግድቦች ተገንብተው ይለቁ እንጂ፣ ኔትዎርኮቹ ይስፋፉ እንጂ፣ ጥልቅ ጉድጓዶቹ ተቆፍረው ይጠናቀቁ እንጂ… በቃ ከዚያ በኋላ፣ ሁሉም ነገር በሽበሽ ይሆናል” ብለው ይደሰኩራሉ። ኢትዮጵያ፣ በሞባይል ስልክ ስርጭት ከሌሎቹ የአፍሪካ አገራት፣ ከሶማሊያ ሳይቀር ወደ ኋላ መቅረቷ ሳያንስ፣ የኔትዎርክ ጥራቱም እጅግ አሳፋሪና ትእግስት አስጨራሽ በመሆኑ ብዙ ሰው በየጊዜው ምሬቱን ይገልፃል። ታዲያ፣ የመንግስት ባለስልጣናት ምላሽ አያጡም፤ “የአቅም ችግር ስለሆነ፣ የኔትዎርክ ማስፋፊያው በጥቂት ሳምንታት ተጠናቅቆ ችግሩ ይወገዳል” ብለው ሲነግሩን፣ ብዙዎቻችን እንደአዲስ እንደገና ተስፋ እናደርጋለን። ለበርካታ አመታት የተለያየ ሰበብና እቅድ እየሰማን በጉጉት ስንጠብቅ፣ ተስፋችን እውን ሳይሆን እየቀረ አልጨበጥ ቢለንም፤ በአዲስ ሰበብ የታጀበ የባለስልጣናት ቃል ስንሰማ እንደ አዲስ ተስፋ ያድርብናል።\nከሁለት ከሶስት አመት በፊት ስለኤሌክትሪክ እጥረት ስንማረር ትዝ ይላችኋል? “ችግሩ የመነጨው ከኢኮኖሚ እድገቱ ነው፤ የኤሌክትሪክ ፍጆታ ስለጨመረ ነው” የሚል ሰበብ ያቀርቡ ነበር ባለስልጣናት። እስቲ አስቡት! “በኢኮኖሚ እድገት ሳቢያ ደንበኞቼ ብዙ ሸቀጥ እየሸመቱ አስቸገሩኝ” በሚል ሰበብ በየሰአቱ ሱቁን የሚዘጋና ደንበኞቹን ሳያስተናግድ የሚያሰናብት ነጋዴ አይታችሁ ታውቃላችሁ? መክሰር የማይፈልግ ከሆነ፣ ደንበኞችን አያንገላታም። ገበያው ይድራለት እንጂ፣ ነጋዴ በቂ ሸቀጥ ለደንበኞቹ ማቅረብ አያቅተውም - ለራሱ ትርፍ ሲል። ምን ዋጋ አለው? ትርፍ ለማግኘት ተብሎ ለሚከናወን ስራ ብዙም ክብር የለንም። ለማትረፍ ሳያስብ የሚሰራ ሰው ነው የምንፈልገው - መስዋዕትነትን እንደቅድስና እየቆጠርን። በእርግጥም የመንግስት ባለስልጣናት ትርፍ ለማግኘት አይሰሩም። ደንበኛ ቢበዛላቸውና ገበያ ቢደራላቸው ምንም ትርፍ አያገኙበትም። ከመደበኛው ደሞዝ ያለፈ ወደ ኪሳቸው የሚገባ ሽልማት የለም።\nበሌላ በኩልም ባለስልጣናት፣ ደንበኞችን ሳያስተናግዱ ቢመልሱና ቢያጉላሉ አይከስሩም፤ ምንም አይጎድልባቸውም። መደበኛ ደሞዛቸውን ማንም አይከለክላቸውማ። ለዚህም ነው፤ ከነጋዴ በተለየ ሁኔታ፣ የመንግስት ባለስልጣናት “ገበያተኛ በዛብኝ” ብሎ መናገር በቂ ማመካኛ ሆኖ የሚታያቸው። ከማመካኛው ሰበብ ጋርም፣ እንደተለመደው የተስፋ ቃል ያዘንባሉ - “ከእንግዲህ አትጨነቁ! የተከዜና የበለስ ግድብ ስለተጠናቀቀ በአጭር ጊዜ የኤሌክትሪክ መቆራረጥ ተረት ይሆናል” ተብሎ ባለፉት ሁለት አመታት ተደጋግሞ ሲነገረን የስንቶቻችን ስሜት በተስፋ እንደተጥለቀለቀ አስታውሱ። በእርግጥ፤ ከዚያ በፊትም እንዲሁ፤ “ግልገል ጊቤ 1 ስለተጠናቀቀ፣ ስራ ሲጀምር የኤሌክትሪክ እጥረት መፍትሄ ያገኛል” ተብለን ነበር - እንደተጠበቀው አልሆነም እንጂ። የውሃ እጥረትም ላይም ተመሳሳይ ነው። ከሃረር እስከ አዳማ ናዝሬት፣ ከአዲስ አበባ እስከ መቀሌ፣ ከደብረማርቆስ እስከ ነቀምት… በውሃ ምንጭ የማትታማው አርባ ምንጭ ሳትቀር፣ በውሃ እጥረት ያልተሰቃየ ከተማ የለም ማለት ይቻላል። እጥረቱ ስለተባባሰም፣ የመንግስት ባለስልጣናት እንደወትሮው፣ “የንፁህ ውሃ አቅርቦት በእጥፍ አድጎ 90 በመቶ ደርሷል” ብለው ራሳቸውንና ሌላውን ዜጋ ማታለል አስቸጋሪ መሆኑ ገብቷቸዋል።\nለዚህም ነው፤ “የከርሰ ምድር፣ የገፀ ምድር ውሃ… የጉድጓድ ቁፋሮ፣ የመስመር ዝርጋታ፣ የግድብ ጠረጋ… ሲጠናቀቅ ችግሩ መፍትሄ ያገኛል” እያሉ በየጊዜው የተለያየ የተስፋ ቃል የሚመግቡን። ብዙዎቻችንም፣ ተስፋ ቁርስና እራት ሆኖልን ለበርካታ አመታት ጠብቀናል። ግን የመፍትሄ ጠብታ አልተገኘም። የመንግስት ባለስልጣናት ከዚህ ሁሉ አመት በኋላ፣ ሰበብና ማመካኛ ሊያልቅባቸው ይችላል ብሎ ማሰብ የዋህነት ነው። ትክክለኛና ተጨባጭ መፍትሄ የመፍጠር ችሎታ ባይኖራቸው እንኳ፣ አስገራሚ ሰበቦችንና ማመካኛዎችን የመፈብረክ ልዩ የፈጠራ ችሎታ አላቸው። “የውሃ እጥረት ከመባባሱም በተጨማሪ፣ እየቆየ የሚመጣው ውሃ የተበከለና የቆሸሸ ነው” የሚል አቤቱታ ሲቀርብ፣ የመንግስት ባለስልጣናት ምን አይነት ምላሽ እንደሰጡ ታውቃላችሁ? አሉባልታ ነው ብለው አስተባበሉ። እንዴት አትሉም? “ከግድብ ወይም ከጥልቅ ጉድጉድ ተጣርቶ የሚወጣው ውሃ ንፁህ እንደሆነ በላብራቶሪ የተመሰከረለት ነው። የውሃ ማስተላለፊያ ቧንቧዎች አርጅተው ስለተበሳሱ ነው ቆሻሻ እየገባ ብክለት የሚፈጠረው። ስለዚህ የተበከለ ውሃ ታቀርባላችሁ የሚባለው ወሬ አሉባልታ ነው” … የመንግስት ባለስልጣን እንዲህ “ማብራሪያ” ሲያቀርብ፣ “ማመካኛ ሰበብ የመፍጠር ችሎታው” አያስደንቅም? “የውሃ ምንጩ የብክለት ችግር የለበት፤ የማሰራጫ ባንቧዎቹ ላይ ነው ችግሩ”… ብለው ባለስልጣናት ሲነገሩን፤ “እንደዚያ ከሆነስ ችግር የለውም” ብለን እንድንረካ የሚያደርግ “ተአምራዊ መፍትሄ” የሰጡን ይመስላል።\nእስቲ አስቡት፤ የሰፈራችሁ ነጋዴ የተበከለ ዘይት ሲሸጥላችሁ፤ “ከፋብሪካው ሳመጣው ንፁህ ነበር፤ እዚህ ሱቅ ውስጥ ነው ብክለት የተፈጠረው” ብሎ ሊያሳምናችሁ ይሞክራል? “ያምሃል? ወይስ ትቀልዳለህ?” ብላችሁ እንደምትቆጡት ስለሚያውቅ፣ እንዲህ አይነት “ማመካኛ ሰበብ” ለማቅረብ የሚሞክር ነጋዴ አይኖርም። የመንግስት ባለስልጣንን ግን ልንቆጣው አንችልም - አስገራሚ “የማመካኛ ሰበቦችን” እየቀያየረ ሲደሰኩር በዝምታ እንሰማለን። “የሃይል እጥረት የለም። ችግሩ የማከፋፈልና የማሰራጨት ጉዳይ ነው” በማለት ባለስልጣናት ሲናግሩስ አልሰማችሁም? በቃ! “የስርጭት ችግር እንጂ የሃይል እጥረት የለም” ብለው ስለተናገሩ፣ ተአምረኛ መፍትሄ የሰጡን ይመስላሉ። “የድህነትና የእጥረት ችግር ሳይሆን የአስተዳደር ችግር ነው” … ሲባልም አድምጣችኋል። እናስ? አብዛኛው ሰውምኮ፣ በየጊዜው ላለፉት አመታት ሲያማርር የቆየው፣ “የአስተዳደር ችግር” … ብሎ እየጮኸ ነው። ያው እንደተለመደው… ውይይት፣ ግምገማ፣ ቢፒአር፣ ቢኤስሲ፣ ካይዘን፣ የመዋቅር ለውጥ፣ ሹም ሽር… በየጊዜው ይሞከራል፤ እናም ብዙ ዜጎች ተስፋ ያሳድራሉ። ግን የውሸት ተስፋ ነው። የእውነት ተስፋ ቢሆን ኖሮ፣ ውሎ አድሮ እንደጠበቅነው መፍትሄ ሳይመጣ መቅረቱን ስንመለከት… “እንዴት? ለምን?” ብለን ከምር እናስብበት ነበር። ከመነሻውም፣ የባለስልጣናት ቃል ስንሰማ የሚፈጠርብን ተስፋ፣ ስስ የውሸት ተስፋ ስለሆነና ብዙም ስለማናምንበት፣ የህልም ምኞት ሆኖ መቅረቱን ስናይ ብዙም አይገርመንም፣ ብዙም አንቆጣም። በፀጋ እንቀበለዋለን። ለምን በሉ። እኔ ደግሞ በሁለት ምክንያቶች ብዬ እመልሳለሁ። አንደኛው ምክንያት፤ የኤሌክትሪክ፣ የውሃ፣ የስልክና ሌሎች ተመሳሳይ ችግሮች በመንግስት ስር እስከተያዙ ድረስ መፍትሄ የማያገኙ መሆናቸው ነው።\nሁለተኛው ምክንያት ደግሞ፤ ትክክለኛውን መፍትሄ ለማየትና ለመሞከር የማይፈልግ ሰው መብዛቱ ነው - እነዚያን ስራዎች በሙሉ በቢዝነስ ድርጅቶች እንዲከናወኑ ማድረግ ነው ትክክለኛው መፍትሄ። በ10ሺ ብር ደሞዝ የ30 አመት ችግር መፍታት? የቴሌ ወይም የኤልፓ ስራ አስኪያጆች የወር ደሞዛቸው ስንት ይሆን ብለን አስበን እናውቃለን? ብዙዎቻችን አናስብም። ግን፤ በወር 10ሺ ብር የማይደርስ ደሞዝ የሚከፈለው ሰው፣ የ30 አመታትን ችግር አስወግዶ፣ በየእለቱና በየሰዓቱ፣ በሚሊዮን ለሚቆጠሩ ሰዎች ያለማቋረጥ ኤሌክትሪክ እንዲያቀርብ እንጠብቃለን። ሰውዬው፣ ኤሌክትሪክ ሳይቋረጥ በትክክል ማቅረብ ከቻለኮ፣ በየፋብሪካውና በየቦታው በከንቱ የሚባክን የስራ ሰዓት አይኖርም፤ እናም በየወሩ በቢሊዮን ብሮች የሚገመት ተጨማሪ ምርት ይፈጠራል። ኤሌክትሪክ ሳይቋረጥ ማቅረብ ማለት ትርጉሙ የዚህን ያህል ትልቅ ነው። ታዲያ ይህንን ትልቅ ስራ ለማከናወን የቻለ ስራ አስኪያጅ ምን ጥቅም ያገኛል? ምንም! እንደወትሮው 10 ሺ ብር የማትደርስ ደሞዝ ብቻ! በቢሊዮን ብር የሚቆጠር ሃብት እንድንፈጥር በር የሚከፍት መፍትሄ ሲያመነጭልን፣ የስራ አስኪያጁ ደሞዝ 1 ሚሊዮን ብር ቢሆንለት ይበዛበታል?\nበሌላ አነጋገር፣ ኤሌክትሪክ፣ ስልክ፣ ውሃ የመሳሰሉ አገልግሎቶች በግል የቢዝነስ ድርጅቶች እንዲከናወኑ ማድረግና፣ እንደ አገልግሎታቸው ጥራት ትርፋማ የሚሆኑበት የነፃ ገበያ ስርዓት ማስፋፋት ማለት ነው። ይሄኔ፣ ምን ያህል ኡኡታ እንደሚፈጠር አስቡት። አንድ ሺ ብር ተጨማሪ ሃብትና ትርፍ እንድፈጥር የሚያደርግ ሰው፣ የአንድ ብር ትርፍ ቢወስድ ይበዛበታል? አይበዛበትም። ነገር ግን፣ “ዘረፈን” እየተባለ አገር ሙሉ ሲጮህበት አይታያችሁም? አንድ የግል ድርጅት ወይም አንድ ስራ አስኪያጅ ሚሊዮን ብር ትርፍ ከሚያገኝ፣ እኛ የቢሊዮን ብር ተጨማሪ ሃብት ይቅርብን? ኤሌክትሪኩ እንደወትሮው እየተቆራረጠ እንኑር? በኤሌክትሪክ መቆራረጥ ሳቢያ ስራ እየተስተጓጎለ፣ በየወሩ በቢሊዮን ብር የሚቆጠር ሃብት እንክሰር? በየወሩ በቢሊዮን ብር የሚቆጠር ተጨማሪ ሃብት ለመፍጠር የሚያስችል ከባድ ስራ አለ፤ እስከ ዛሬ ለበርካታ አመታት ተሞክሮ አልተሳካም። ማን ይስራው? በ10ሺ ብር ደሞዝ ብቻ ምንም ጥቅም ላያገኝበት ከባዱን ስራ የሚያከናውንልን ሰው እንፈልጋለን።\nጥቅም ላያገኝበት ለምን ይሰራል? የተለመደው አይነት መልስ ልትሰጡ እንደምትችሉ እገምታለሁ - “ለራሱ ጥቅም ብሎ ሳይሆን፣ ለአገር እድገትና ለህዝብ ጥቅም ብሎ መስራት አለበት” በማለት። “ከራስ ጥቅም በፊት ሌሎች ሰዎችን ለማገልገል ቅድሚያ መስጠት ተገቢ ነው” የሚለው የመስዋዕትነት አስተሳሰብ፣ ጥንታዊና የተለመደ አስተሳሰብ ነው - ከአገራችን ባህል ጋር ለዘመናት የተሳሰረ። በ60ዎቹ ዓ.ም ደግሞ፣ የመስዋዕትነት አስተሳሰብ እንደ አዲስ በሶሻሊስት (ወይም በኮሙኒስት) ተማሪዎች ይበልጥ እየተራገበና እየተስተጋባ የአገሬውን ሰው ሁሉ አዳርሷል። የዘመናችን መሪዎችና አንጋፋ ምሁራን፣ በአብዛኛው የያኔው ተማሪዎችና ግርፎች ናቸው። እናም፤ የአብዛኛው ዜጋ አስተሳሰብና የብዙዎቹ መሪዎች አስተሳሰብ ተመሳሳይ ነው። “ለራሱ ጥቅም በማሰብ ሳይሆን ለህዝብ ጥቅም ቅድሚያ እየሰጠ የሚሰራ ሰው”፤ እንዲሁም “ለራሱ ትርፍ ለማግኘት በማቀድ ሳይሆን፣ የአገርን ልማት እያስቀደመ የሚሰራ ድርጅት” ለማግኘትና ለመፍጠርም፣ መንግስት የቢዝነስ ስራ ውስጥ ጣልቃ እንዲገባ የሚደረገው።\nግን ምን ዋጋ አለው? የመስዋዕትነት አስተሳሰብ፣ በኢትዮጵያም ሆነ በሶቭየት፣ በኩባም ሆነ በእንግሊዝ… ድሮም ሆነ ዛሬ፣ ከውድቀት ያለፈ ውጤት አላስገኘም። በሁለት ተያያዥ ምክንያቶች ሳቢያ ነው፣ ይሄ አስተሳሰብ ስህተትና መጥፎ የሚሆነው። አንደኛ ነገር፤ “በጥረትህ ራስህን ለመጥቀም ሳይሆን ሌሎችን ለማገልገል አስብ” ብለን ሺ አመት “መስዋዕትነትን” ስንሰብክ ብንኖር፤ ተከታይና አማኝ ብናገኝ እንኳ፣ በፈቃደኝነት ይህን አስተሳሰብ ሙሉ ለሙሉ የሚተገብር ሰው ብዙም አናገኝም። በፈቃደኝነት ራሱን ለመስዋዕትነት የሚያቀርብ ሲጠፋ፣ በአዋጅና በጠመንጃ ወደ ማስገደድ እንሄዳለና። በአእምሮ ብቃትና በእውቀት ከፍተኛ ደረጃ ላይ ደርሰዋል የሚባሉ የአገራችን ሃኪሞች፣ ሁለት ክፍል ቤት ተከራይቶ ለመኖር በማያስችል ደሞዝ “ህዝብ እንዲያገለግሉ” ስንጠብቅባቸው ምን ተፈጠረ? አብዛኞቹ ሃኪሞች “ምን በወጣን!” ብለው ጥለውን ሄደዋል። በመላ ኢትዮጵያ የሚገኙ የህክምና ዶክተሮች ቁጥር ከሁለት ሺ ብዙም አይበልጥም።\nአሜሪካ ውስጥ፣ በዋሺንግተን ዲሲና በሜሪላንድ ብቻ የኢትዮጵያውያን ዶክተሮች በቁጥር ግን፣ እዚህ አገር ውስጥ ካሉት ይበልጣል።በሌሎች የአሜሪካ ከተሞች፣ በአውሮፓ እና በአፍሪካ አገራት የሚገኙ፣ እዚሁ አገር ውስጥም የህክምና ሙያቸውን ትተው በሌላ ስራ ላይ የተሰማሩ ኢትዮጵያውያን የህክምና ዶክተሮችን ሳንቆጥር ነው። በአጭሩ፣ “ለአገር ልማት፣ ለህዝብ ጥቅም!” የሚባለው የመስዋዕትነት አስተሳሰብ፣ በተግባር አይሰራም። ልማትና ጥቅም አይገኝበትም። በደርግ ዘመን የአገሪቱ ኢኮኖሚና የዜጎች ኑሮ ከአመት አመት እያሽቆለቆለ፣ በ17 አመታት ውስጥ ድህነት በእጥፍ የጨመረው በሌላ ምክንያት አይደለም - “አገር ትቅደም፤ ህዝብን አስቀድም!” በሚል የመስዋዕትነት አስተሳሰብ ምክንያት ነው። ግን በኢትዮጵያ ብቻ አይደለም። “ከራስህ በፊት አገር ትቅደም” ብለው የፎከሩ የ”አገራዊነት” ወይም የ”ብሄረተኝነት” አቀንቃኞች (እንደ ሞሶሎኒና ሂትለር፣ እንደ ሞቡቱና ኢዲአሚን የመሳሰሉ መሪዎች) የየአገራቸውን ህዝብ ለእልቂትና ለድህነት ዳርገዋል። “ከራስህ በፊት ህዝብ ይቅደም” ብለው የጮሁ የ”ህዝባዊነት” ወይም “የሶሻሊዝም” ሰባኪዎች (እንደ ሌኒንና ስታሊን፣ ሞኦና መንግስቱ የመሳሰሉ መሪዎች)፣ የየአገራቸውን ህዝብ በማደህየት ሚሊዮኖችን ለረሃብ እልቂት ዳርገዋል። ሚሊዮኖችን ረሽነዋል።\nሶሻሊዝምን ወይም ፋሺዝምን የዘመሩ አገራት ሁሉ፣ በየጊዜው በኢኮኖሚ ድቀት ሲፈራርሱ አላየንም እንዴ? የትም አገር፣ በየትኛውም ጊዜ በተግባር የብልፅግና ውጤት አስገኝቶ አያውቅም - የድህነትና የውድቀት ውጤት እንጂ። ታዲያ እንዲህ በየአገሩ ከቅርብ እስከ እስከ ሩቅ፣ በየዘመኑ ከጥንት እስከ ዛሬ በተግባር ተሞክሮ መጥፎነቱ የተረጋገጠ የመስዋዕትነት አስተሳሰብ ላይ ሙጭጭ የምንለው ለምንድነው? ዛሬም እንደ ድሮው፤ “ለራሱ ጥቅም በማሰብ ሳይሆን ለህዝብ ጥቅም አስቦ የሚሰራ ሰው” ችግሮችን ሁሉ ይፈታል ብለን አንዳች ተአምር እንዲፈጠር የምንጠብቀውስ ለምንድነው? እንዲሁ ከልጅነታቸው ጀምሮ ሲሰሙት የነበረና የለመዱት አስተሳሰብ ስለሆነ ብቻ፤ በ”ደመነፍስ” እንደበቀቀን እየደጋገሙ የሚናገሩ ይኖራሉ።\nወይም፤ “አዋቂ” ብለው የሚያከብሩት ሰው ሲናገር ሰምተው፣ እንደ ገደል ማሚቶ መልሰው የሚያስተጋቡ ሰዎችም ሞልተዋል። ብዙ ሰዎች ግን፣ “ከራስ በፊት ለአገር ልማት፣ ለራስ በፊት ለህዝብ ጥቅም!” ብለው መስዋዕትነትን የሚሰብኩት፣ “የቅድስና ዋና ምሶሶ ነው” ብለው ስለሚያምኑበት ነው። በተግባር ለኑሮ የማይበጅ እንደሆነ ቢገባቸውም፣ በተጨባጭ ችግሮችን እንደማይፈታ ቢያረጋግጡም፣ በግላቸው ሁልጊዜ ተግባራዊ ሊያደርጉት ከሞከሩ ህልውናቸውን እንደሚያጠፋባቸው ቢያውቁም… ያንን “የመስዋዕትነት አስተሳሰብ” አሽቀንጥረው ሊጥሉት አይፈልጉም፤ ወይም አይደፍሩም። ለምን? የ”ቅድስና ዋና ምሶሶ ነው” ብለው ያምኑበታላ። ሁልጊዜ ተግባራዊ ሊያደርጉት ባይችሉ እንኳ፣ ቢያንስ ቢያንስ ሊሰብኩለት ይፈልጋሉ። ባይሰብኩለት እንኳ፣ ሊቃወሙት አይፈልጉም። ነገር ግን፣ “መስዋዕትነት ለምን ቅዱስ ይሆናል?”፣ “የመስዋዕትነት አስተሳሰብ ለምን ቅዱስ አስተሳሰብ ይሆናል?” … ለዚህ ጥያቄ አንዳችም አሳማኝ ምላሽ እንደሌለ የምትገልፀው አየን ራንድ፤ የመስዋዕትነት አስተሳሰብ ለዘመናት የሰውን ልጅ ለድህነትና ለረሃብ፣ ለእልቂትና ለባርነት የዳረገ ክፉ አስተሳሰብ ነው ትላለች። ለምን? “ጎረቤቴ፣ የራሱን ህይወት ሳያሻሽል፣ የራሱን ኑሮ እያጎሳቆለ፣ የኔን ህይወት ለማሻሻልና ኑሮዬን ለማሻሻል መስዋዕት ይሁንልኝ” ብሎ ማመን እንዴት ቅዱስ አስተሳሰብ ሊሆን ይችላል? የቀማኛና የ”ጥገኛ ተባይ” አስተሳሰብ ነው። “የራሴን ህይወት ሳላሻሽል ኑሮዬን እያጎሳቆልኩ፣ እንደ ጋማ ከብት ሌሎች ሰዎችን ለማገልገል በመስዋዕትነት መቅረብ አለብኝ” ብሎ ማመንስ እንዴት ቅዱስ አስተሳሰብ ይሆናል? ባርነትንና እንሰሳነትን በፀጋ የሚቀበል አስተሳሰብ ነው።\nይሄ የተጋነነ አገላለፅ እንዳይመስላችሁ። “አገርንና ህዝብን ማስቀደም ያስፈልጋል” እያሉ የሚሰብኩ የመንግስት ባለስልጣናትና ምሁራን፣ ስለ ኢንቨስተሮችና ስለ ቢዝነስ ሰዎች ሲናገሩ ሰምታችሁ አታውቁም? “ወርቅ የምትጥል ዶሮ”፤ “የምትታለብ ላም” እያሉ ነው የሚጠሯቸው። እንስሳነትንና ባርነትን በፈቃደኝነት እንድንቀበል የሚያደርግ አስተሳሰብ ተጠናውቷቸዋላ! አንዱ ሰው ባርያና አገልጋይ ከሆነ፣ በዚህኛው መስዋዕትነት “ተጠቃሚ” የሚሆን ሌላ ሰው መኖሩ አያጠራጥርም - ቀማኛ ተገልጋይና ጥገኛ ተባይ። “ለአገር ልማት፤ ለህዝብ ጥቅም” በሚል መፈክር ብዙዎች ንብረታቸውን ተቀምተዋል - በመንግስት ተወርሶባቸዋል። የአገራችን ሃኪሞች ወደ ውጭ አገራት እንዳይጓዙ የተለያዩ እገዳዎች የሚጣልባቸውስ ለምን ይሆን? “እንዲያገለግሉን ልናስገድዳቸው ስለምንፈልግ ነዋ” ብላችሁ እቅጩን መናገር ባትፈልጉ እንኳ ሌላ ትርጉም የለውም። “መንግስት ያንን ይደጉምልን፣ ይሄንን በነፃ ወይም በቅናሽ ያቅርብልን” ብለን የምንጮኸውስ ለምንድነው? ከሌሎች ሰዎች በታክስ መልክ እየቀማ ለኛ ይስጠን እንደማለትኮ ነው። “በሌሎች ሰዎች ላይ ጥገኛ ሆነን እንድንኖር አመቻችልን” እንደማለት ነው። ታዲያ፤ በሌሎች መስዋዕትነት ላይ የመኖር ምኞትን የሚያንቆለጳጵስ የቀማኛና የጥገኛ ተመፅዋች አስተሳሰብ፤ እንዴት ቅዱስ አስተሳሰብ ይሆናል? ሰውን እንደቀማኛ ወይም እንደ ባርያ፣ እንደ ጥገኛ መዥገር ወይም እንደ አገልጋይ እንሰሳ የሚቆጥር አስተሳሰብ ይዘን፤ እንዴት በፍቅር መኖር ይቻለናል? በጠላትነትና በምቀኝነት፣ በግፈኛነትና በተለማማጭነት እንጂ! የመስዋዕትነት አስተሳሰብ እኩይና ክፉ ከሆነ፤ ቅዱስ የሆነው አስተሳሰብ የትኛው ነው? ራስን የመውደድና የመከባበር አስተሳሰብ ነዋ። “ለሌሎች ሰዎች መስዋዕት አልሆንም፤ ሌሎች ሰዎችም ለኔ መስዋዕት እንዲሆኑልኝ አላደርግም” ብሎ ሰው የመሆን ክብሩን የሚጎናፀፍ፣ ቀማኛና ጥገኛ ተባይ መሆንን የሚጠላ፣ ባርያና አገልጋይ እንሰሳ መሆንን የሚፀየፍ አስተሳሰብ ነው፣ ቅዱስ አስተሳሰብ።\nየራሱን ህይወት የሚያፈቅርና በጥረቱ ኑሮውን ለማሻሻል የሚተጋ፤ የሌሎችን ህይወት የሚያከብርና ለኑሯቸው መልካሙን ሁሉ የሚመኝላቸው፤ እርስ በርስ ለመጠቃቀም የሚገበያይ ኩሩ ስብእና የሚፈጠረውም በዚህ መንገድ ነው። በዚህ አስተሳሰብ ላይ በመመስረትም ነው፤ የነፃ ገበያና የቢዝነስ ስራ ቅዱስነትን መገንዘብ የምንችለው። በዚህ አስተሳሰብ አማካኝነትም ነው፤ ለዘመናት የዘለቀው የኤሌክትሪክ፣ የስልክ፣ የውሃ እና ሌሎች ችግግችን መፍታት የምንችለው። ማርጋሬት ታቸርን በአርአያነት መጥቀስ ይቻላል። ከሁለተኛው የአለም ጦርነት በኋላ ወደ ሶሻሊዝም ስታዘግም በቆየችው እንግሊዝ ውስጥ፣ ቀስ በቀስ የቢዝነስ ስራዎች በመንግስት እጅ እንዲገቡ እየተደረገ በዚያው መጠንም የአገሪቱ ኢኮኖሚ እየተንኮታኮተ ገደል አፋፍ ላይ የደረሰው በ1970ዎቹ ገደማ ነው። የኤሌክትሪክ፣ የውሃ፣ የስልክ አገልግሎት ብቻ ሳይሆን በርካታ የኢንዱስትሪ መስኮችም በመንግስት ቁጥጥር ስር እንዲሆኑ በመደረጋቸው በየአመቱ እየተዳከሙ፣ አትራፊነታቸው እየቀነሰ፣ ታክስ መክፈል እያቆሙ፣ በመጨረሻ ያለ መንግስት ድጎማ የማይንቀሳቀሱ አክሳሪ ድርጅቶች ሆነው አረፉት። በየአመቱ ከ4.5 ቢሊዮን ዶላር በላይ ድጎማ ይመደብላቸው ነበር - ከዜጎች በሚሰበሰብ ታክስ። ይህም ብቻ አይደለም። የአገልግሎት ጥራታቸውም ተንኮታኩቷል። የቤት ወይም የቢሮ ስልክ ለማስገባት እንደድሮ በአንድ በሁለት ቀን የሚሳካ መሆኑ ቀረ። ተመዝግቦ ለወራት ያህል ወረፋ መጠበቅ የግድ ሆነ። ኤሌክትሪክም እንደድሮው፣ ቀን ከሌት፣ በጋ ከክረምት መቼም የማይቋረጥ የማይጠፋ አስተማማኝ አገልግሎት መሆኑ ቀረ። በጠቅላይ ሚኒስትር ቢሮ በሚካሄድ ስብሰባ ሳይቀር፣ ሻማ መጠቀም የግድ ሆነ። ይሄኔ ነው፣ ማርጋሬት ታቸር “ይብቃን!” ብለው የተነሱት።\nበመስዋዕትነት አስተሳሰብ ላይ የተመሰረተ አጥፊ የሶሻሊዝም ኢኮኖሚን በመቃወም፤ በራስ ጥረት የመበልፀግ ቅዱስነትን የሚያንፀባርቅ የካፒታሊዝም ኢኮኖሚን ለማስፋፋት የተነሱት ማርጋሬት ታቸር፤ ግማሽ የአለም ህዝብ ቢያወግዛቸውም፣ የአገራቸው ምሁራንና ፖለቲከኞች ቢኮንኗቸውም፣ በፍርሃት ሳቢያ ከአቋማቸው ለማፈንገጥ አልፈቀዱም። በመንግስት ተይዘው የነበሩ የውሃ፣ የኤሌክትሪክና የስልክ አገልግሎቶችን ብቻ ሳይሆን ሌሎች ኢንዱስትሪዎችንም ወደ ግል የቢዝነስ ድርጅትነት እንዲተላለፉ አደረጉ - 10 ሚሊዮን ያህል ዜጎች የአክሲዮን ድርሻ ባለቤት እንዲሆኑ በሚያደርግ ዘዴ። ብዙም ሳይቆይ የእንግሊዝ ኢኮኖሚና የዜጎች ኑሮ ማንሰራራት ጀመረ። በድጎማ ይንቀሳቀሱ የነበሩ አክሳሪ ድርጅቶች ትርፋማ በመሆን፣ በአመት ወደ 5 ቢሊዮን ዶላር ገደማ ታክስ የሚከፍሉ የብልፅግና ድርጅቶች ለመሆን በቁ። በየደቂቃውና በየሰዓቱ ይቆራረጥ የነበረው የስልክ፣ የውሃና፣የኤሌክትሪክ እጥረት መፍትሄ ያገኘው በዚህ መንገድ ነው።\nMonday, 15 April 2013 07:57\n“ኢህአዴግ በርቱ ብሎናል…\n“የመግባባት አንድነት ሠላም ማህበር” ከተቋቋመ ገና አራት ወሩ ቢሆንም፣ ኢህአዴግን ጨምሮ በርካታ የፖለቲካ ፓርቲዎችን አነጋግሮ አዎንታዊ ምላሽ እንዳገኘ ይናገራሉ፡፡ ህገመንግስቱ ለአገራችን የዲሞክራሲ ስርዓት ግንባታ ጅማሮ በቂ ነው የሚሉት የማህበሩ ስራ አስኪያጅ አቶ ፋንታሁን ብርሃኑ፤ የፍርድ ቤቶች ነፃነት፣ የፕሬስ ነፃነትና የማህበራት ነፃነት ስላልተከበረ የአገሪቱ ችግሮች እየተባባሱ መምጣታቸውን ይጠቅሳሉ፡፡ በየጊዜው የሚከሰቱ ችግሮች ዘላቂ መፍትሔ ሳያገኙና በመንግስት እየተዳፈኑ፣ የኋላ ኋላ የሚፈነዱ ፈንጂዎች እየሆኑብን ነው የሚሉት አቶ ፋንታሁን፤ በቀልን በማስወገድና ችግሮችን በግልግል ዳኝነት በመፍታት ዘላቂ ሰላምን ማምጣት ይቻላል በሚል የተቋቋመ ማህበር መሆኑን ይገልፃሉ፡፡ ጋዜጠኛ ሠላም ገረመው “የኢትዮጵያ ህዝብ የነፃነትና የስልጣን ባለቤትነቱን እንዲጨብጥ እንሰራለን” ከሚሉት የማህበሩ ስራ አስኪያጅ አቶ ፋንታሁን ብርሃኑ ጋር ያደረገችው ቃለምልልስ እንደሚከተለው ተጠናቅሯል፡፡\nማህበሩ በፖለቲካዊ ጉዳዮች ዙሪያም ጭምር የሚሰራ ነው፡፡ ከፖለቲካ ፓርቲ ወገንተኝነት የፀዳ ነው? ማህበራችን ሙሉ በሙሉ ገለልተኛ ነው፡፡ የአገራችንን ችግሮች ስንመለከት ከጊዜ ወደ ከጊዜ እየከፋ እጅግ በጣም ፈታኝ ሁኔታ ውስጥ እየገባን ነው፡፡ ይህን ፈተና ለማሸነፍ ተገቢውን ያህል ሁነኛ ነገር አልተሠራም፤ ብዙም አልተጮኸም፡፡ ሌላው ትልቁ ችግር በቀል ነው፡፡ በአገራችን የሚከሰቱ የመንግስት ለውጦች ላይ ሁሉ በቀል አለ፡፡ ሁሌም ደም መቃባት አለ፡፡ አሁን ላለው ገዢ ፓርቲም ይህንን ፍራቻችንን እንነግረዋለን፡፡ ሁላችንም የበቀል ስሜቱ ይብቃን ማለት አለብን፡፡ ሠላም እንምጣ እያልን ነው ወደ ተግባር ለመግባት የመጀመሪያ ስራዎቻችን የጀመርነው፡፡ የማህበሩ አላማ ምንድነው? ብዙ አሳሳቢ ነገሮችን እናያለን፡፡ የነፃ ፕሬስ ጋዜጠኞች ይሰዳዳሉ፡፡ የፍርድ ቤት ነፃነት ላይ የመንግስት አስፈፃሚ አካላት ጣል ገብነት አለ፡፡ የተለያዩ አይነት ግጭቶች በመንግስት ሃይል ይዳፈናሉ እንጂ መፍትሔ አያገኙም፡፡ ይሄ ያሳስበናል፡፡ እንዲህ አይነቱ አሳዛኝ ታሪክ እስከመቼ ይቀጥላል? ብለን እንሰጋለን፡፡\nሀገራችን በዓለም ህዝብ ፊት የምትታወቀው በእርስ በርስ ጦርነት፣ በረሃብ፣ በተመፅዋችነትና በስደት ነው፡፡ ከሶስተኛ ዓለም ሀገራት ከመጨረሻዎቹ ተርታ ላይ ነው የምትገኘው፡፡ አሳዛኙ ታሪክ መቀየር አለበት፡፡ ኢትዮጵያ በሶስት ሺህ አመታት ታሪክዋ ያጣችውን ዲሞክራሲያዊ ስርዓት ለማምጣት ህዝቦች በሀገራዊ ጉዳይ ላይ ተፈቃቅደውና ተዋደው፤ የፈቀዱትን የሀገር መሪ የመምረጥ፣ ካልፈቀዱም የማውረድ መብት የሚያገኙበት የህዝብ የስልጣን ባለቤትነት እንዲረጋገጥ የዲሞክራሲያዊ ስርዓት ግንባታ ያስፈልገናል፡፡ በአንድ ሀገር መልካም አስተዳደር እውን የሚሆነው፣ በግልፅነትና በተጠያቂነት መርህ ላይ የተመሰረተ የመንግስት አሰራር የሚሰፍነው፤ ሙስና፣ አድልዎና ወገንተኝነት በተጨባጭ መረጃና በህዝብ ነፃ ተሳትፎ እየተጋለጠ የሚወገደው፣ ለፈጣን የኢኮኖሚ ዕድገት የተመቻቸ ሁኔታ የሚፈጠረው ዲሞክራሲያዊ መንግስት ሲኖር ነው፡፡ ለዚሁም ዲሞክራሲያዊ ህገ-መንግስት ያስፈልጋል፡፡ የእኛ አገር ህገመንግስት፣ ለዴሞክራሲያዊ ስርዓት ጅማሮ በቂ ነው፡፡ ህግ አውጪው አካል ለምሳሌ ፓርላማው ህግ የማውጣት ስልጣን ይኖረዋል፡፡ ህጎቹ ተግባራዊ የሚሆኑት በአስፈፃሚ አካል ነው - ለምሳሌ በጠቅላይ ሚኒስትርና ካቢኔ፡፡ ማንኛውም የመንግስት አካል ከህግ ውጭ እንዳይሰራ የመቆጣጠርና የህጎችን ትርጓሜ እየተነተነ የመዳኘት ስልጣን ደግሞ የፍርድ ቤቶች ነው፡፡\nህገ መንግስቱ በዚህ መልክ የህግ ተርጓሚነት ስልጣን የፍርድ ቤቶች እንደሆነ ቢገልፅም፤ የፍ/ቤቶች ነፃነት በአስፈፃሚው አካል ጣልቃ ገብተን ይጣሳል፡፡ ስለዚህ አስፈፃሚው ጣልቃ ገብነት ሊገታ ይገባዋል፡፡ ከዚህም በተጨማሪ አስፈፃሚው አካል፣ በፓርላማ (በህግ አውጪው) አካል እውነተኛ ቁጥጥር ሊደረግበት ይገባል፡፡ ፓርላማውም እንዲሁ በህዝብ ቁጥጥር ስር መሆን ይኖርበታል፡፡ በህዝብ ነፃና ዲሞክራሲያዊ ምርጫ የተወከለ መሆን አለበት፡፡ በየጊዜው የሚቀረፁ ህጎችና ፖሊሲዎች ህገ-መንግስቱን እንዳይሸራርፉ የህገ-መንግስቱ ገለልተኛ ጠባቂ አካል ያስፈልጋል፡፡ የእኛ አላማም ይህንን ለማስገንዘብ ነው፡፡ በሀገራችን መልካም አስተዳደር ሰፍኖና የዲሞክራሲ ስርዓት ግንባታ ራዕያችን እውን ሆኖ ልማት እንዲስፋፋ፣ መሰረታዊ ችግሮች መቀረፍ አለባቸው፡፡ ፍርድ ቤቶች ሙያዊ ብቃት፣ ተቋማዊ ጥንካሬ ተጎናፅፈው በነፃነትና በገለልተኛነት የሚሰሩበት ስርዓት መዘርጋት፣ ለዘላቂ ሰላምና ለአስተማማኝ ዲሞክራሲ ዋስትና ይሆናል፡፡ ገለልተኝነቱ የተረጋገጠ ጠንካራ የዳኝነት ስርዓት ካልተዘረጋ፣ ህገ መንግስትና ህግ በመውጣቱ ብቻ የሰላምና የዲሞክራሲ ዋስትና ሊሆን አይችልም፡፡ የዳኝነት ስርዓት ፍትህን የማንገስ፣ የህግ የበላይነትን የማረጋገጥ፣ ሰላምና መረጋጋትን የማስፈን ራዕይ ሊሰነቅ ይገባል፡፡ ይህን ለማስገንዘብ እንሰራለን፡፡ የሰላም የልማትና የዲሞክራሲ ግንባታ፣ በመንግስት የተናጠል ጥረት በተዓምር እውን ሊሆን አይችልም፡፡ ይቻላል ከተባለም የዴሞክራሲ ግንባታ ተዳፍኖ፣ በመቶ አመት ታሪክ ከድህነት ወደ መካከለኛ ገቢ ማሸጋገር ይቻል ይሆናል፡፡\nግን እዚያም የትም አይደርስም፡፡ ስለዚህ በመንግስት ጥረት ብቻ እውን ሊሆን አይችልም ማለት ነው፡፡ የህዝብ ተሳትፎ ያስፈልጋል፡፡ በነፃነት የሚንቀሳቀሱ ህዝባዊ ማህበራት፣ የሙያ ማህበራት (ለምሳሌ የመምህራን ማህበር) የንግድ ማህበር፣ ሀገር በቀል የበጎ አድራጎት ድርጅቶች፣ ተፎካካሪ ፓርቲዎች እንዲያብቡ በህገመንግስቱ የተዘረዘሩ መብቶችን በተግባር ማስከበር አለበት፡፡ ግማሽ መንገድ ድረስ ተጉዞ ሊቀበላቸው ይገባል፡፡ በተለይ የማህበራት አደረጃጀት ላይ የሚስፋፋ የመንግስት ጣልቃ ገብነት ተወግዶ ማህበራት በነፃነት መንቀሳቀስ አለባቸው፡፡ ጣልቃ ገብነቱ ካልተገታ ግን ስርዓት አልበኝነት ይነግሳል፡፡ ግጭቶች ሁሌም እየተራገቡ ከድጡ ወደ ማጡ እየዘቀጡ የሚጓዙበት ጉልበት ያገኛሉ፡፡ የሀገራችን ችግርም ይሄው ነው፡፡ የተሻለ ለውጥ የማግኘት ጭላንጭል ከአመት አመት እየተዳፈነ ግጭቶች መፍትሄ ሳያገኙ ይቀጥላሉ፡፡ የሚከሰቱ ግጭቶች ሁሌም የሚረግቡት በዘላቂ መፍትሄ ሳይሆን በመንግስት ሃይል ነው፡፡ በመንግስት የሃይል የበላይነት ለጊዜው ግጭቶች ቢዳፈኑም፤ ከአደጋ አያላቅቀንም፡፡ የተዳፈነ እሳት እንደማለት ነው፤ ወይም ጊዜ ጠብቆ የሚፈነዳ ፈንጂ ይሆናል፡፡ ማህበሩ መንግስትን የሚተችበት ጉዳይ ምንድነው? ዘላለማዊ ገዢ መሆን የለበትም ነው የምንለው፡፡\nማንኛውም መንግስት ስልጣን መያዝ ያለበት ህዝብ በምርጫ ለአምስት ዓመት በኮንትራት ሲሰጠው ብቻ ነው፡፡ በህግ የተገደበ የኮንትራት ውክልና እንጂ ዘላለማዊ ስልጣን አይደለም፡፡ ዘላለማዊ ገዢ ፈጣሪ ብቻ ነው፡፡ ለሰላምና ለመግባባት የሚሰራ ማህበራችን የፍቅር ማህበር ነው፡፡ የፍቅር ምንጭ ፈጣሪ በመሆኑ፤ ማህበራችን በውሸት ለመቀባትና ስም ለመለጠፍ አልተፈጠረም፡፡ ነጩን ነጭ፤ ጥቁሩን ጥቁር እንላለን፡፡ እውነትና ሰላም የናፈቃት አገር ነች፡፡ በኢትዮጵያችን በየጊዜው የሚፈጠሩ ግጭቶች ከመጥበብ ይልቅ እየሰፉ፣ እልቂት ማየትና ዋይታ ማዳመጥ እንደ ባህል እየቆጠርን እንገኛለን፡፡ ጆሮም እውነትን ማዳመጥ የናፈቀበት ዘመን ውስጥ ነን፡፡ የሃሳብ ልዩነትን በመከባበርና በመቻቻል ከማስተናገድ ይልቅ፣ የጎሪጥ በመተያየትና ተለያይቶ በመጠቋቆር የጥቁር ህዝብ የአንድነት ታሪክንና አሻራን መናድ ያብቃ፡፡ እያለ ስርዓት አልበኝነት ውስጥ እየተዘፈቅን እንገኛለን፡፡\nየቋንቋ፣ የብሄር፣ የሀይማኖት፣ የጎሳ ልዩነታችን የኢትዮጵያ ውበት መሆኑ በወረቀት ላይ ብቻ ሆነብን፡፡ ማህበራችን እነዚህን ዘርፈ ብዙ ችግሮች ለመቅረፍ ኢትዮጵያውያን ሁሉ በእውነት እንድንቆምና በአንድነት ለአንድነት እንድንነሳ፣ በመቻቻል ለመከባበር እንድንግባባ ይሰራል፡፡ እኛ ኢትዮጵያውያን ከሰሜን እስከ ደቡብ፣ ከምስራቅ እስከ ምእራብ ለአንድነት ለእውነትና ለሰላም፣ ለፍቅርና ነፃነት እንስራ፤ ግጭትና ረሀብ፣ ፍርሃትና አድልዎ ከሀገራችን ይወገዱ፡፡ እውነት፤ ፍቅር እንደ ውሃ ጠማን፡፡ የእውነትና የፍቅር ፏፏቴዎች ይፍለቁ፡፡ በሰላምና በነፃነት እጦት ተራቆትን፡፡ የሠላምና እና የነፃነት ሸማ እንልበስ እያልን በአንድነት እናዚም፡፡ መጠቋቆርንና መጋጨትን ጥላቻንና በቀልን ከውስጣችን አስወግደን፣ እውነትንና ፍቅርን፣ ሰላምንና ነፃነትን በልባችን ለማሳደር የመግባባት አንድነት መድረክ እንፍጠር ስንል፣ መንግስት ህዝብ የጣለበትን አደራ ባለመወጣቱ እየተቸገርን ነው፡፡ በሃገሪቱ ውስጥ የታሰሩና በግዞት የሚገኙ የነፃው ፕሬስ ሰራተኞችና የፖለቲካ እስረኞች ምህረት ሊያገኙ እንዲቻል ከመንግስት አካላት ጋር እንዲሁም ከሽምግሌዎች ጋር በመወያየት እልባት ላይ ለመድረስ እንሰራለን፡፡ ይህ ብቻ ግን አይደለም፡፡\nበኢትዮጵያ ውስጥ ዘላቂ ሰላም የሚያመጣ ስርዓት መፍጠር አለብን፡፡ በኢትዮጵያ ጉዳይ ያገባናል የሚሉ በሃገሪቱ ውስጥ ያሉ ተፎካካሪ ፓርቲዎች፣ መንግስት፣ በውጪ ያሉ የፖለቲካ ኃይሎች፣ የሙያ ማህበራት፣ ምሑራንና ታዋቂ ግለሰቦች፣ በአጠቃላይ ሁሉንም ወገን የሚያሳትፍ፤ ለአንዴም ለመጨረሻ ጊዜም በቀል የሚያከትምበት ዲሞክራሲያዊ ሥርዓት ለማምጣት ብሔራዊ የምክክር እርቅ ጉባኤ እውን እንዲሆን እንሰራለን፡ ለዚህም በሮች እንዳይዘጉ፣ የተዘጉትም እንዲከፈቱ እናደርጋለን፡፡ የሠላም ሸንጎ ተመስርቶ የሰላም ጉባዔ እንዲካሄድ እናደርጋለን፡፡ ከሀገር ሽማግሌዎች፣ ከሀይማኖት አባቶች፣ ከአባት አርበኞች፣ ከጡረተኞች፣ ከምሁራን (ከመምህራን)፣ ከንግዱ ማህበረሰብ፣ ከትራንስፖርት ሰራተኛው፣ ከገበሬው፣ ከሠራተኛው፤ ከጋዜጠኛው፤ ከአካል ጉዳተኞች፤ ከሴቶች፤ ከወጣቶች፣ ከተማሪዎች፣ ከታዋቂ ግለሰቦች እና ከሌሎችም የተውጣጣ ሀገር አቀፍ ግጭት አስወጋጅ የሰላም ም/ቤት ሸንጎ እንመሰርታለን፡፡ “ሠላም ማህበር” ፍቅር፣ ነፃነት፣ ዲሞክራሲ፣ መልካም አስተዳደር ለናፈቀው የኢትዮጵያ ሕዝብ የመግባባት አንድነት መድረክ ይሆናል፡፡ ከፖለቲካ ፓርቲዎች ጋር ተነጋግራችኋል? ከኢህአዴግስ? ጉዳዩን ስንጀምረው በማህበሩ አላማና ሃሳቦች ላይ ከፖለቲካ ፓርቲዎች ጋር ተነጋግረናል፡፡ ከገዢው ፓርቲና ከተፎካካሪ ፓርቲዎች ጋር ተነጋግረናል፡፡ እኛ፣ “ተቃዋሚ ፓርቲ” ናቸው አልንም፡፡ ምክንያቱም “ተቃዋሚ” ሲባል ጠላትነት ይመስላል፡፡ ተፎካካሪ ናቸው፡፡ አነጋግረናቸዋል፡፡ የኢህአዴግ ፓርቲ አመራሮችንም አነጋግረናል፡፡ “መውጫ ቀዳዳ አጥተን አዘቅት ውስጥ ነበርን፤ እናንተ በመምጣታችሁ ደስ ብሎናል፤ በርቱ” ብለውናል፡፡ ሃሳባችንን ደግፈዋል፡፡\nምርጫ ቦርድም ተቀብሎን ጥሩ ምላሽ ሠጥቶናል፡፡ ኢህአዴግ … መንግስት አላማችሁን ደግፎታል? አላማችንን ተቀብሎት ነው ማህበሩን የመሠረትነው፡፡ ስለዚህ አሁንም በንግግራችን ወቅት ጥሩ ጅምሮች ነው እያየን ያለነው፡፡ በእርግጠኝነት ተቀብለውናል ማለት ይቻላል፡፡ የታሳሪ ጋዜጠኞች ጉዳይ እንዲሁም ከፖለቲካ ጋር በተያያዘ የታሰሩ ሰዎች ጉዳይ ላይ ሃሳባችሁ የሚሰምር ይመስላችኋል? መንግስትን እናውቀዋለን፡፡ ምንም እንኳ ማህበራችን ዕውቅና እንዲያገኝ ቢፈቅድም፣ ምንም እንኳ መንግስት ሃሳባችንን ቢጋራም፣ ለእሱ እስካልተመቸው ድረስ በተለያዩ ወገኖች ላይ የተለያየ ስያሜ እየለጠፈ፣ ሠዎችን በመወንጀል የማሰር ተግባሩን መቀጠሉ አይቀርም፡፡ ይሄ ለእሱ ትክክል ነው፡፡ እኛ ደግሞ ይህንን እንቃወማለን፡፡ ጊዜ ሊፈጅ ይችላል እንጂ ከአላማችን አንዱ፣ ሁሉንም የፖለቲካ እስረኞች ጉዳይ ከዳር ማድረስና በቀልና ቂምን ማስወገድ ነው፡፡


CircleIcons: የ iOS ቅንብሮች አዶዎችን ይቀይሩ | IPhone ዜና\nCircleIcons: የ iOS ቅንብሮች አዶዎችን ይቀይሩ\nበእነዚህ የመጨረሻ ሳምንቶች የ iOS ን ንድፍ አንድ ነገር እንዲያሻሽል iOS ን ለማሻሻል ለሚወዱ አንዳንድ አስደሳች አስደሳች ለውጦችን እያገኘሁ ነው ፣ ይበልጥ ማራኪ ለማድረግ. በመደብሩ ውስጥ ያሉት ብዙ ማስተካከያዎች የበይነገፁን ቀለሞች እንድንለውጥ ያደርጉናል ፣ የአሠራር ስርዓቱን ዋና ማያ ገጾች አንዳንድ ገጽታዎችን እንድናሻሽል ... በዚህ ጊዜ ትንሽ ማስተካከያ አምጥቻለሁ ፡፡ አዶዎቹ ከ ‹ካሬ› ወደ ክብ ወደ ክብ እንዲሄዱ የ iOS ቅንብሮች አዶዎችን እንድንለውጥ ያስችለናል ፡፡ ምንም እንኳን አንዳንዶቻችሁ ለእኔ ልዩነቴን ባታስተውሉም በዲዛይን ለውጥ ረገድ በምርጥዎቹ ዝርዝር ላይ የዘረዝርኩት ማስተካከያ ነው ፡፡\nከ CircleIcons ጋር ከካሬ ይልቅ የቅንብሮች አዶዎች ክብ ናቸው\nማስተካከያውን ከመተንተን በፊት ሁል ጊዜ እንደምንነግርዎ ፣ በእኛ መሣሪያ ላይ ለመጫን አስፈላጊ ነው. በዚህ አጋጣሚ, ክበብ ምስሎች በይፋዊው ቢግቦስ ማከማቻ ውስጥ በነፃ ይገኛል ፣ ስለሆነም የ “tweak” ውጤትን ከወደዱ እና ብዙ ገንዘብ ማውጣት የማይፈልጉ ከሆነ በነፃ ማውረድ እንደሚችሉ ቀደም ብለው ያውቃሉ።\nምንም እንኳን ለጊዜው የ iOS ቅንብሮች አዶዎችን ቅርፅ ወደ ክብ ቅርጽ ብቻ መለወጥ እንችላለን ፣ በሚቀጥሉት ዝመናዎች ውስጥ የ CircleIcons አማራጮችን ማዋቀር በሚቻልበት ክፍል ውስጥ አዲስ ቁጥሮች እና ቅርጾች እንደሚታዩ ተስፋ እናደርጋለን አዶ ቅርፅ (የአዶዎቹ ቅርፅ) የ iOS ቅንብሮች መተግበሪያ አዶዎች እንዲቀበሉ የምንፈልገውን ቅርፅ የምንመርጥበት ፡፡\nCircleIcons ደግሞ ለእኛ አማራጭ ይሰጠናል ሁሉንም አዶዎች ከቅንብሮች ያስወግዱ እኛ እነዚህን አዶዎች የሚያጅበውን ጽሑፍ ብቻ ማየት እንድንችል ፣ ምንም እንኳን ከውበት እይታ አንጻር በጣም መጥፎ ቢመስልም ፡፡ CircleIcons ን ሊያወርዱ ነው? አዶዎቹ ያንን ክብ ቅርፅ በመያዝ የሚሰጡትን ለውጥ ይወዳሉ? ከመሣሪያዎ ያራግፉታል?\nወደ መጣጥፉ ሙሉ መንገድ IPhone ዜና » Jailbreak » Cydia » CircleIcons: የ iOS ቅንብሮች አዶዎችን ይቀይሩ\nIPhone ጄሊ ብሬክ ሊኖረው ይገባል? እኛ አዶውን (ሞዴሉን) እንድናደርግ\nካንጎሳቭ-ሁል ጊዜ ወቅታዊ የሆነ የመስመር ላይ የእውቂያ መጽሐፍ\nጂሜይልን ለ iOS ለማዋቀር የተሻለው መንገድ


25 ዓመታት በባዮጄኒክ ውበት አጠባበቅ | ሪፖርተር Ethiopian Reporter Amharic\nየፊት፣ የእጅና እግር ውበት አጠባበቅ አገልግሎት በማዕከል ደረጃ እምብዛም በማይሰጥበት ወቅት ነበር የባዮጄኒክ ስፓ አገልግሎት መስጠት የጀመሩት፡፡ የዛሬ 25 ዓመት የባዮጄኒክ ስፓ አገልግሎት ሲጀምሩ ብዙ ፈተናዎች እንደነበሩባቸውም ያስታውሳሉ፡፡ ወ/ሮ ሙሉእመቤት ገብረ ሥላሴ የባዮጄኒክ ስፓና የሥልጠና ማዕከል መሥራችና ባለቤት ናቸው፡፡ ሥራውን የመሠረቱበትን 25ኛ ዓመትም ባለፈው ሳምንት አክብረዋል፡፡ በባዮጄኒክ የፊት ቆዳ ንፅህና አጠባበቅና ተያያዥ ጉዳዮች ዙሪያ ምሕረት ሞገስ አነጋግራቸዋለች፡፡\nሪፖርተር፡- በኢትዮጵያ መንግሥታዊ ባልሆነ ድርጅት የነበርዎትን ሥራ ትተው አሜሪካ ለመሄድ ያነሳሳዎት ምን ነበር?\nወ/ሮ ሙሉእመቤት፡- ከዛሬ 26 ዓመታት በፊት አሜሪካ የሄድኩት በውስጤ የነበረውን የውበት በተለይም የፊት አጠባበቅ ትምህርት ለመማር ነው፡፡ በወቅቱ በአገራችን ምንም ዓይነት በዘርፉ የሚሰጥ ትምህርት አልነበረም፡፡ የውበት አጠባበቅ ትምህርቱን ስጨርስ እዚያው መልካም ሥራ አግኝቼ የነበረ ቢሆንም ፍላጎቴ አገሬ ተመልሼ ለወገኖቼ ማገልገልና ማስተማር ስለነበር አሜሪካ ብዙም ሳልቆይ ተመለስኩ፡፡ ሴቶችም ወንዶችም ውበታቸውን የሚጠብቁበትና በሙያ የታገዘ ማዕከል መክፈት ዓላማዬ ነበርና ማዕከሉን በኢትዮጵያ ከፈትኩ፡፡\nሪፖርተር፡- በወቅቱ በውበት አጠባበቅ ዙሪያ መሥራት ፈተና አልነበረም?\nወ/ሮ ሙሉእመቤት፡- በጣም ከባድ ነበር፡፡ ፍቃድ ከማውጣት ጀምሮ ዕቃዎችን ማስገባትና ቤት መከራየትም ከባድ ነበር፡፡ ዋናው ፈተና ‹‹Skin Care Center›› ብዬ ለመሥራት ስነሳ በዚህ ዘርፍ ንግድ ፈቃድ ለመስጠት የሚያስችል አሠራር አለመኖሩ ነው፡፡ ስለዘርፉ ግንዛቤም አልነበረም፡፡ የቆዳ አጠባበቅ ማዕከል ለመክፈት ስነሳ እንደዚህ ዓይነት የስራ ዘርፍ የለም ተብሎ ብዙ ተመላልሻለሁ፡፡ ለምን ከአሜሪካ ተመልሼ መጣሁ? ያልኩበት ጊዜም ነበር፡፡ ንግድ ፈቃድ ለማውጣት ሰባት ወር ከተመላለስኩ በኋላ የፀጉር ሥራ በሚለው ሥር እንድሠራ ተፈቀደልኝ፡፡ በአሜሪካ የቆዳ አጠባበቅ ራሱን የቻለ ዘርፍ ነው፡፡ ከቆዳ ሕክምና ጎን ለጎን ቢሄድም ሕክምና አይደለም፡፡ ውበት አጠባበቅ ነው፡፡\nሪፖርተር፡- ፍቃድ የማግኘቱን ውጣ ውረድ አልፈው ሥራውን ሲጀምሩ የኅብረተሰቡ አቀባበል እንዴት ነበር?\nወ/ሮ ሙሉእመቤት፡- ከብዙ ድካም በኋላ የሥራ ፈቃድ አግኝቼ ስጨርስ ማሽኖቹን ማስገባቱና ታክሱ ከባድ ነበር፡፡ ዕቃውን የሚያውቁ ባለሙያዎች አለመኖራቸው ችግር ነበር፡፡ ይህን ሁሉ አልፈን ሥራውን ስንጀምር ደግሞ ስለውበት አጠባበቅ ግንዛቤው የለም፡፡ እኔ፣ አንድ ረዳትና አንድ አስተናጋጅ ሆነን ነበር ሥራው የተጀመረው፡፡ አንድ ሰው ከመጣ ደስታ ነበር፡፡ በዚያ ሁኔታ ግን መቀጠል ከባድ ሆነ፡፡ በመሆኑም ግንዛቤ ለመፍጠር የሴት ማኅበራትን ፈልጌ ማናገር ጀመርኩ፡፡ በወቅቱ ልማድ ወንዶችን ማምጣት ከባድ ነበር፡፡ የሴት ነጋዴዎች ማኅበር አባላት ሲሰበሰቡ ተንቀሳቃሽ አልጋና የውበት መጠበቂያ ቁሳቁስ በመያዝ ሥራዬን ማሳየት ጀመርኩ፡፡ ስብሰባ ባለበትና በየትምህርት ቤቶች እየዞርኩ ስለሥራው ማስረዳትን ተያያዝኩት፡፡ በዚያው ሥራው እየታወቀና እየተለመደ መጣ በኢትዮጵያ የሚኖሩ የውጭ ዜጎችም ማእከሉ በመከፈቱ ደስተኛ ነበሩ፡፡ ቀስ በቀስ ተጠቃሚዎችም እየበዙ መጡ፡፡\nሪፖርተር፡- እርስዎ አሜሪካ ተምረው ስለመጡ ሙያውን ይዘዋል፡፡ በኢትዮጵያ የውበት አጠባበቅ በተለይም በፊት ቆዳ አጠባበቅ ዙሪያ ባለሙያ ማግኘት አልተቸገሩም?\nወ/ሮ ሙሉእመቤት፡- ሥራው እየበዛ ሲሄድ የተገነዘብኩት ብቻዬን እንደማልዘልቀው ነው፡፡ ዓላማዬም ለመሥራትና ለማስተማርም ስለነበር የሥልጠና ማዕከል ለመክፈት ተነሳሁ፡፡ ውጭ ተምረን አገር ውስጥ ዕውቀት ካላስተላለፍን ጥቅም ስለሌለው ከ13 ዓመታት በፊት በራሴ ኢንቨስትመንት የማሳጅ፣ የሜካፕና የፊት አጠባበቅ ሥልጠና ማዕከል ከፈትኩ፡፡ በመጀመርያም 43 ተማሪዎች አገኘሁ፡፡ ትምህርት ቤቱ አሁን ላይ ከ1,500 በላይ አስተምሯል፡፡ ከሠለጠኑት ከእኔ ጋ የሚሰሩና በተለያዩ ተቋማት የገቡ እንዲሁም የራሳቸውን የከፈቱ አሉ፡፡ እኛም ሦስት ቅርንጫፍ ከፍተናል፡፡ ከሦስት ሠራተኞች ተነስተን 85 ደርሰናል፡፡ ስኬታማ ነኝ ማለት እችላለሁ፡፡ ሥራ የጀመርንበትን 25ኛ ዓመት ማክበር መጀመራችን አስደስቶኛል፡፡ የውጭ ዜጎች ብቻ ሳይሆኑ ኢትዮጵያውያንም የባዮጄኒክ ስፓ ተጠቃሚ ሆነዋል፡፡\nሪፖርተር፡- ለ25 ዓመታት በባዮጄኒክ ስፓ አገልግሎት ለ13 ዓመታት ደግሞ በሥልጠና ሰርታችኋል፡፡ ባዮጄኒክ ወይም የባዮጄኒክ የውበት አጠባበቅ ምን ማለት ነው?\nወ/ሮ ሙሉእመቤት፡- የባዮጄኒክ ውበት አጠባበቅ ማለት በተፈጥሮ ዕፅዋት የሚሠሩ ቅባቶችን ተጠቅሞ የሰው ፊት ማፅዳትና ማዋብ ማለት ነው፡፡ ፀጉርና ሰውነታችንን እንደምንታጠብና እንደምናፀዳው ሁሉ ፊትም በደንብ መፅዳት አለበት፡፡ ማፅዳት ሲባል እንዲሁ በውኃ ብቻ ተለቃልቆ መውጣት አይደለም፡፡ ሲፀዳ የደረቀ የቆዳ ክፍል እስከሚወገድ መሆን አለበት፡፡ ለዚህ የሚሆኑ ከዕፅዋት የተቀመሙ መታጠቢያዎች አሉ፡፡ ከታጠቡ በኋላ ደግሞ የፀሐይ መከላከያን ጨምሮ የሚቀቡ ቅባቶች አሉ፡፡ ይህ ሁሉ የሚደረገው የሞቱ የፊት ቆዳ ሴሎች በየ28 ቀኑ ታጥበው መወገድ ስላለባቸው ነው፡፡ ይህ ካልሆነ የፊት ቆዳ ቀዳዳ ስለሚደፈን ፊት ያረጃል፣ ይጎሳቆላል፡፡ ቀዳዳው በተደፈነ ፊት ላይ የትኛውም መዋቢያ ቢቀባ ፊትን ከማርጀት አይከላከለውም፡፡ ፊት በሥርዓቱ ከተፀዳ እያማረ ይሄዳል፡፡ ብዙ የኢትዮጵያ ወጣቶች መድኃኒትነት ያላቸውን ቅባቶች ይቀባሉ፡፡ ይህ መቅረት አለበት፡፡ እያንዳንዱ በተፈጥሮ ቆንጆ ቆዳ እያለው የሚያቀላና ቀለም የሚቀይር የሚቀባም አለ፡፡ መድኃኒትነት ያላቸውና ያለሐኪም ትዕዛዝ ፊት ላይ የሚቀቡ ቅባቶች ፀሐይ ሲነካቸው ፊትን ያበላሻሉ፡፡ የማድያት አንዱ መንስዔም ይኼው ነው፡፡ ወቅት ጠብቆ ለምሳሌ በእርግዝና ጊዜ የሚከሰት ማድያት ከእርግዝና በኋላ በራሱ ይጠፋል፡፡ ለዚህ ተብሎ በገዛ ፈቃድ መድኃኒትነት ያላቸውን ቅባቶች መቀጠም አያስፈልግም፡፡ ብዙ መድኃኒትነት ያላቸው የፊት ቅባቶች አገር ውስጥ ይገባሉ፡፡ ግንዛቤው ስለሌለ ብዙዎች ከገበያ እየገዙ ይጠቀማሉ፡፡ መንግሥት ይህን ለማስቆም መሥራት ይጠበቅበታል፡፡ የአሁኑ ትውልድ መረጃ የማግኘት ዕድል አለው፡፡ ኢንተርኔት ተጠቅሞ ማንበብ ይችላል፡፡ ቆዳ እንዴት እንደሚጠበቅና የሚቀቡት ቅባት ውስጥ ያለውን ኬሚካል ጥቅምና ጉዳት ማንበብና ማወቅ ይችላሉ፡፡ በአብዛኛው በታዳጊ ወጣትነት ዕድሜ የሚከሰተውን ብጉር በማፅዳት ማዳን ይቻላል፡፡ ብጉር ያለበትን ሰው አፅድተን ሕክምና ካስፈለገ ወደ ቆዳ ሐኪሞች እንልካለን፡፡ ከቆዳ ሐኪሞች ጋር የሥራ ግንኙነት አለን፡፡ ፊት አፅድተን ሕክምና የሚፈልግ መሆኑን ስናውቅ ወደ ሐኪም የምንልክበትን አሠራር ዘርግተናል፡፡\nሪፖርተር፡- ውበትና የፊት አጠባበቅ ሲነሳ ሁሌም የሴቶች ጉዳይ ተደርጎ ይወራል፡፡ እንደ ባለሙያ ምን ይመክራሉ?\nወ/ሮ ሙሉእመቤት፡- የዛሬ 25 ዓመት ሥራ ስንጀምር የፊት ንፅህናንና ውበትን መጠበቅ የሴቶች ብቻ ተደርጎ ይወሰድ ነበር፡፡ አሁን ግን ወንድም ሴትም እኩል የፊቱን ውበት የሚጠብቅበትን ሁኔታ እያየን ነው፡፡ የፊት ቆዳ ጥሩ መሆን ዕይታን ጥሩ ያደርጋል፡፡ የፊት ቆዳ አጠባበቅ እንደ ቆዳው ተለያይነት ይለያያል እንጂ፣ ፆታ አይወስነውም፡፡ በኛ ማዕከልም ብዙ ወንድ ተጠቃሚዎች አሉን፡፡ ፊት ብቻ ሳይሆን እጅና እግርም መፀዳት አለበት፡፡ ድሮ ወንድ በማዕከል ደረጃ እጅና እግሩን ሲፀዳ ማየት የተለመደ አልነበረም፡፡ የእጅና የእግር ንፅህናን መጠበቅ ቀለም መቀባት ማለት አይደለም፡፡ የእግር ቆዳ ይደርቃል፣ ፈንገስ ይኖረዋል፣ ሽፍን ጫማ እናደርጋለን፣ የፀሐይ ሙቀት አለ፣ በእግር እንንቀሳቀሳለን፤ ይህ ሁሉ ባለበት ማፅዳት ግድ ነው፡፡ ይህ የራስን ጤንነት እንደመጠበቅ ነው፡፡ በመሆኑም ሴት ወንድ ሳይል ሁሉም የፊቱን፣ የእጁንና የእግሩን ንፅህና መጠበቅ አለበት፡፡ እኛም የምንሠራው በሠለጠነ ባለሙያ እነዚህን ክፍሎች ማፅዳትና ማስዋብ ነው፡፡\nሪፖርተር፡- እነዚህን ክፍሎች ለማፅዳትና ለማስዋብ ጥቅም ላይ የሚውሉ ቁሳቁሶች አሉ፡፡ የቁሳቁሶቹ ንፅህና አጠባበቅ ምን ይመስላል?\nወ/ሮ ሙሉእመቤት፡- ለእያንዳንዱ መሣሪያ ስቴራላይዘር እዚያው አልጋው አጠገብ አለ፡፡ እያንዳንዱ ሥራ በጥንቃቄ የሚሠራ ነው፡፡ የራሳችንንም ሆነ የደንበኞቻችንን ጤና ፍፁም አስጠብቀን እንሠራለን፡፡ የኛ ማዕከል ሐኪም ቤት ባይሆንም ሐኪም ቤት ያለ የንፅህና አጠባበቅ በሙሉ በማዕከላችን ይተገበራል፡፡ ቆዳን ለመሥራት ንፅህና ያስፈልጋል፡፡ ለዚህም ዓለም አቀፍ መሥፈርትን ተከትለን እንሠራለን፡፡\nሪፖርተር፡- የባዮጄኒክ የውበት ጥበቃ አገልግሎት ግንዛቤና ገንዘብ የሚፈልግ ነው፡፡ አቅም ያላቸው እናተ ጋር ሊመጡ ይችላሉ፡፡ አቅም የሌላቸው እንዴት አድርገው የራሳቸውን የፊት ውበት ሊጠብቁ ይችላሉ?\nወ/ሮ ሙሉእመቤት፡- ማሠልጠኛ የከፈትነው ሰዎች ሥልጠና እንዲያገኙ ነው፡፡ ስለቆዳ ማወቅ ለሚፈልግም በነፃ ምክር እንሰጣለን፡፡ ምንም ነገር ከመደረጉ በፊት የፊት ቆዳ ዓይነት መታወቅም አለበት፡፡ የሥልጠና ማዕከሉን የከፈትኩትም ዕውቀቴን ለማካፈል ነው፡፡ ያነሳሽው የብዙ ሰዎች ጥያቄ ነው፡፡ አቅም ያለው ብቻ ነው እናንተ ጋ የሚመጣው ይሉናል፡፡ ይህንን ክፍተት ለመሙላት ማንም ሰው ሊከፍል በሚችለው ዋጋ መገናኛ ላይ ሌላ ማዕከል ከፍተናል፡፡ይህ ማዕከል አገልግሎቱ ከሌሎቹ ጋር አንድ ዓይነት ነው፡፡ ምንም ልዩነት የለውም፡፡ ጥራቱን የጠበቀም ነው፡፡ በዋጋ ግን ዝቅተኛ ነው፡፡ ይህንን ያደረግነው ሰውን ለመጥቀም ነው፡፡\nሪፖርተር፡- ለሥራው ምን ያህል ኢንቨስት አደረጉ?\nወ/ሮ ሙሉእመቤት፡- የዛሬ 25 ዓመት ወደ 300 ሺሕ ብር ፈጅቷል፡፡


በሰዎች ላይ መከራ የሚያመጣው አምላክ ነው? | መጽሐፍ ቅዱስ ምን ይላል?\nአንብብ በ ሂሊጋይኖን ሂንዲ ሃንጋሪያኛ ሉቫሌ ሊቱዋንያኛ ሊንጋላ ላትቪያኛ መቄዶንያኛ ማላያላም ማላጋሲ ማልታኛ ማራቲ ምያንማርኛ ሩሲያኛ ሮማንያኛ ሰርቢያኛ ሰርቢያኛ (በላቲን ፊደላት) ሲሎዚ ሲቤምባ ሲንሃላ ሴሴቶ (ሌሶቶ) ሴብዋኖ ሴጽዋና ሴፔዲ ስሎቫክኛ ስሎቬንያኛ ስዊድንኛ ስዋሂሊ ስዋሂሊ (ኮንጎ) ስፓንኛ ቆሳ ቡልጋሪያኛ ቤንጋሊ ቬትናምኛ ቱርክኛ ታሂቲኛ ታሚል ታይ ታጋሎግ ቴሉጉ ትግርኛ ቶክ ፒሲን ቺቶንጋ ቺቼዋ ቻይንኛ ማንዳሪን (ቀለል ያለ) ቻይንኛ ማንዳሪን (የጥንቱ) ቼክ ችዊ ኔፓልኛ ኖርዌይኛ አልባኒያኛ አማርኛ አረብኛ አርመንኛ አዘርባጃኒ አዘርባጃኒ (ሲሪሊክ) አይስላንድኛ አፍሪካንስ ኢሎኮ ኢስቶኒያኛ ኢንዶኔዥያኛ ኢግቦ ኤዌ ኤፊክ እንግሊዝኛ ኪሩንዲ ኪርጊዝ ኪንያርዋንዳ ኪኩዩ ኪካኦንዴ ካነዳ ክሮሽያኛ ኮርያኛ ዕብራይስጥ ዙሉ ዩክሬንኛ ዮሩባ ደች ዴኒሽ ጀርመንኛ ጃፓንኛ ጆርጂያኛ ጉጃራቲ ግሪክኛ ጣሊያንኛ ጾንጋ ፈረንሳይኛ ፊኒሽ ፊጂኛ ፑንጃቢ ፖሊሽ ፖርቱጋልኛ\nአንዳንዶች፣ በሰዎች ላይ መከራ የሚያመጣው አምላክ እንደሆነ ይሰማቸዋል፤ ይህ ባይሆን እንኳ አምላክ በሰዎች ላይ ለሚደርሰው መከራ ግድ እንደሌለው ያስባሉ። ይሁን እንጂ መጽሐፍ ቅዱስ እንዲህ ብሎ ያስተምራል? የዚህ ጥያቄ መልስ ያስገርምህ ይሆናል።\nመከራ የሚያመጣብን አምላክ ነው?\n“በእውነት እግዚአብሔር ክፋትን አይሠራም።”—ኢዮብ 34:12\nአንዳንዶች፣ ሁሉም ነገር የሚፈጸመው በአምላክ ፈቃድ እንደሆነ ይናገራሉ። በመሆኑም መከራ የሚያመጣብን አምላክ እንደሆነ ያምናሉ። ለምሳሌ ያህል፣ የተፈጥሮ አደጋ አምላክ ኃጢአት የሠሩ ሰዎችን የሚቀጣበት መንገድ እንደሆነ ያስባሉ።\nመጽሐፍ ቅዱስ፣ መከራ የሚያመጣብን አምላክ እንዳልሆነ በግልጽ ያስተምራል። ለምሳሌ፣ አስቸጋሪ ሁኔታ ሲገጥመን “አምላክ እየፈተነኝ ነው” ብሎ መናገር ስህተት እንደሆነ መጽሐፍ ቅዱስ ይናገራል። ለምን? ምክንያቱም “አምላክ በክፉ ነገሮች ሊፈተን አይችልም፤ እሱ ራሱም ማንንም አይፈትንም።” (ያዕቆብ 1:13) በሌላ አነጋገር፣ አስቸጋሪ ሁኔታ እንዲደርስብንም ሆነ በዚያ ምክንያት እንድንሠቃይ የሚያደርገን አምላክ አይደለም። እንዲህ ማድረግ ክፋት ነው፤ አምላክ ደግሞ “ክፋትን አይሠራም።”—ኢዮብ 34:12\nመከራ የሚያመጣብን አምላክ እንዳልሆነ ተመልክተናል፤ ታዲያ ለሚደርስብን መከራ መንስኤው ማን ወይም ምንድን ነው? የሚያሳዝነው፣ ብዙ ሰዎች መከራ የሚደርስባቸው ፍጹም ባልሆኑ ሌሎች ሰዎች ምክንያት ነው። (መክብብ 8:9) በተጨማሪም ‘ባልተጠበቁ ክስተቶች’ የተነሳ ማለትም በአጉል ሰዓት ላይ አጉል ቦታ በመገኘታችን ምክንያት መከራ ሊደርስብን ይችላል። (መክብብ 9:11 NW) መጽሐፍ ቅዱስ ‘መላው ዓለም በክፉው ኃይል ሥር’ እንደሆነ ያስተምራል፤ በመሆኑም በሰዎች ላይ ለሚደርሰው መከራ በዋነኝነት ተጠያቂው “የዚህ ዓለም ገዥ” የሆነው ሰይጣን ዲያብሎስ ነው። (ዮሐንስ 12:31፤ 1 ዮሐንስ 5:19) በሰዎች ላይ መከራ የሚያመጣው አምላክ ሳይሆን ሰይጣን ነው።\nአምላክ መከራ ሲደርስብን ያዝንልናል?\n“በጭንቃቸው ሁሉ ተጨነቀ።”—ኢሳይያስ 63:9\nአምላክ በእኛ ላይ የሚደርሰው መከራ ግድ እንደማይሰጠው የሚያስቡ ሰዎች አሉ። ለምሳሌ ያህል አንድ ጸሐፊ፣ አምላክ ‘መከራ ሲደርስብን እንደማይራራልን ወይም እንደማያዝንልን ሁኔታዎች በግልጽ ያሳያሉ’ በማለት ጽፏል። አምላክ አለ ቢባል እንኳ ለሰዎች “ምንም ርኅራኄ የሌለውና ግዴለሽ” አካል እንደሆነ ጸሐፊው ገልጿል።\nመጽሐፍ ቅዱስ፣ አምላክ ርኅራኄ እንደሌለው ወይም ግዴለሽ እንደሆነ አይናገርም፤ እንዲያውም መጽሐፍ ቅዱስ የሚያስተምረው አምላክ መከራ ሲደርስብን በጣም እንደሚያዝንና በቅርቡም መከራን እንደሚያስወግድ ነው። በመጽሐፍ ቅዱስ ውስጥ የሚገኙ ሦስት አጽናኝ እውነቶችን ተመልከት።\nአምላክ የሚደርስብንን መከራ ያውቃል። ንቁ የሆኑት የይሖዋ * ‘ዓይኖች’ ሁሉንም ነገር ይመለከታሉ፤ በመሆኑም በሰው ልጆች ላይ መከራ መድረስ ከጀመረበት ጊዜ አንስቶ እስከ አሁን ድረስ ከእሱ እይታ የተሰወረ አንድም የእንባ ጠብታ የለም። (መዝሙር 11:4፤ 56:8) ለምሳሌ፣ በጥንት ዘመን የነበሩት የይሖዋ አምላኪዎች ጭቆና በደረሰባቸው ወቅት አምላክ “የሕዝቤን መከራ በእርግጥ አይቻለሁ” ብሎ ነበር። ይሁንና አምላክ መከራቸውን በደንብ ተመልክቶት ነበር? አዎ፣ ምክንያቱም “እየደረሰባቸው ያለውንም ሥቃይ በሚገባ አውቃለሁ” ብሏል። (ዘፀአት 3:7 NW) የሚደርስብንን መከራ ሰዎች ባያውቁልንም እንኳ አምላክ እንደሚረዳልን ማወቃቸው በራሱ ብዙዎችን አጽናንቷቸዋል።—መዝሙር 31:7፤ ምሳሌ 14:10\nአምላክ ሥቃያችን ይሰማዋል። ይሖዋ አምላክ በሰዎች ላይ የሚደርሰውን መከራ ከማወቅ ባለፈ ልቡ በጣም ያዝናል። ለምሳሌ ያህል፣ አምላክ የጥንት አገልጋዮቹ መከራ በደረሰባቸው ጊዜ ስሜቱ ተረብሾ ነበር። መጽሐፍ ቅዱስ “በጭንቃቸው ሁሉ ተጨነቀ” ይላል። (ኢሳይያስ 63:9) አምላክ ከሰዎች በእጅጉ ቢበልጥም ራሱን በእነሱ ቦታ ስለሚያደርግ ሥቃያቸው በጥልቅ ይሰማዋል! በእርግጥም “ይሖዋ ከአንጀት የሚራራና መሐሪ” አምላክ ነው። (ያዕቆብ 5:11) በተጨማሪም ይሖዋ የሚደርስብንን መከራ መቋቋም እንድንችል ይረዳናል።—ፊልጵስዩስ 4:12, 13\nአምላክ በሰዎች ላይ የሚደርሰውን መከራ በሙሉ ያስወግዳል። አምላክ የእያንዳንዱን ሰው መከራ እንደሚያስወግድ መጽሐፍ ቅዱስ ይናገራል። ይሖዋ በሰማይ ባቋቋመው መንግሥቱ አማካኝነት የሰው ልጆች ያሉበትን ሁኔታ ሙሉ በሙሉ ያስተካክላል። መጽሐፍ ቅዱስ ስለዚህ ጊዜ ሲናገር እንዲህ ይላል፦ “[አምላክ] እንባን ሁሉ ከዓይኖቻቸው ላይ ይጠርጋል፤ ከእንግዲህ ወዲህ ሞት አይኖርም፤ ሐዘንም ሆነ ጩኸት እንዲሁም ሥቃይ ከእንግዲህ ወዲህ አይኖርም። ቀድሞ የነበሩት ነገሮች አልፈዋል።” (ራእይ 21:4) የሞቱ ሰዎችስ ምን ተስፋ አላቸው? አምላክ ከሞት ያስነሳቸዋል፤ ከዚያም እዚሁ ምድር ላይ መከራ የሌለበት ሕይወት ይኖራሉ። (ዮሐንስ 5:28, 29) የደረሰበት መከራ በፈጠረበት መጥፎ ትዝታ የተነሳ የሚሠቃይ ሰው ይኖራል? አይኖርም፣ ምክንያቱም ይሖዋ “ያለፉት ነገሮች አይታሰቡም፤ አይታወሱም” በማለት ቃል ገብቷል።—ኢሳይያስ 65:17 *\n^ አን.13 መጽሐፍ ቅዱስ እንደሚናገረው የአምላክ ስም ይሖዋ ነው።\nየተፈጥሮ አደጋዎች አምላክ ጨካኝ እንደሆነ ያረጋግጣሉ?


7 በአውሮፓ ውስጥ ምርጥ ነፃ የእግር ጉዞዎች | አስቀምጥ ባቡር\nመኖሪያ ቤት > የጉዞ አውሮፓ > 7 በአውሮፓ ውስጥ ምርጥ ነፃ የእግር ጉዞዎች\nየንባብ ጊዜ: 6 ደቂቃዎች(የመጨረሻው ቀን Updated: 15/11/2020)\nወደ አውሮፓ ለማንኛውም ዓይነት ጉዞ ጠቃሚ ምክሮች እና ምክሮች ያላቸው ስፍር ቁጥር የሌላቸው መመሪያ መጽሐፍት አሉ, እና ማንኛውም አይነት ተጓዥ. እነዚህ የመመሪያ መጽሐፍት ስለ ታሪክ እና ባህል ለመማር ጥሩ ናቸው, ግን ስለ አውሮፓ የውስጥ አዋቂ ምክሮች አይነግርዎትም. ነፃ የእግር ጉዞ ጉብኝቶች አውሮፓን ለመፈለግ አስደናቂ መንገድ ናቸው, እና በእያንዳንዱ አውሮፓ ከተማ ውስጥ ነፃ የከተማ የእግር ጉዞ ጉብኝት ያገኛሉ.\nምቹ ጫማዎችን ያድርጉ, ወደ ጉዞ የምንሄደው ወደ 7 በአውሮፓ ውስጥ ምርጥ ነፃ የእግር ጉዞዎች.\nበባቡር ትራንስፖርት ጉዞ በጣም ለአካባቢ ተስማሚ የሆነ መንገድ ነው. ይህ ርዕስ ባቡር ጉዞ ስለ ለማስተማር የተጻፈው እና በ የተደረገው አስቀምጥ ባቡር, በዓለም ላይ ዝቅተኛ ባቡር ቲኬቶች ድረ.\n1. ፕራግ ምርጥ ነፃ የከተማ የእግር ጉዞ ጉብኝት\nየእንግሊዝኛ ተናጋሪ መመሪያ እርስዎን ያገኛል አናናስ ሆስቴል በብሉይ ከተማ ውስጥ ለ 2.5 ሰዓቶች’ በፕራግ ዙሪያ በእግር መጓዝ. በእግር በሚጓዙበት ጉብኝት በታዋቂው ኦልድ ታውን አደባባይ ውስጥ ይጀምራሉ, ወደ ታዋቂው የቻርለስ ድልድይ ይቀጥሉ. ከቱሪስት ማእከሉ እስከ ከተማ ምሳ እና መጠጦች ምርጥ ቦታዎች, የፕራግ ማድረግ እና ማድረግ የለበትም, በመመሪያ መጽሐፍት ውስጥ በጭራሽ ስለማያነቧቸው በርካታ ምክሮች እና ታሪኮች ጉዞውን ያጠናቅቃሉ.\nየፕራግ ነፃ ከተማ የእግር ጉዞ ጉብኝት ከእነዚህ ውስጥ አንዱ ነው 7 በአውሮፓ ውስጥ ምርጥ የእግር ጉዞ ጉብኝቶች, በልዩ መመሪያ ምክንያት. ፕራግን ለማግኘት ጉብኝቱን በደስታ ትተዋለህ, እና በተመጣጣኝ ዋጋ የምሳ ምናሌዎችን ከሚያቀርቡ በጣም ጥሩ የምግብ ቤቶች ዝርዝር ጋር. በተጨማሪም, ስለ ምርጥ የቼክ የእጅ ሥራ ቢራ ስለ ባር-ማጥመድ ይማራሉ, እና አስደናቂ የፕራግ ምርጥ እይታዎች.\n2. አምስተርዳም, ኔዜሪላንድ\nየአምስተርዳም ነፃ የእግር ጉዞ, እንዲሁም FreeDam ከተማ በእግር ጉዞ ተብሎም ይጠራል, ሁሉም በአውሮፓ ውስጥ በጣም ሊበራል ከተማን ስለማግኘት እና ስለ መደሰት ነው. ጉብኝቱ ለ 3 ሰዓታት የእግር ጉዞ ጉብኝት በግብይት ልውውጥ ክምችት ከሚገኘው የስብሰባ ቦታ በየቀኑ ይነሳል, ከአሮጌ አምስተርዳም አፈ ታሪኮች እስከ ዘመናዊ እና ወቅታዊ የአምስተርዳም ታሪኮች.\nበእነዚህ ጊዜያት 3 አስደሳች ሰዓታት, በዓለም ዙሪያ ካሉ ተጓlersች ጋር ተገናኝተው ስለ አምስተርዳም የሊበራል ዕፅ ፖሊሲ ይማራሉ, ቀይ መብራቶች ወረዳ, ፖለቲካ, እና ታሪክ ከመሪዎቹ’ አስቂኝ ታሪኮች. በተጨማሪም, በነፃ የእግር ጉዞ ጉብኝቶች ላይ, የውስጥ መመሪያዎችን ከመመሪያው ላይ ማግኘት ይችላሉ ከአምስተርዳም ምርጥ ቀን-ጉዞዎች እና በመላው አውሮፓ.\n3. በርሊን ምርጥ ነፃ የከተማ የእግር ጉዞ ጉብኝት\nየበርሊን የመጀመሪያ ነፃ የእግር ጉዞ የከተማ ጉብኝት የከተማዋን ታሪክ ለማወቅ የተሻለው መንገድ ነው, የመሬት ምልክቶች, እና በሁለት ሰዓታት ውስጥ ድምቀቶች. በጀርመን ውስጥ ወደ አንዱ በጣም አስደሳች ከሆኑ ከተሞች ወደ አንዱ በጣም ጥሩ የመግቢያ የእግር ጉዞ ነው, ከበለፀገ ታሪክ ጋር, and politics.\nከታሪካዊ ድምቀቶች በተጨማሪ, በርሊን በርሊን ከተለያዩ አቅጣጫዎች የሚያሳዩ የተለያዩ ጉብኝቶችን ታቀርባለች; ጥበባዊ, ምግብ, ወይም መጠጦች’ ማዕከል ያደረገ. በኦሪጅናል በርሊን ነፃ የከተማ የእግር ጉዞ ጉብኝት, ትጎበኛለህ 6 የበርሊን ዋና ዋና ምልክቶች, እና ከበርሊን ግድግዳ እና ባህል በስተጀርባ ስለ ታሪኮች መስማት እና.\nየበርሊን የመጀመሪያ ነፃ የከተማ የእግር ጉዞ ጉብኝት በቀን ሁለት ጊዜ ይወጣል, ከስብሰባው ነጥብ በ “ቡድ”. መመሪያው በኦሪጅናል ነፃ የእግር ጉዞ ጉብኝት በርሊን ቲሸርት ውስጥ የሚጠብቅ ሲሆን በከተማው ውስጥ የተሻሉ የድግስ ቦታዎችን ለመምከር ደስተኛ ይሆናል ፡፡, እና እንዴት ከበርሊን ወደ ሌሎች ጀርመን ወደ ታላላቅ ከተሞች ይጓዙ እና ብሔራዊ መጠባበቂያዎች.\n4. ቬኒስ, ጣሊያን\nቬኒስ በጣሊያን ውስጥ ካሉ ትናንሽ ከተሞች አንዷ ናት. ያም ሆኖ, በጠባቡ ጎዳናዎች ውስጥ ሲዞሩ ጠፍተው መሄድ በጣም ቀላል ነው እና እጅግ ማራኪ ሥነ ሕንፃ. ከቬኒስ ነፃ የከተማ የእግር ጉዞ ጉብኝት በታሪክ ውስጥ ይመራዎታል, ባህል, ሥነ ጥበብ, እና ሥነ ሕንፃ በ 2.5 ሰዓታት ጉብኝት. ስሜታዊው መመሪያ ሲሞና ስለ ከተማው ሁሉንም ይነግርዎታል, ምግብ, እና ለፍቅር ቦታዎች.\nየቬኒስ ነፃ የእግር ጉዞ ጉብኝት ድምቀት ሲሞና ነው, መመሪያው, እና አስደሳች ሁኔታ. ዝናብ ምንም ይሁን ምን, የሰዎች ብዛት, በጣም ጥሩ ጊዜ ያገኛሉ እና የምክር ጭነቶችን ለማግኘት የጣልያን ምግብ እና ኤፕሮል መጠጦች በቬኒስ ውስጥ.\n5. የፓሪስ ምርጥ ነፃ የከተማ የእግር ጉዞ ጉብኝት\nፓሪስ በአውሮፓ ውስጥ ካሉ እጅግ የቱሪስት ከተሞች አንዷ ናት, በዓለም ላይ ላለመጥቀስ. የኢፍል ታወር እና አቬኑ ዴስ ቻምፕስ-ኤሊሴስ በቱሪስቶች ሲጨናነቁ, የከተማዋን ታዋቂ ጣቢያዎች አስማት ለመደሰት ከባድ ነው. ግን, በነፃ የእግር ጉዞ ጉብኝት, መመሪያዎ ከእነዚህ የመሬት ምልክቶች የተሻለውን እንደሚያገኙ ያረጋግጥልዎታል, እና ብዙ ልዩ በሆነ የቅጥ ጉብኝት ውስጥ.\nፓሪስ ብዙ የተደበቁ እንቁዎች መኖሪያ ናት, ስለዚህ ነፃ የእግር ጉዞዎች ቁጥር ማለቂያ የለውም. የቀን እና የሌሊት ጉብኝቶች አሉ, ጉብኝቶች ለእያንዳንዱ ሰፈር, የምግብ አሰራር እና የጥበብ ጉብኝቶች. ቢሆንም, በፓሪስ ውስጥ ምርጥ ነፃ የከተማ የእግር ጉዞ ጉብኝት ነው የተደበቁ እንቁዎች እና በድብቅ የፓሪስ ጉብኝት. መመሪያው በሉቭሬ የተደበቁ ምንባቦች ውስጥ ይወስዳል, ሕንፃዎች ወደ ምስጢራዊ የፎቶ ቦታዎች, ከሕዝቡ ርቆ ወደ ፓሪሺያን ልብ.\n6. ዙሪክ ቾኮሌት ነፃ የእግር ጉዞ የከተማ ጉብኝት\nከታላቁ እና አስደሳች መመሪያ በተጨማሪ, የዙሪክ ምርጥ ነፃ የከተማ የእግር ጉዞ ጉብኝት የምግብ አሰራር ሰማይ ነው. በባህላዊው ዘይቤ በአሮጌው ከተማ እና በዙሪክ ድምቀቶች ለምን ይራመዳሉ, በመለኮታዊው የስዊዝ ቸኮሌት ቅመማ ቅመም በሚችሉበት ጊዜ. ትሪፍሎችን ቅመሱ, ስለ ካካዎ ማውጣትን ይማሩ እና ይጎብኙ በአውሮፓ ውስጥ ምርጥ ቾኮላተሮች ሊንደንሆፍ እና ግሮስመንስተርስተር ቤተክርስቲያንን እንደሚያደንቁ.\nዙሪክ ነፃ የእግር ጉዞ ጉብኝት ነው 2 ሰዓቶች ረጅም እና በየሳምንቱ ቅዳሜ ከፓራደፕላዝ ይነሳል, እና መመዝገብ አያስፈልግም.\nወደ ዙሪክ የባቡር ዋጋዎች የተጠላለፈ\nከሉሲን እስከ ዙሪክ ባቡር ዋጋዎች\nሉጋኖ ወደ ዙሪክ የባቡር ዋጋዎች\nጄኔቫ ወደ ዙሪክ የባቡር ዋጋዎች\n7. ቪየና, ኦስትራ\nለመጀመር ከሁሉ የተሻለው መንገድ ቪየናን ማሰስ ወደ ቪየና ነፃ የከተማ የእግር ጉዞ ጉብኝት በደህና መጡ ላይ ነው. በግምት 2 ሰዓታት የቪየናን እና ዋና ዋና ምልክቶ shortን አጭር ታሪክ ያገኛሉ, ከማሪና ለምሳ የቪዬና ምግብን የሚቀምሱበት, በቪየና ውስጥ ካሉ ምርጥ መመሪያዎች አንዱ.\nበቀን ሁለቴ, በቪየና ዙሪያ ታሪካዊ ጉብኝት ለማድረግ መመሪያው በአልበርቲና አደባባይ ይጠብቃችኋል.\nከሳልዝበርግ እስከ ቪየና ባቡር ዋጋዎች\nሙኒክ ወደ ቪየና የባቡር ዋጋዎች\nግራዝ ወደ ቪየና የባቡር ዋጋዎች\nፕራግ ወደ ቪየና ባቡር ዋጋዎች\nስለ ነፃ የእግር ጉዞ ጉብኝቶች በጣም ጥሩው ነገር መመሪያ ነው. አብዛኛዎቹ ጉብኝቶች በእንግሊዝኛ ሲሆኑ, መመሪያው ስለ ከተማ ማወቅ ያለብዎትን ሁሉ በጥሩ እንግሊዝኛ ያቀርባል. ለእያንዳንዱ ጥያቄ መልስ ያገኛል እና ጉብኝቱን በአስደናቂ ምክሮች ያጠናቅቃሉ, ተረቶች, እና ስለ ከተማዋ መረጃ. ሁለተኛው በጣም ጥሩው ነገር እ.ኤ.አ. 7 በአውሮፓ ውስጥ ምርጥ የከተማ በእግር ጉዞዎች, ነፃ መሆናቸውን ነው, አጭር እና ወደ ነጥቡ, እና መሳተፍ.\nበአውሮፓ ውስጥ ነፃ የእግር ጉዞ የከተማ ጉብኝቶች ተደጋጋሚ ጥያቄዎች\nእነዚህ ነፃ የእግር ጉዞ ጉብኝቶች በእውነት ነፃ ናቸው?\nነፃ የከተማ የእግር ጉዞ ጉብኝቶች በጫፍ ላይ የተመሰረቱ ናቸው. ትርጉም, ለክፍያ በጉብኝቱ ላይ ቦታ መያዝ አያስፈልግዎትም, ግን በጉብኝቱ መጨረሻ ላይ, በመምረጥ ታላቁን መመሪያ ማመስገን አለብዎት.\nምን ያህል ጉርሻ መስጠት እፈልጋለሁ?\nምክር መስጠት ከከተማ ወደ ከተማ ይለያያል, ግን በአማካይ ጫፉ ከ 5 እስከ 15 ዩሮ ነው.\nመመሪያውን እንዴት ማግኘት እችላለሁ?\nነፃ የከተማ የእግር ጉዞ አስጎብidesዎች በማዕከላዊ የመሰብሰቢያ ቦታዎች እርስዎን ያገኙዎታል, እና በሸሚዛቸው ትገነዘባቸዋለህ. በተጨማሪም, እነሱ ምናልባት መጥተው ሰላምታ ይሰጡዎታል.\nከእንግሊዝኛ በስተቀር በሌሎች ቋንቋዎች በእግር የሚጓዙ ጉብኝቶች አሉ??\nበአውሮፓ ውስጥ አብዛኛዎቹ ነፃ የእግር ጉዞዎች በእንግሊዝኛ እና በአካባቢያዊ ቋንቋ ጉብኝቶችን ይሰጣሉ, በሌሎች ቋንቋዎች ጥቂት ጉብኝቶች. ይህ እንደየከተማ ይለያያል, እና አስጎብ operatorsዎች.\nእዚህ ላይ አስቀምጥ ባቡር, ወደ ምርጥ የአውሮፓ ከተሞች ጉዞዎን እና በባቡር ለመጓዝ በእግር ጉዞ ጉዞዎን ለማቀድ ደስተኞች ነን.\nየእኛን የብሎግ ልኡክ ጽሁፍ “7 ምርጥ ነፃ የእግር ጉዞዎች በአውሮፓ ውስጥ” በጣቢያዎ ላይ ለመክተት ይፈልጋሉ? ይችላሉ ስለጀመሩ ቅድሚያ የሚሰጡዋቸውን የእኛ ፎቶዎች እና የጽሑፍ እና አንድ ክሬዲት አሁን አገናኝ ይህ ጦማር መመልከቻ. ወይም እዚህ ላይ ጠቅ ያድርጉ: https://iframely.com/embed/https%3A%2F%2Fwww.saveatrain.com%2Fblog%2Fbest-free-walking-tours-europe%2F የሰማይ አካላት- (የ ክተት ኮድ ለማየት ትንሽ ወደ ታች ሸብልል)\nየእርስዎ ተጠቃሚዎች ደግ መሆን የሚፈልጉ ከሆነ, የእኛን ፍለጋ ገጾች ወደ በቀጥታ እነሱን ለመምራት ይችላሉ. በዚህ አገናኝ, you will find our most popular train routes – https://www.saveatrain.com/routes_sitemap.xml.\nእንግሊዝኛ የማረፊያ ገፆችን ያለንን አገናኞች አለን የውስጥ, ነገር ግን እኛ ደግሞ አለን https://www.saveatrain.com/ja_routes_sitemap.xml, እና / fr ወይም / ደ እና ተጨማሪ ቋንቋዎች ወደ / zh-CN መቀየር ይችላሉ.\n#traveleurope #walkingtours citywalkingtourseurope Europefreewalkingtours የባቡር ጉዞ ተጓዥ TravelPrague TravelToAmsterdam TravelToParis\nአውሮፓ የሚያቀርበውን ምርጥ ቺዝ ምንድን ነው\nባቡር ጉዞ ፈረንሳይ, የባቡር ጉዞ ጣሊያን, የባቡር ጉዞ ስዊዘርላንድ, የጉዞ አውሮፓ\nባቡር ጉዞ ፈረንሳይ, ባቡር ጉዞ ጀርመን, የባቡር ጉዞ ሆላንድ, የባቡር ጉዞ ጣሊያን, የባቡር ጉዞ ዘ ኔዘርላንድስ, ባቡር ጉዞ ዩኬ, የጉዞ አውሮፓ\nየወዲያውኑ አውሮፓ ውስጥ ያለው ምርጥ ከተሞች\nባቡር ጉዞ ጀርመን, የባቡር ጉዞ ጉዞ ስፔን, የባቡር ጉዞ ስዊድን, ባቡር ጉዞ ዩኬ, የጉዞ አውሮፓ


መኪናዎን ፣ ሞተር ብስክሌትዎን ወይም የጭነት መኪናዎን የመጠቀም ትክክለኛ ወጪ ምንድነው?\nEconologie.com » መጓጓዣ » መኪና የመጠቀም ወጪ\nከብስክሌት ጋር ሲነፃፀር አነስተኛ መኪና እና 750 Honda VFR 1994 ሞተርሳይክልን የመጠቀም ዋጋ ፡፡\nቁልፍ ቃላት: ዋጋ ፣ መኪና ፣ ወጪ ፣ ኪሜ ፣ ኪሎሜትር ፣ ዓመት ፣ ተጨማሪ ወጪ ፣ ብክለት ፣ ንፅፅር ፣ ብስክሌት\nበጣቢያው ተነሳሽነት ያለው ትንሽ ጥናት እነሆ ቶከስ-ሳንሴሌ በተለይ በጣም ያደንቅሁት ምክንያቱም አቀራረቡ በተለይ ለአንድ ኪ.ሜ በብስክሌት ወጪ የሚስብ ነው ፡፡\nበእርግጥ እ.ኤ.አ. በ 2000 (ቀደም ሲል ለ 5 ዓመታት!) ለስትራስበርግ የከተማ ማህበረሰብ የትራንስፖርት ሥራ አስኪያጅ በገንዘብ ድጋፍ ወይም በግብር ቅነሳ አማካይነት ብስክሌታቸውን ለመጓዝ የመረጡ ዜጎች የሚቻል ከሆነ የመኪናቸው ቦታ ፡፡ በግልፅ እኔ ‹ለጉብኝት› ተልኬ ነበር ... ግን የብክለት ማህበራዊ ወጪን ከግምት ውስጥ በማስገባት ሀሳቡ ያን ያህል ደደብ አልነበረም ... ይህ ሁሉ የበለጠ ስትራስበርግ አርአያ የሆነ የዑደት ትራክ ኔትወርክ ስላዘጋጀ (ለ ትልቅ ከተማ) ፡፡\nከዚያ ከ 750 ቪኤፍአር / ኪሜ በአንድ ኪ.ሜ ወጪ ገምቻለሁ (ብስክሌተኞችን እንደ ብክለት ለሚቆጥሩ ፣ መኪና እንደሌለኝ እና 5 ኤል / 100 ከሚወስደው የእኔ ቪኤፍአር ጋር ብቻ እንደሚነዳ እገልጻለሁ)\nተጨማሪ ማውረድ የበለጠ ለመረዳት Ledconsommation ሶፍትዌርን እና ትክክለኛውን ዋጋ በአንድ ኪሎ ሜትር ላይ በማስላት\nየአንድ ትንሽ መኪና ዋጋ ዋጋ በማስላት ላይ\nከግል ልምዶቼ በአንድ ኪሎ ሜትር መኪና ዋጋውን ለመገመት ሞክሬያለሁ ፣ እና ለጥገና / የጥገና ደረሰኞች በጥንቃቄ በመቆየቴ ፡፡\nከዚህ በታች ያለው ስእል እንደ ኪ.ሜ. ብዛት ዋጋ በአንድ ኪሜ (በዩሮ ሳንቲም) ያሳያል ፡፡\nሐምራዊው ጠመዝማዛ የጥገና እና የጥገና ወጪ ነው።\nቢጫው ከርቭ ልዩነቱ ነው (የግዢ ዋጋ - በመጨረሻም የሽያጭ ዋጋ) ፣ በኪ.ሜዎች ብዛት ተከፍሏል።\nሐምራዊው ኩርባ የቀደመውን 2 አጠቃላይ ያሳያል ፡፡ ይህ ኩርባ ከ 0.14 € / ኪ.ሜ በታች መሄድ ያልቻለ አይመስልም ፡፡\n1) ግ:-Renault ክሊዮ በሐምሌ ወር 99 (በ 10000 ዩሮ አካባቢ ዋጋ) ተገዝቷል።\n2) ጥገና-እስከዛሬ (ነሐሴ 2005) የጥገናው አጠቃላይ ዋጋ ወደ 2000 ዩሮ አካባቢ ለ 63000 ኪ.ሜ ወይም ለ 0,03 € / ኪ.ሜ.\n3) እንደገና መሸጥ እንደገና የመሸጥ ዋጋ በየ 2 ኪ.ሜ. በ 30000 ይከፈላል የሚል ግምት ነበረኝ ፡፡\n4) ይጠቀሙ. ወደነዚህ 0,14 € / ኪ.ሜ. በግልጽ የቤንዚን ዋጋ ማከል አለብን ፡፡ ለ 7 ሊ / 100 ኪ.ሜ እና ለ 1,08 € / ሊ ፣ ይህ አሁንም 0.08 € / ኪ.ሜ ይሰጣል ፣ ለአነስተኛ መኪና ከ 0,22 € / ኪ.ሜ ከተሸነፈ በኋላ አጠቃላይ ወጪ.\nከመቀየርዎ በፊት ይህ ወጪ በአንድ ኪ.ሜ 0,27 ይሆናል።\nእባክዎ ልብ ይበሉ ፣ እዚህ ያለው ዓላማ ለአጭር ጉዞዎች ከመኪናው ከመጠን በላይ የመጠቀም ተጨማሪ ኪ.ሜ በአንድ ኪ.ሜ. ስለዚህ የመድን ዋስትናውን ፣ የቴክኒካዊ ቁጥጥርን ከግምት ውስጥ አላገባሁም… ምክንያቱም እነዚህ በሁሉም ጉዳዮች የሚከፈሉ ይመስለኛል ፡፡\nእኔ ደግሞ የክፍያ ክፍያዎች ወጪን ከግምት ውስጥ አላገባሁም (በአጭር ጉዞዎች ላይ በጣም ተደጋጋሚ አይደለም) ፡፡ በሌላ በኩል ለመኪና ማቆሚያ የሚከፍሉ ከሆነ በመኪናዎ ዋጋ ዋጋ ላይ መጨመር ይችላሉ ... እንዲሁም ፒቪዎ ወይም የመኪናዎ ብድር ዋጋ ...\nከተመሳሳዩ ግምቶች ጋር የ VFR 750 ሞተር ብስክሌት ዋጋ ዋጋ ስሌት\n1) ቪኤፍአር 750 ሞተር ብስክሌት በ 33000 ኪ.ሜ በ 5300 € ግ purchased ተገዝቷል ፡፡\n2) ለ 15240 ኪ.ሜ ያህል ጥገና ወጪዎች ተጓዙ-የባትሪ ለውጥ ፣ የዘይት ማጣሪያ ፣ የአየር ማጣሪያ ፣ ተቆጣጣሪ እና የዘይት ለውጥ-239 € ክፍሎች (በእኔ የተሰራ) እና የ 2 ጎማዎች መለወጥ-390 € ወይም 629 € ፡፡\n3) የአጠቃቀም ዋጋ ፣ አጠቃላይ ነዳጅ ለ 5,1 ኤል / 100 777 ሊ የሚበላው ከሚመለከተው ጊዜ በላይ ለ 1,08 € / ሊ አማካይ ዋጋ ማለትም 839 € ነው ፡፡\nየአጠቃቀም ዋጋ ይመጣል ከመቀየር በፊት (5300 + 629 + 839) / 15240 = € 0,44 / ኪሜ።\nበ 4000 re "ዛሬ" እንደገና ከተሸጠ ፣ የአጠቃቀም ዋጋ 0,18 € / ኪ.ሜ ይሆናል ፡፡\nለሁለተኛ እጅ የተገዛ “ትልቅ” ሞተር ብስክሌት የመጠቀም ወጪ እንደገና ከተሸጠ በኋላ አነስተኛ ሲሆን አዲስ purchased ከተገዛው “ትንሽ” መኪና የበለጠ የተጓዘው 15 ኪ.ሜ ብቻ ነው ፣ እና ርቀቱ በሚጨምርበት ጊዜም ክስተቱ ይበልጥ ጎልቶ ይታያል ፡፡ .\n- ያሰሉ ብስክሌት የመጠቀም ዋጋ\n← ሀብት ማጤን\nብስክሌት የመጠቀም ዋጋ →


- አዲስ አበባ - ቦሌ አትላስ, ለሽያጭ አፓርታማ, የ 2 አልጋዎች, አዲስ አበባ.\n5,000,000 5000000 ብር / አንድ ጊዜ\n185,000 185000 የአሜሪካን ዶላር / በአንድ ወቅት\n156,000 156000 ዩሮ / አንዴ\nቦሌ አትላስ, ለሽያጭ አፓርትመንት, የ 2 አልጋዎች, አዲስ አበባ. አፓርታማው በአንድ የመኖሪያ አፓርትመንት ውስጥ የሚገኝ ሲሆን የቤትና የምግብ ማረፊያ ክፍል, ማእድ ቤት, የልብስ ማጠቢያ ክፍል, የመኝታ ክፍል በዝናብ, ዋና መታጠቢያ ክፍል ያለው የመታጠቢያ ክፍል, ሌላ የጋራ ክፍል ያለው ክፍል ያለው ጋቢ እና ጋራጅ አለው. ዋጋው የሚቀያየር ነው. ማሳሰቢያ-ሕንጻው ሕንፃ በመጨረሻ የማጠናቀቂያ ሥራ ላይ ሲሆን የባለቤትነት ርእስ ዝግጁ ነው እናም ተጠናቋል.\nመጠን:: 98 m2\nቦሌ, አትላስ, በአውሮፓ ህብረት አቅራቢያ\nቦሌ አትላስ, ለሽያጭ አፓርትመንት, የ 2 አልጋዎች, አዲስ አበባ.


ውይይት፦ የኢህአዴግ ውህደት ይሳካልን? | ኢትዮጵያ | DW | 10.03.2019\nውይይት፦ የኢህአዴግ ውህደት ይሳካልን?\nጠቅላይ ሚኒስትር አብይ አህመድ ከሰሞኑ በጽህፈት ቤታቸው በነበረ ስብሰባ ላይ ኢህአዴግ አንድ ሀገራዊ ፓርቲነት በቅርቡ እንደሚቀየር አሳውቀዋል። ጠቅላይ ሚኒስትሩ ከዚህ በተጨማሪ የሶማሌ፣ አፋር፣ ጋምቤላ፣ ቤንሻንጉል ጉሙዝ እና ሀረሪ ክልል ገዢ ፓርቲዎች አዲስ በሚመሰረተው ውህድ ፓርቲ ውስጥ እንደሚካተቱ ገልጸዋል።\nየአራት የፖለቲካ ድርጅቶች ጥምረት የሆነው ገዢው የኢትዮጵያ ህዝቦች አብዮታዊ ዲሞክራሲያዊ ግንባርን (ኢህአዴግ) ወደ አንድ አገራዊ ፓርቲ የመቀየሩ ውጥን መነሳት ከጀመረ በርካታ ዓመታት ተቆጥረዋል፡፡ ይህ ጉዳይ በየሁለት ዓመቱ በሚካሄደው የኢህአዴግ ጉባኤ ወቅት በየጊዜው ሲነሳ ቆይቷል፡፡ ባለፈው መስከረም ወር በሀዋሳ በተካሄደው የድርጅቱ ጉባኤም ውሳኔው በይደር ለሌላ ጊዜ ተላልፏል።\nይህ በእንዲህ እንዳለ ነበር ጠቅላይ ሚኒስትር አብይ አህመድ ከሰሞኑ በጽህፈት ቤታቸው በነበረ ስብሰባ ላይ ኢህአዴግ አንድ ሀገራዊ ፓርቲነት በቅርቡ እንደሚቀየር ያሳወቁት። ጠቅላይ ሚኒስትሩ ከዚህ በተጨማሪ የሶማሌ፣ አፋር፣ ጋምቤላ፣ ቤንሻንጉል ጉሙዝ እና ሀረሪ ክልል ገዢ ፓርቲዎች አዲስ በሚመሰረተው ውህድ ፓርቲ ውስጥ እንደሚካተቱ ገልጸዋል። ይህን የጠቅላይ ሚኒስትሩን ገለጻ ተከትሎ የኢህአዴግ ጽህፈት ቤት ኃላፊዎች ውህደቱን የተመለከተ ጥናት ሲከናወን መቆየቱን እና አሁን ከማጠቃለያ ላይ መድረሱን አብራርተዋል።\nበኢህአዴግ ላይ ጥናት ያካሄዱ ምሁራን ኢህአዴግ ከግንባርነት ይልቅ ውህድ ፓርቲ ቢሆን እንደሚመረጥ በተደጋጋሚ ሲጠቁሙ ቆይተዋል። ምክንያታቸው ምንድነው? ኢህአዴግ ውህድ ፓርቲ ይሁን ሲባል አሁን ካለው የግንባር አወቃቀር በምን ይለያል? በብሔር መደራጀት በገነበበት ነባራዊ የኢትዮጵያ የፖለቲካ ሁኔታ ኢህአዴግ አሁን ያለውን አወቃቀሩን ቀይሮ ወደ አንድ ፓርቲነት መምጣት ወይም መዋሃድ አያስቸግረውምን?\nየኢህአዴግ አባል ድርጅቶች እርስ በእርሳቸው ያስተሳስራቸው የዓላማ አንድነት መሸርሽሩ በተለያየ መልክ ይንጸባረቃል። ለምሳሌነትም እስከ ቅርብ ዓመታት ከግንባሩ አባል ድርጅቶች መካከል “አድራጊ ፈጣሪ ነው” ይባል የነበረው ህዝባዊ ወያኔ ሓርነት ትግራይ (ሕወሓት) ኢህአዴግ ድርጅታዊ መስመሩን መሳቱን እና ከሚመራበት የማዕከላዊ ዲሞክራሲያዊነት መርህ ማፈንገጡን በተደጋጋሚ መተቸቱን ማንሳት ይቻላል። በዚህ አይነት ሁኔታ ግንባሩ ለመዋሃድ ዝግጅቴን ጨርሻለሁ ማለቱ ምን ያህል ከእውነታው ጋር የተጣጣመ ነውን? የፖለቲካ እና የህዝብ አስተዳደር ምሁራን በእነዚህ ጥያቄዎች ላይ የተመረኮዘ ውይይት በሳምንታዊ መሰናዷችን ላይ አድርገዋል።\nበ“እንወያይ” መሰናዷችን የተሳተፉት የፖለቲካል ሳይንስ ምሁራኑ አቶ ሰለሞን ገብረዮሃንስ ከመቀሌ ዩኒቨርስቲ፣ አቶ ማህዲ ጊሬ ከጅግጅጋ ዩኒቨርስቲ እንደዚሁም በሀንጋሪ ብሔራዊ የፐብሊክ ሰርቪስ ዩኒቨርስቲ በህዝብ አስተዳደር የዶክትሬት ዲግሪያቸውን እየተከታተሉ የሚገኙት አቶ ታከለ በቀለ ናቸው። ሙሉ ውይይቱን ለማድመጥ የድምጽ ማዕቀፉን ይጫኑ።\nቁልፍ ቃላት እንወያይ, ውይይት, ኢህአዴግ, አጋር ፓርቲዎች, አቶ ሰለሞን ገብረዮሃንስ, አቶ ማህዲ ጊሬ, አቶ ታከለ በቀለ


“...ክፍተቱን ማጥበብ ትልቅ ነገር ነው...” - Addis Admass Newspaper | Amharic news | Ethiopian news\n“...ክፍተቱን ማጥበብ ትልቅ ነገር ነው...”\nየኢትዮጵያ የጽንስና ማህጸን ሐኪሞች ማህበር (WATCH) ዋች ከተሰኘ ግብረሰናይ ድርጅትና ሌሎች አጋር ድርጅቶች ጋር በመተባበር በሚወለዱ ጨቅላ ሕጻናትና እናቶች ዙሪያ አፋጣኝና መሰረታዊ የሆኑ ሕክምናዎችን ለመስጠት የሚያስችል ስልጠና በተለያዩ መስተዳድር አካላት ለሚገኙ የጤና ባለሙያዎች መስጠቱ ይታወሳል፡፡ ከዚህ ስልጠና አስቀድሞ በየመስ ተዳድር አካላቱ የሚገኙ የዞን ...የወረዳ... አካላት እና ሌሎች መሰል ተቋማት ውስጥ በኃላፊነት የሚሰሩ አባላትን ስለጉዳዩ በቂ እውቀት እንዲያገኙ ከጤና ባለሙያዎቹ አስቀድሞ ስልጠና ሰጥቶአል፡፡ ከስልጠናው በሁዋላ ያለው የስራ እንቅስቃሴ ምን ይመስላል? በሚል በደቡብ ብሔር ብሔረ ሰቦች ሐዋሳ ዙሪያ ከጤና ባለሙያዎች ጋር ያደረግነውን ቆይታ ለዚህ እትም ንባብ እነሆ ብለናል፡፡\n...አንድ አባት ከመኪና ውስጥ አጠገቤ ተቀምጠዋል። በምናልፍበት አካባቢ ከርቀት አንድ ጤና ጣብያ ተመለከትን፡፡ የምንመለከተው ጤና ጣቢያ ማን ይባላል? አልኩና ጠየቅ ሁዋቸው፡፡ እሳቸውም እኔም ለአገሩ እንግዳ ስለሆንኩ አላውቀውም የሚል ነበር መል ሳቸው፡፡ ቀጠል አድርገውም ...ምን...ጤና ጣብያ በየቦታው ተሰርቶ እያለ ነገር ግን ተጠ ቃሚው በተለይም እናቶች እምብዛም ናቸው... ብዙዎቹ የሚወልዱትም በቤታቸው ነው ...አሉኝ፡፡ ለምንድነው ብዬ ስጠይቅ ...ይህንን እኔም አላውቅም...እራሳቸውን ብታገኝ ያቸው እና ብትጠይቂ ጥሩ ነው አሉኝ ...እና ተለያየን፡፡\nበኢትዮጵያ በተለያዩ ብሄረሰቦች ዘንድ የተለያዩ ጎጂና ጎጂ ያልሆኑ ልማዳዊ ድርጊች እንደነበሩ እና አልፎ አልፎም አሁንም እንደሚፈጸሙ እሙን ነው፡፡ አንዲት የሲዳማ ሴት እንዳወጋችን ከሆነ...\n“...በደቡብ ሲዳማ አካባቢ ሐሜሳ የሚባል ከእንጨት መሰል የባህል መድሀኒት የሚሰራ መጠጥ አለ፡፡ አንድ ሕጻን ሲወለድ በሳምንት እድሜ ውስጥ ሐሜሳ እንዲጠጣ ይደረ ጋል፡፡ ይህ መጠጥ ሕጻኑን ማንኛውም አይነት ሕመም ወደፊትም እንዳይገጥመው መከ ላል የሚችል ተደርጎ የሚታሰብ ነው፡፡ ማንኛዋም እናት ልጅዋን ገና ሲወለድ ካላጠጣች ልጅዋ ጎበዝ እንደማይሆን ወደፊትም ታማሚ እንደሚሆን ስለሚገመት ለዚህ ሲባል በቤት ውስጥ መውለድን የሚመርጡ ብዙ ናቸው፡፡ አሁን አሁን ግን በጤና ጣቢያ ያሉ ባለሙያዎች በተደጋጋሚ ትምህርት የሚሰጡ ስለሆነ እየቀረ የመጣ ይመስለኛል፡፡ ነገር ግን አሁንም ይህንን የሚጠቀሙ ይኖራሉ...” ብላለች፡፡\nገ/ክርስቶስ ጤና ጣብያ ከሐዋሳ 29 ኪ/ሜትር ይርቃል። ጤና ጣብያው በባለሙያዎች የተሟላ ይመስላል። እንደማንኛውም ጤና ጣብያ የተደራጀ ነው፡፡ እስከ አምስት ሰአት ድረስ በነበረን ቆይታ ግን ለህክምና የመጣች እናት አላጋጠመንም፡፡ ከዚያም በመቀጠል ያመራነው ወደ ሞርቻ ነጋሻ ነው፡፡ በጤና ጣቢያው ስንደርስ ብዙ ታካሚዎች ይስተናገዱ ነበር፡፡ በሞርቻ ነጋሻ ያለው አሰራር ምን ይመስላል ስንል ሲ/ር የኔነሽን አነጋግረናል ሲ/ር የኔነሽ በማዋለድ ስራ ላይ የተሰማራች ነች ፡፡\nጥ/ ምን ያህል እናቶች በጤና ጣብያው ይስተናገዳሉ?\nመ/ ብዙ ወላዶች ወደ ጤና ጣብያው ይመጣሉ፡፡ አሁን በቅርቡ ማለትም በስድስት ወር ውስጥ ወደ 156/አንድ መቶ ሀምሳ ስድስት ያህል እናቶችን አዋልደናል፡፡ ለሌሎችም ክትትሎች እናቶች በብዛት ይመጣሉ፡፡ የቤተሰብ እቅድ አገልግሎትንም በስፋት እንሰጣለን፡፡ እናቶች የሚመጡት ከከተማው ሳይሆን እንዲያውም ከገጠር ነው፡፡\nጥ/ ህብረተሰቡ በጤና ተቋሙ እንዲገለገል የዘረጋችሁት አሰራር አለ?\nመ/ እኛ በአብዛኛው ህብረተሰቡ እስኪመጣ መጠበቅ ሳይሆን ወደህብረተሰቡ እየሄድን እንሰራለን። ሁልጊዜ በጤናኬላዎች አንዳንድ ባለሙያ ይመደባል። ከዚያም ህብረተሰቡ መካከል በመግባት እናቶች በጤና ተቋም መገልገል ምን እንደሚጠቅማቸው እና ባይገለገሉ ግን ሊያጋጥማቸው የሚችለውን ችግር እንገልጽላቸዋለን። በሰለጠነ ሰው መውለድ ምን ጥቅም እንዳለው እያስተማርንም እንቀሰቅሳለን፡፡ በአካባቢው ያሉ እርጉዝ እናቶች ወደጤና ኬላ እንዲመጡና የእርግዝና ክትትል እንዲያደርጉ እንመክራለን፡፡ ከዚያም የመውለጃ ጊዜያቸው ሲደርስ ወደጤና ጣብያ እንዲመጡ ምክር እንሰጣለን። የጤና ኤክስ..ንሽን ሰራተኛዋ አንዲትን እርጉዝ ሴት ቤት ለቤት ተከታትላ ወደ ጤና ጣብያ እንድትመጣ ታደርጋለች፡፡\nጥ/ ይህ አሰራር ምን ያህል የተቀናጀ ነው?\nመ/ ይህ አሰራር በምንም ምክንያት የማይቋረጥ ተከታታይ የሆነ ስራ ነው፡፡ ለዚህም ነው በጤና ጣብያችን ብዙ እናቶች እየወለዱ የሚገኙት፡፡ በእርግጥ የከተማው እናቶች ወደለኩ ሆስፒታል ቢሄዱም የገጠሩ እናቶች ግን ጥቅሙን አውቀው ወደ ሞርቻነጋሻ ጤና ጣብያ እየመጡ ነው፡፡\nጥ/ የእርግዝና ክትትል ካደረጉ በሁዋላ በቤታቸው የሚወልዱ አሉ?\nመ/ አልፎ አልፎ ካልሆነ በቀር በብዛት በጤና ጣብያ እንዲወልዱ የምክር አገልግሎት እየሰጠን ስለሆነ ከቤታቸው ለመውለድ አይቀሩም፡፡\nጥ/ ጤና ጣብያው የማዋለድ አቅሙ እስከምን ድረስ ነው?\nመ/ በእርግጥ በእጃችን ካለው የማዋለጃ መሳሪያ እና ከእኛ እውቀት በላይ ካልሆነ በስተቀር ብዙዎችን እኛ እናዋልዳለን፡፡ እንደ ደም መፍሰስ...ኢክላምፕሲያ...በመሳሰሉት ምክንያቶች ግን መድሀኒትም ለጊዜው ስላልነበረን ወደለኩ ሆስፒታል ሪፈር ብለናል፡፡ ወደፊትም አንዳንድ ያልተሟሉ ነገሮች ካልገጠሙን በስተቀር እኛ የምንችለውን እናዋልዳለን፡፡\nለእናቶችና ጨቅላ ሕጻናት ተገቢውን የጤና አገልግሎት መስጠት የሚያስችለውን ስልጠና ከወሰዱት መካከል በገ/ክርስቶስ ጤና ጣቢያ ያገኘነው ሰንበቶ ሳሰሞ ይገኝበታል፡፡ ሰንበቶ ለእናቶች ስለሚሰጠው አገልግሎት የሚከተለውን ብሎአል፡፡\nጥ/ ከስልጠና በሁዋላ የማዋለድ ተግባርህ ምን ያህል አድጎአል?\n“...አንዲት እናት ሕይወት ለመስጠት ስትል ሕይወቷን ማጣት የለባትም በሚለው መሰረት እናቶች ለወሊድ አገልግሎት በሚመጡበት ጊዜ አስፈላጊውን ሙያዊ እርዳታ እሰጣለሁ፡፡ ከአሁን ቀደም ከስልጠናው አስቀድሞ በነበረኝ ልምድ ብዙውን ነገር ወደሌላ የህክምና ተቋም አስተላልፋለሁ እንጂ በድፍረት እራሴ አላዋልድም ነበር፡፡ ነገር ግን ለ18/አስራ ስምንት ቀን ያህል በተሰጠን ስልጠናና ተግባራዊ ልምምድ ምክንያት አሁን ብዙዎችን ሴቶች እኔ እራሴ እያዋለድኩኝ እገኛለሁ፡፡ እስከአሁን በስራዬ የገጠመኝ... አንዲት እናት በጣም የተራዘመ ምጥ ላይ ስለነበረች ወደለኩ ሆስፒታል ተልካ በቀዶ ሕክምና እንድትገላገል አድርገናል፡፡ እንደዚሁም ሌላዋ እናት ብዙ የወለደች ስለነበረች እና የተሻለ የህክምና እርዳታ ልታገኝ ስለሚገባት እሱዋንም ወደለኩ ሆስፒታል ሪፈር አድርገናታል፡፡ እንዲሁም የደም መፍሰስ ሲያጋጥምም ወደሆስፒታሉ እንልካለን፡፡ ከዚህ በተረፈ ግን ከስልጠናው በፊት ሪፈር የምናደርገውን ሁሉ አብዛኛውን በዚሁ አገል ግሎቱን መስጠት ችለናል፡፡\nጥ/ ከጤና ባለሙያዎቹ ስልጠና አስቀድሞ የሰለጠኑ የኃላፊዎች ድጋፍ ምን ይመስላል?\nመ/ በዞን ወይንም በወረዳ እንዲሁም በሆስፒታል አካባቢ የሚገኙ ኃላፊዎች ምላሽ በጣም ጥሩ ነው፡፡ለሕክምናው አገልግሎት የሚያስፈልጉ ማንኛቸውንም ነገሮች በተጠየቁ ጊዜ ምላሻቸው አይዘገይም፡፡ ለስልጠናውም ተገቢውን ሰው በመላክ እንዲሰለጥን በማድረ ጋቸው ስራው በትክክል እንዲሰራ እገዛ አድርጎአል፡፡ እነዚህ ኃላፊዎች የእናቶ ችንና የኅጻናቱን ጤንነት ለመጠበቅ ያስፈልጋል የሚባሉትን ነገሮች ልክ እንደእኛ /ማለትም በስራው ላይ በቀጥታ እንዳለነው ሰዎች የሚገነዘቡ ስለሆነ አቅም የፈቀደውን ሁሉ ለማድረግ ወደሁዋላ አይሉም፡፡ ስለዚህ ስልጠናው ለእኛ ብቻ አለመሆኑ ትልቅ አስተዋጽኦ አለው። እነዚህ የበላይ አለቆች ማን ...በምን እንደሰለጠነ ወይንም ለምን እንደሰለጠነ ስለሚያውቁ እና እንዲሁም የእናቶች እና የጨቅላ ሕጻናት ጉዳይ የአገር ወይንም የአለም አቀፍ ጉዳይ በመሆኑ ስልጠናው እኛን ብቻ ሳይሆን እነርሱም በትክክል ኃላፊነታቸውን እንዲወጡ ረድቶአቸዋል ብዬ አምናለሁ። ባጠቃላይም በስራው ላይ በቀጥታ የተሰማራነውም ሆንን በኃላፊነት ቦታ ያሉት ሰዎች በመሰልጠናቸው የታለመውን እቅድ ከግቡ ለማድረስ ረድቶአል የሚል እምነት አለ።\nዶ/ር ይፍሩ ብርሀን በሐዋሳ ዩኒቨርሲቲ ሌክቸረር እና በሐዋሳ ሆስፒታል የጽንስናማህጸን ሕክምና እስፔሻሊስት እንዳብራሩት ለኃላፊዎቹ የተሰጠው ስልጠና አላማ በየጤና ጣብያው ላሉ የጤና ባለሙያዎች የሚሰጠው ስልጠና ምንን የሚመለከት እንደሆነ አስቀድመው እንዲያውቁ ለማድረግ ነበር፡፡\nበስልጠናው የተካተቱት ኃላፊዎች የሆስፒታል ሜዲካል ዳይሬክተሮችን ጨምሮ የጤና ጣብያ ኃላፊዎች፣ በዞን ጤና መምሪያ እና በወረዳ ያሉ ኃላፊዎችን የሚመለከት ነበር፡፡ የጤና ባለሙያዎቹ ስልጠና የእናቶችንና የጨቅላ ህጻናቱን ሞት ለመቀነስ እናቶች በጤና ተቋማት እንዲወልዱ ማበረታታትን የሚመለከት ሲሆን ኃላፊዎችም ሁኔታውን እንዲያግዙና እንዲከታተሉ የሚያስ ችል ስልጠና ተሰጥቶአል፡፡\nእንደ ዶ/ር ይፍሩ እምነት የእናቶችንና የጨቅላ ሕጻናቱን ሞት መቀነስ የሚቻለው ግን የጤና ባለሙያዎቹ በጤና ተቋም ቁጭ ብለው በመጠበቅ አይደለም፡፡ እናቶች በጤና ተቋም እንዲወልዱ ለማድረግ በጤና ኤክስቴንሽን ሰራተ ኞች አማካኝነት ወደህብረተሰቡ ወርዶ ክፍተቱን ማጥበብ ትልቅ ነገር ነው፡፡\nአሁን አልፎ አልፎ የሚታየው ክፍተት ችግሩ ያለባቸው የህብረተሰብ ክፍሎችና ጤና ባለሙያዎቹ ያለመገናኘታ ቸው ሲሆን የዚህም ውጤቱ እናቶች ወደጤና ተቋም በመሄድ የወሊድ አገልግሎት እንዳያገኙ ማድረግ ነው፡፡ ስለዚህ ችግሩን ለመፍታት ለጤና ባለሙያዎቹ ስልጠና መስጠቱ ብቻ በቂ ስለ ማይሆን ስራውን የሚመለከተው ሁሉ በትብብር ህብረተሰቡ ውስጥ ዘልቆ በመግባት ማስተ ማርን የምክር አገልግሎት መስጠት ጭምር የሚያስፈልግ በመሆኑ የብዙ ተቋማትንም ትብብር የሚጠይቅ ነው...” ብለዋል፡፡\nMore in this category: « የእናቶች ሞት ቅኝት እና ተገቢው ምላሽ...\t“...ቅድሚያ... ለእናቶችና ልጆቻቸው ጤንነት...” »